**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 15 Απριλίου 2024, ημέρα Δευτέρα και ώρα 15.15΄, στην Αίθουσα «**Προέδρου Αθανασίου Κωνστ. Τσαλδάρη» (223)** τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Κώδικας Φορολογικής Διαδικασίας και άλλες διατάξεις - Συνταξιοδοτική διάταξη» (3η συνεδρίαση).

Στη συνεδρίαση παρέστησαν ο Υπουργός Εθνικής Οικονομίας και Οικονομικών, κ. Κωνσταντίνος Χατζηδάκης, ο Υφυπουργός Εθνικής Οικονομίας και Οικονομικών, κ. Θεοχάρης (Χάρης) Θεοχάρης, η Γενική Γραμματέας Φορολογικής Πολιτικής, κυρία Μαρία Ψύλλα, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Ιατρίδη Τσαμπίκα (Μίκα), Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Γαβρήλος Γεώργιος, Αποστολάκη Ελένη-Μαρία (Μιλένα), Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Μεταξάς Βασίλειος, Μανωλάκου Διαμάντω, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη) και Χαλκιάς Αθανάσιος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η 3η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Κώδικας Φορολογικής Διαδικασίας και άλλες διατάξεις - Συνταξιοδοτική διάταξη».

Πριν προχωρήσουμε στη συζήτηση επί των άρθρων, καλούνται οι Εισηγητές και οι Ειδικοί Αγορητές να ψηφίσουν επί της αρχής του νομοσχεδίου.

Ο Εισηγητής της Πλειοψηφίας, κ. Θεόδωρος Καράογλου.

**ΘΕΟΔΩΡΟΣ ΚΑΡΑΟΓΛΟΥ (Εισηγητής της Πλειοψηφίας):** «Υπέρ».

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** O Εισηγητής της Μειοψηφίας, κ. Γεώργιος Γαβρήλος.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** «Παρών», κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Είναι «υπέρ», «κατά» και «επιφύλαξη».

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Επειδή πάντα και στην ψήφιση του προηγούμενου Κώδικα λέμε «παρών», ήθελα να δώσω το νόημα της στάσης μας. «Επιφύλαξη».

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** O Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ», κ. Παρασκευάς (Πάρις) Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** «Επιφύλαξη».

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** O Ειδικός Αγορητής της Κ.Ο. «Κ.Κ.Ε.», Χρήστος Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «Κ.Κ.Ε.»):** «Κατά».

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** O Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κ. Στυλιανός Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** «Επιφύλαξη».

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Δημήτριος Τζανακόπουλος, δεν είναι εδώ.

O Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”», κ. Ανδρέας Βορύλλας, επίσης, δεν είναι εδώ.

O Ειδικός Αγορητής της Κ.Ο. «ΣΠΑΡΤΙΑΤΕΣ», κ. Αθανάσιος Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** «Επιφύλαξη».

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κυρία Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** «Επιφύλαξη».

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Θα περιμένουμε τους άλλους δύο συναδέλφους να έρθουν για να ερωτηθούν.

 Θα δώσω τώρα τον λόγο στον Υφυπουργό Εθνικής Οικονομίας και Οικονομικών, τον κ. Θεοχάρη Θεοχάρη για να κάνει την τοποθέτησή του.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Σας ευχαριστώ πολύ, κύριε Πρόεδρε.

Θέλησα να κάνω την τοποθέτησή μου στην αρχή με την ευκαιρία που ακούσαμε τις απόψεις των Φορέων και έχοντας διαμορφώσει και μία άποψη, γιατί τοποθετήθηκαν και κατά τη διαδικασία αυτή, οι Εισηγητές και οι Ειδικοί Αγορητές.

Το πρώτο που θα ήθελα να πω ότι είναι φανερό ότι η συζήτηση, όπως έγινε και στην πρώτη συνεδρίαση, επικεντρώθηκε αρκετά σε θέματα, τα οποία δεν άπτονται του ίδιου του Κώδικα Φορολογικής Διαδικασίας είτε σε άρθρα τα οποία είναι παρεμπίπτοντα, είναι άρθρα τα οποία τίθενται, όπως το συνταξιοδοτικό ζήτημα των Στρατιωτικών που διευκρινίστηκαν και τα ερωτήματα ότι αφορά όλους τους Ενστόλους κ.λπ.. Είτε σε θέματα τα οποία δεν άπτονται του Κώδικα Φορολογικής Διαδικασίας, όπως είναι το ζήτημα των ρυθμίσεων και κατά πόσο είναι αναγκαίες και οτιδήποτε άλλο.

Είχα την ευκαιρία να απαντήσω σε αυτά τα ζητήματα, κυρίως στα περισσότερα. Στην πρώτη συνεδρίαση. Δεν έχω να προσθέσω πάρα πολλά σε σχέση με αυτό.

Θα έλεγα, όμως, ότι σε γενικές γραμμές, λοιπόν, είναι ένα νομοσχέδιο αυτό, του Κώδικα Φορολογικής Διαδικασίας που οπωσδήποτε πρέπει να χαρακτηριστεί εκσυγχρονιστικό και είναι ένα νομοσχέδιο που δεν είδα ιδιαίτερες αντιρρήσεις να ακούγονται πλην, αν θέλετε, της πολιτικής αντίρρησης ότι σε κάποια σημεία δεν «αγγίζουμε» κάποια θέματα, δεν ήρθαμε να αλλάξουμε κάθε άρθρο του Κώδικα Φορολογικής Διαδικασίας και να μπούμε στην ουσία των αλλαγών, όπως τα πρόστιμα τα διαδικαστικά.

Υπάρχει μια αντίρρηση, όχι ως προς το τι θεσπίζουμε, αλλά ως προς το γεγονός ότι χάνουμε την ευκαιρία, αν θέλετε, να αλλάξουμε κάποιες από τις ρυθμίσεις. Είναι προφανές ότι είναι κάτι πολύ πιο πολιτικά «ελαφρύτερο» ως «πολιτική κατηγορία» και μας χαροποιεί διότι, στην ουσία των διατάξεων και του εκσυγχρονισμού που κάνουμε στον κώδικα φορολογικής διαδικασίας, δε βλέπουμε αντίρρηση.

Αυτό είναι, κατά την άποψή μας, απόρροια του γεγονότος ότι συνεργαστήκαμε πολύ στενά με την ΑΑΔΕ, ώστε να πάρουμε τη συσσωρευμένη εμπειρία των 10 ετών, αυτό που είπε ο κ. Πιτσιλής. Σας θυμίζω ότι ο ν.4174, ήμουν Γραμματέας δημοσίων εσόδων, ψηφίστηκε αρχές καλοκαιριού του 2013, ίσχυε από 01/01/2014 και συνεπώς είναι πια ένας κώδικας, ο οποίος έχει συσσωρεύσει έννομα αποτελέσματα. Υπάρχει επίσης, και εμπειρία δικαστικής κρίσης των επιμέρους διατάξεων του, κι ας πούμε, θα έπρεπε να εκσυγχρονιστεί και τι έπρεπε να κάνει. Οι στόχοι είναι δεδομένοι, είναι συγκεκριμένοι, τους έχουμε πει.

Εδώ θα ήθελα να επιδιορθώσω δύο τρία σημεία. Ένα θέμα που τέθηκε για τις συντάξεις. Είναι προφανές ότι ο Υφυπουργός, ο κύριος Πετραλιάς που ήταν εδώ και απάντησε όσο ήταν εδώ, είναι πολύ πιο ειδικός, γιατί είναι αυτός ο αρμόδιος για τα συνταξιοδοτικά. Όμως τέθηκε ένα θέμα, για το κατά πόσον υπάρχει διάκριση μεταξύ άγαμων και εγγάμων. Αυτό είναι ένα θέμα καταρχήν, στην πολύ θετική κρίση του Ελεγκτικού Συνεδρίου. Η κυρία Καραγεωργοπούλου επικεντρώθηκε στην τελευταία παρατήρηση, την οποία την τιτλοφορεί κι έτσι. Το Ελεγκτικό μάλιστα λέει «καταληκτική παρατήρηση» είναι ο τίτλος. Δεν έχει βρει μία αρνητική λέξη να πει για τη διάταξη αυτή. Και στο τέλος λέει «ναι εντάξει». Παρόλο που είναι απολύτως μια θετική διάταξη, μια σωστή διάταξη που πρέπει να έρθει, καλό θα ήταν να ήταν σε ένα συνταξιοδοτικό νομοσχέδιο και όχι σε ένα φορολογικό νομοσχέδιο. Προφανώς, από την άλλη, όταν έχουμε μια διάταξη, η οποία έχει ζητηθεί, είναι σωστή, αυξάνει τις δυνατότητες των πολιτών μας. Είναι λογικό ότι κάθε πολιτική ηγεσία θέλει να κοιτάξει να βρει έναν εύλογο χρόνο στην υλοποίησή τους, ώστε να έχει τα ευεργετικά αποτελέσματα για τους συμπολίτες μας, οι οποίοι βρίσκονται σε αυτή την άσχημη κατάσταση, να έχουν χάσει το παιδί τους, σε μια αποστολή, η οποία είχε διαταχθεί από το ελληνικό κράτος.

Μιλάμε για ένα ευεργέτημα προς τους άγαμους, ακριβώς επειδή για τον έγγαμο προβλέπεται σύνταξη στα παιδιά του και στη σύζυγό του, στην περίπτωση που χαθεί εν ώρα καθήκοντος. Συνεπώς, έχω την αίσθηση ότι ακριβώς αυτός είναι ο λόγος που επικεντρώνεται αυτή η διάταξη. Είναι ακριβώς, αν θέλετε, για να εξισορροπήσει προφανώς τις προβλέψεις, οι οποίες υπάρχουν στις περιπτώσεις των έγγαμων. Άρα, δεν θα είχε νόημα η επέκταση του εκεί. Ξαναλέω όμως, ο ειδικότερος αυτών των διατάξεων είναι ο κύριος Πετραλιάς και είμαι σίγουρος ότι ενδεχομένως θα βρει στη συζήτηση στην Ολομέλεια ή σε επόμενη συνεδρίαση, το χρόνου να έρθει και να μας εξηγήσει λίγο παραπάνω, αν αυτό κριθεί αναγκαίο.

 Ένα δύο σημεία θέλω να αναφέρω. Ένα θέμα που τέθηκε και από την πρώτη συνεδρίαση. Είναι και το έθεσε η κυρία Αχτσιόγλου και πάλι, το ζήτημα των δύο διατάξεων, τα άρθρα 92 και 93, που έχουν σχέση με το χρηματιστήριο και το κόστος τους. Δημοσιονομικά είναι τετριμμένα αυτά τα άρθρα. Τα έσοδα από το φόρο συναλλαγών εξωχρηματιστηριακού δανεισμού μετοχών κατά μέσο όρο είναι 800.000 τα τελευταία τέσσερα χρόνια και τα έσοδα του φόρου εισοδήματος τόκων εξωχρηματιστηριακού δανεισμού μετοχών κατά μέσο όρο είναι 25.000 τα τελευταία τέσσερα χρόνια.

 Μιλάμε, λοιπόν, για ένα φόρο, ο οποίος δεν έχει κανένα ουσιαστικό αποτέλεσμα. Έχει, όμως, σύμφωνα με την ενημέρωση που είχαμε από το Χρηματιστήριο, ένα ουσιαστικό αποτέλεσμα φήμης του Χρηματιστηρίου, διαφοροποίησης του Χρηματιστηρίου από τις παραδεκτές πρακτικές των υπόλοιπων χρηματιστηρίων και θα μπορούσε να είναι ένας επιβαρυντικός παράγοντας για τη μη αναβάθμιση του χρηματιστηρίου στις ανεπτυγμένες αγορές. Ένας στόχος, τον οποίο τον έχουμε, είναι διακηρυγμένος, είναι μέρος της προσπάθειάς μας να ενισχύσουμε τη χρηματιστηριακή αγορά, τον πυλώνα χρηματοδότησης της οικονομίας και, συνεπώς, καταλαβαίνουμε όλοι ότι η ουσία των διατάξεων αυτών, προφανώς, είναι διατάξεις, οι οποίες είναι κρίσιμες για να πετύχουμε αυτόν τον στόχο.

Ξαναλέω, η ανάταξη της ελληνικής οικονομίας, το ξαναλέω, το λέω γιατί είχαμε την ευκαιρία στην επιτροπή να το ξαναπούμε και σε κοινοβουλευτικό έλεγχο, έχει συγκεκριμένους πυλώνες. Ο πρώτος είναι ο δημοσιονομικός πυλώνας, ο πυλώνας του να βάλουμε τα δημόσια οικονομικά σε σταθερή τροχιά ελέγχου σταθερότητας και να πετυχαίνουμε τους στόχους τους οποίους βάζουμε κάθε χρόνο. Αυτό το έχουμε πετύχει και νομίζω και αυτό είναι αποδεκτό και παραδεκτό από όλους μας. Μπορεί να διαφωνούμε στην πολιτική και πως το πετυχαίνουμε, αλλά πάντως θεωρώ ότι δεν μπορούμε να διαφωνήσουμε στο ότι οι προϋπολογισμοί του ελληνικού κράτους, πια, εκτελούνται όπως ακριβώς έρχονται στη Βουλή και ψηφίζονται, με τις εύλογες διαφορές κάθε φορά, αλλά πάντως δημοσιονομικά χωρίς εκπλήξεις.

Ο δεύτερος πυλώνας είναι ο τραπεζικός, ο χρηματοδοτικός πυλώνας. Οι τράπεζες έπρεπε να μπούνε σε μία κατάσταση από πλευράς ισολογισμού και από πλευράς λειτουργίας, ώστε να μπορούν να στηρίζουν χρηματοδοτικά την ελληνική οικονομία και αυτός ο πυλώνας έχει μπει σε ένα πολύ μεγάλο ποσοστό στη σωστή τροχιά. Γιατί τα «κόκκινα» δάνεια που έχουν οι τράπεζες στον ισολογισμό τους είναι, πια, υψηλότερα του ευρωπαϊκού μέσου όρου, αλλά πάντως πάρα πολύ μικρά και πάντως σε ένα μονοψήφιο ποσοστό. Προχθές, πριν από λίγες μέρες, ο SSM εξέδωσε την εκτίμησή του για την κατάσταση των τραπεζών και έδειξε πως τα «κόκκινα δάνεια» είναι λίγο πάνω από το 4%, άρα είμαστε σε μια σωστή τροχιά και βλέπουμε ότι χρηματοδοτικά οι τράπεζες έχουν αρχίσει να εκτελούν το ρόλο τους που είναι αναγκαίος. Εδώ έχουμε ακόμα κάποια βήματα να κάνουμε, αλλά νομίζω ότι είμαστε σε μια πάρα πολύ σωστή τροχιά.

Από εκεί και πέρα ο τρίτος πυλώνας είναι ο πυλώνας της κεφαλαιαγοράς. Η κεφαλαιαγορά και αυτή πρέπει να στηρίξει την εξωστρέφεια της ελληνικής οικονομίας και τη δυνατότητα των επιχειρήσεων, των ελληνικών, να αντλήσουν κεφάλαια με ευνοϊκούς όρους, πέρα από τις τράπεζες. Σε αυτό το πλαίσιο περάσαμε και στα προηγούμενα νομοσχέδια διατάξεις ειδικές για την κεφαλαιαγορά, για την ωρίμανση της και τώρα ερχόμαστε να περάσουμε κάποιες διατάξεις συγκεκριμένες, οι οποίες δεν δημιουργούν δημοσιονομικό πρόβλημα από τη μια μεριά, δημιουργούν, όμως, ένα μεγάλο απόθεμα αξιοπιστίας της ελληνικής οικονομίας, του Ελληνικού Χρηματιστηρίου, ένα μεγάλο απόθεμα εξωστρέφειας και των δύο.

Όλα αυτά, βέβαια, με το μεγάλο στόχο της αλλαγής, της λεγόμενης αλλαγής, του παραγωγικού μοντέλου, αλλά καταλαβαίνουμε ότι η αλλαγή του παραγωγικού μοντέλου χωρίς δημόσια οικονομικά σε υγιή βάση, χωρίς τραπεζικό σύστημα που να λειτουργεί και να χρηματοδοτεί και χωρίς μια κεφαλαιαγορά, η οποία να μπορεί να στηρίξει τις επιχειρήσεις στα επενδυτικά τους σχέδια, προφανώς, δεν μπορεί να υπάρξει.

Ένα δεύτερο θέμα που τέθηκε, όχι εδώ στη Βουλή, όμως το είδαμε γραμμένο σε κάποιες συγκεκριμένες στήλες και νομίζω ότι καλό θα είναι να το ξεκαθαρίσω, είναι κάτι το οποίο εισάγουμε ως καινοτομία με αυτό το νομοσχέδιο στα άρθρα 10 και 11. Για πρώτη φορά έχουμε την αναστολή της δυνατότητας της λειτουργίας του ΑΦΜ όσων είναι υπόδικοι ή έχουν καταδικαστεί για λαθρεμπορία. Για πρώτη φορά, εκτός από τις πτωχευτικές διαδικασίες, αυτό υπήρχε, υπάρχει και η δυνατότητα στη φορολογική αρχή, εάν κάποιος πιαστεί για λαθρεμπόριο, να υπάρξει αναστολή της λειτουργίας του ΑΦΜ του για όσο καιρό εκτελεί την ποινή και στην περίπτωση που ολοκληρωθεί αυτή η διαδικασία να υποχρεούται και σε εγγύηση αν θέλει να επαναδραστηριοποιηθεί στην ίδια ή σε άλλη κατηγορία εμπορικής δραστηριότητας.

Συνεπώς, ερχόμαστε, παρόλο που έχουμε ένα κυρίως αμιγώς φορολογικό νομοσχέδιο να ενισχύσουμε το πλέγμα της προστασίας και της άμυνας της πολιτείας, της ΑΑΔΕ, του Υπουργείου Οικονομικών απέναντι στα φαινόμενα της λαθρεμπορίας. Πάρα πολύ σημαντικές διατάξεις, οι οποίες δεν πρέπει να να διαφύγουν της προσοχής μας.

Τώρα, έχουμε τη μεγάλη και την ουσιαστική αλλαγή. Επικεντρωθήκαμε πολύ στο ζήτημα των προστίμων και θα μπορούσε κάποιος να κάνει μια ολόκληρη κουβέντα για τη δομή των κολάσεων των διοικητικών που προβλέπει ο Κώδικας Φορολογικής Διαδικασίας. Δεν μπήκαμε σε αυτή τη φάση, σε αυτή τη διαδικασία, γιατί θα ήταν πρόωρο και θα ήθελε πολύ περισσότερη διαβούλευση και πολύ περισσότερη συζήτηση με την αγορά για να βρούμε τη σωστή ισορροπία και όντας υπό τη δαμόκλειο σπάθη των προθεσμιών του Ταμείου Ανάκαμψης, δεν κρίναμε ότι είναι σωστό να γίνει αυτό.

Όμως, υπάρχει η πολύ ουσιαστική καινοτομία που και αυτή χρησιμοποιεί τη συσσωρευμένη εμπειρία των επιτροπών εξωδικαστικής επίλυσης των διαφορών και μιλάω για το άρθρο 75, που είναι η αυτοματοποίηση της διαδικασίας μείωσης των προστίμων με την αποδοχή. Εδώ, έχουμε ένα άρθρο, το οποίο έχει μια πολύ συγκεκριμένη φιλοσοφία. Έχει αρχή, μέση, τέλος. Δίνει τα σωστά κίνητρα, κατά την άποψή μου, συμμόρφωσης στους πολίτες και ουσιαστικά αυτό που έρχεται να πει είναι το εξής. Ότι όσο περισσότερο απεμπολείς δικαιώματα που έχεις ως φορολογούμενος τόσο περισσότερο αναγνωρίζεται αυτό και το κράτος έρχεται να σου δώσει έκπτωση, μείωση των αναλογικών προστίμων, τα οποία πληρώνεις.

Επειδή ακούστηκε και αυτή η κριτική, δεν πρέπει να εισάγουμε τους τόκους μέσα σε αυτή τη διαδικασία, διότι σε αυτή την περίπτωση θα ήταν πιο ευεργετικό και θετικό να ενεργοποιηθεί η διαδικασία της ΑΑΔΕ , να μπει σε έλεγχο και να έχεις την έκπτωση μετά, παρά αυτοβούλως να κάνεις μια δήλωση, γιατί οι τόκοι στην αυτόβουλη διαδικασία των δηλώσεων πληρώνονται στο ακέραιο. Εκεί, βέβαια, εφόσον έρχεσαι εκπρόθεσμα και κάνεις μια δήλωση και λες, ξέχασα να αποδώσω 10.000 ευρώ σε φόρο ή οτιδήποτε, εάν στα επόμενα στάδια αυτό κάποιος το γλίτωνε μέσα από αυτή τη διαδικασία, καταλαβαίνετε, ότι το κίνητρο θα ήταν αντεστραμμένο. Δηλαδή, ο πιο φοροφυγάς θα είχε ευνοϊκότερη μεταχείριση από τον κατά τεκμήριο ειλικρινή, ο οποίος είπε πως ανακάλυψε κάποιο λάθος, υπήρξε κάποιο πρόβλημα και αυτοβούλως έρχεται να δηλώσει αυτό το πράγμα.

 Εδώ, λοιπόν, προβλέπουμε τέσσερα στάδια συγκεκριμένα. Κάποιος για τον οποίο ο έλεγχος έχει ξεκινήσει και του έχει κοινοποιηθεί, έχει δικαίωμα μέχρι και 10 μέρες μετά το προσωρινό σημείωμα, εκεί, που βλέπει ακριβώς τι του καταλογίζει η δημόσια διοίκηση να το αποδεχθεί, να κάνει μόνος του τη δήλωση και να σταματήσει τη διαδικασία έτσι. Η δημόσια διοίκηση, έχει άλλες 10 ημέρες να εξετάσει τη δήλωση αυτή και να δει αν υπάρχει κάποιο υπολειπόμενο κομμάτι, στο οποίο επιμένει η ίδια και να καταλογίσει κάτι έξτρα, γιατί προφανώς ο φορολογούμενος μπορεί να αποδεχθεί όλα τα ευρήματα και να δηλώσει μόνο τα μισά από αυτά, άρα, κοιτάζει στις επόμενες υπολειπόμενες μέρες και ολοκληρώνει τη διαδικασία. Και αυτό δίνει τη μεγαλύτερη μείωση των προστίμων 50%.

 Στην περίπτωση που δεν ασκήσει το δικαίωμά του να πάει στη διεύθυνση επίλυσης διαφορών, τότε, ο φορολογούμενος παρόλο που επέμεινε κατά την διαδικασία του καταλογισμού του προστίμου, βγήκε το οριστικό πρόστιμο και από εκεί και πέρα, έχει τη δυνατότητα να πει, ότι, αφού, δεν νιώθω ότι μπορώ να πάω δικαστικά ή οτιδήποτε με συμφέρει, να αποδειχθεί σε δεύτερο στάδιο μέσω της μη προσφυγής του στη ΔΕΔ και να πάρει σε δεύτερο στάδιο την έκπτωση του 40%. Στην περίπτωση που δεν προσφύγει μετά την απόφαση της ΔΕΔ στα δικαστήρια, τότε, έχει περαιτέρω μείωση αλλά μόνο 30%. Προφανώς, έχει απασχοληθεί η διοίκηση, έχει ξεκινήσει μια διαδικασία κτλ., οπότε, προφανώς, αυτός είναι ο λόγος που μειώνονται τα πρόστιμα.

Τέλος, εάν έχει προσφύγει στη δικαιοσύνη και αποφασίζει πριν τη συζήτηση στο ακροατήριο, στον α΄ βαθμό, ότι θα αποσύρει την διαδικασία αυτή, τότε προφανώς έχει την έκπτωση του 25%. Είναι μια αδιαφανής, μια καθαρή διαδικασία, προφανώς δίνει τη δυνατότητα σε όλους να λάβουν υπόψη τους τα δικαιώματά τους κι εάν τους συμφέρει να τα εξασκήσουν ή, εάν τους συμφέρει, να συμβιβαστούν με τη δημόσια διοίκηση και νομίζω ότι δημιουργεί τα κίνητρα συμμόρφωσης και τα κίνητρα του συμβιβασμού και των εισπράξεων και έτσι να έχουμε ένα πολύ θετικό αποτέλεσμα.

Αυτά είναι, κυρίως, τα ζητήματα που δεν είχα αναφερθεί στην πρώτη μου ομιλία όσον αφορά τον Κώδικα Φορολογικής Διαδικασίας. Τα υπόλοιπα τα είχαμε συζητήσει και θα έχουμε και την ευκαιρία να τα ξαναπούμε και προς το τέλος της τελευταίας συνεδρίασης στο βαθμό που έχουν συσσωρευτεί και άλλες απορίες ή ζητήματα.

Τέθηκε μια απορία από την κυρία Καραγεωργοπούλου που δεν είναι εδώ, αλλά είχα την ευκαιρία να της πω και κατ’ ιδίαν, θα το πω, όμως, και για τα πρακτικά. Το ζήτημα της διαδικασίας αυτής η οποία ενεργοποιείται από 1/10/2024, ενεργοποιείται διότι αυτός είναι ο ορίζοντας υλοποίησης των συστημάτων πληροφορικής που είναι απαραίτητα, γιατί οι αιτήσεις αυτές θα γίνονται αυτόματα από την ΑΑΔΕ, για να μπορεί να ενεργοποιηθεί η διαδικασία. Προφανώς, μέχρι τότε υπάρχει η Επιτροπή Εξωδικαστικής Επίλυσης Διαφορών, η οποία είναι εν ισχύ και εξετάζει όλες τις υποθέσεις, οι οποίες θα πάνε εκεί. Έχουμε σιγουρέψει ώστε να υπάρχουν αρκετά Τμήματα και ό,τι άλλο χρειαστεί θα το κάνουμε, θα αυξήσουμε τον κόσμο, ο οποίος θα απασχολείται σ’ αυτή την Επιτροπή ώστε να σιγουρέψουμε ότι οι υποθέσεις που θα πάνε εκεί θα εξεταστούν όλες για να μην υπάρχει κανένα τέτοιο ζήτημα. Από τη στιγμή, όμως, που έρθει αυτό το νέο σύστημα, προφανώς η Επιτροπή αυτή θα σταματήσει και το νέο σύστημα θα ξεκινήσει τη διαδικασία του. Αυτό θα εξαρτηθεί από τα πραγματικά δεδομένα, δηλαδή από το πότε η ΑΑΔΕ θα ετοιμάσει αυτή την εφαρμογή. Μας έχει πει 1/10/2024, μπορεί ενδεχομένως να είναι έτοιμη και νωρίτερα, οπότε σε αυτή την περίπτωση θα επανέλθουμε για να δούμε πώς ενεργοποιούμε όλες αυτές τις διαδικασίες.

Σε ευρύτερα θέματα, που αναγκαστικά η συζήτηση πήγε δεδομένων των φορέων, πρώτα απ’ όλα μιλήσαμε για πολλά πράγματα, όπως καταλαβαίνετε, τα οποία δείχνουν και το πόσες πολλές είναι οι πρωτοβουλίες του Υπουργείου Οικονομικών στον τομέα αυτό της φοροδιαφυγής αυτή την περίοδο, πρωτοβουλίες που είχαμε την ευκαιρία να συζητήσουμε και σε προηγούμενα νομοσχέδια - 11 πρωτοβουλίες θυμάστε τις απαριθμούσαμε - και εδώ βλέπουμε τις πρωτοβουλίες αυτές να είναι ξεκάθαρα σε στάδια υλοποίησης.

Όσον αφορά το MyDATA, τα δεδομένα τα έδωσε και ο κ. Πιτσιλής προηγουμένως. Αυτό που βλέπουμε είναι μια εντυπωσιακή διαδικασία συμμόρφωσης. Είναι λάθος να επικεντρωνόμαστε στις ευρωπαϊκές διατάξεις και τι υποχρεωνόμαστε. Η εναλλακτική του να μην κλειδώσουμε τις δηλώσεις με το MyDATA θα ήταν να ενεργοποιήσουμε τα πρόστιμα και όταν κάποιος δεν στέλνει στο MyDATA να αρχίσουν να πέφτουν τα πρόστιμα. Καταλαβαίνετε ότι αυτό θα ήταν ακόμα σκληρότερο της διαδικασίας που χρησιμοποιούμε. Έχουμε δώσει όλες τις απαραίτητες ευελιξίες, είδαμε συμμόρφωση από τον πρώτο μήνα, υπήρχε κινδυνολογία «θέλουμε παρατάσεις, δεν δουλεύει, δεν προλαβαίνουμε» κτλ, δεν χρειάστηκαν παρατάσεις. Υπάρχει μια αξιοσημείωτη και ευχάριστη έκπληξη με την ανταπόκριση που είδαμε από την αγορά, είτε λέγεται λογιστές και εξειδικευμένοι του χώρου είτε λέγεται οι ίδιες οι εταιρείες και οι φορολογούμενοι και, συνεπώς, θα συνεχίσουμε σ’ αυτήν την κατεύθυνση. Περιμένουμε τις δηλώσεις της απλογραφικές, έχουμε ένα ξεκάθαρο πλάνο, με την ΑΑΔΕ, βελτίωσης και επίλυσης των όποιων προβλημάτων υπάρχουν ακόμα και θα μειώσουμε την ευελιξία αυτή, που την έχουμε δώσει για να μπορεί να ανταποκριθεί η αγορά, σταδιακά και σε ορίζοντες τριμήνων, δηλαδή κάθε φορά που έχουμε τα απλογραφικά που κάνουν δηλώσεις θα μπορούμε να ελέγχουμε με την ΑΑΔΕ την κατάσταση και να δούμε πώς μπορούμε να οδηγούμε την αγορά σε πιο καλή συμμόρφωση.

Άρα, το MyDATA, κατά την άποψη μου, είναι μια απόλυτη επιτυχία κόντρα στις Κασσάνδρες που έλεγαν ότι οδηγεί σε ένα ζουρλομανδύα ή δεν έχουν καμία δυνατότητα να ανταποκριθούν. Βλέπουμε ότι η αγορά ανταποκρίθηκε.

Το δεύτερο είναι τα POS, που είναι προφανές ότι ένας τεράστιος άθλος έχει μέχρι στιγμής συντελεστεί στη διαδικασία συμμόρφωσης με αυτά. Πρόκειται για ένα έργο πάρα πολύ πολύπλοκο και τεχνολογικά και διοικητικά και από πλευράς διαχείρισης έργου. Τεχνολογικά επικεντρωθήκαμε πέρσι το καλοκαίρι στο να σιγουρέψουμε ότι βγαίνουν όλες οι αποφάσεις και όπου χρειάστηκε φέραμε και διατάξεις στη Βουλή, ώστε να είναι ουδέτερο τεχνολογικά αυτό το έργο, για να μην υπάρχει κατηγορία ότι κάποιος τους αποκλείουμε από την αγορά. Αυτό ήταν η πρώτη μας προτεραιότητα πέρσι το καλοκαίρι.

Αμέσως μετά, στο φθινόπωρο η δεύτερη προτεραιότητα ήταν να φτιαχτούν όλα τα μητρώα και όλες οι διαδικασίες, ώστε να μπορούμε να χαρτογραφήσουμε την αγορά και να ξέρουμε ποιος έχει, τι υποχρεώσεις και όλες οι υποχρεώσεις να είναι ξεκάθαρες στους ανθρώπους της αγοράς.

Από τότε και μετά, με συνεχείς και προσωπικές, μετά από εντολή του Υπουργού φυσικά, συμμετοχές στο λεγόμενο «war room» αρχικά κάθε εβδομάδα και τώρα κάθε μέρα φτάσαμε να έχουμε το 90% των επιχειρήσεων, είτε διασυνδεδεμένες είτε με το ραντεβού για να το κάνει μέσα στον Απρίλιο. Προφανώς, από τον Μάιο και μετά οι διαδικασίες του ελέγχου θα είναι εντατικές. Ήδη, οι διαδικασίες του ελέγχου είναι εντατικές και για την επέκταση των POS. Η ΑΑΔΕ ελέγχει τα ταξί, τις λαϊκές και ούτω καθεξής και για τις διαδικασίες διασύνδεσης για όσους είναι ορφανοί και δεν μας δηλώνουν ότι έχουν κάνει τίποτα από όλα αυτά, ούτε ραντεβού έχουν ούτε έχουν διασυνδεθεί.

Συνεπώς, καθημερινά η ΑΑΔΕ αυτή τη στιγμή επικοινωνεί με 700 έως και 1.000 επαγγελματίες και εξετάζει ακριβώς τους λόγους που αυτοί δεν έχουν ανταποκριθεί στις υποχρεώσεις τους ή εξετάζει μήπως έχουν ανταποκριθεί και απλώς δεν έχει καταγραφεί αυτή η ανταπόκριση με το σωστό τρόπο. Διότι, άνθρωποι είμαστε, τα συστήματα καταγραφής μπορεί να κάνουν κάποιες με κάποιο λάθος. Εδώ, αυτή η διαδικασία θα είναι διαρκής και θα ενταθεί με τα δεδομένα του Απριλίου ξεκινώντας τον Μάιο.

Κλείνω με τα ζητήματα των δηλώσεων ζητήματα που είναι σημαντικά και μας απασχολούν κάθε χρονιά. Προφανώς, θα θέλαμε οι δηλώσεις να ανοίξουν νωρίτερα, όμως, με αυτόν τον Κώδικα ψηφίζουμε την εμβληματική πρωτοβουλία των προσυμπληρωμένων και οριστικοποιημένων αυτόματων δηλώσεων και συνεπώς, έπρεπε η ΑΑΔΕ να έχει ψηφισμένο το άρθρο για να μπορεί να ανοίξει τις δηλώσεις. Δεν θα μπορούσε να το κάνει σε διαφορετική περίπτωση.

Συνεπώς, περιμένουμε την ψήφιση την Πέμπτη και αν όλα πάνε καλά η ΑΑΔΕ τις αμέσως επόμενες ημέρες θα ανοίξει τις δηλώσεις. Το είπε και ο Διοικητής, ότι τα δεδομένα τα έχουμε παραλάβει από όλους τους φορείς, συνεπώς, θα ανοίξουμε πλήρεις και θα κάνουμε μια καινοτομία, την οποία, με την άδεια του Υπουργού θέλουμε να δώσουμε ένα διαφορετικό μήνυμα φέτος.

Φέτος, δεδομένου ότι πέρσι ξεκινήσαμε 31 Μαρτίου και δεν ξεκινήσαμε την ίδια ημερομηνία φέτος, για τις όποιες μέρες έχουμε πάει μέσα στον Απρίλιο θα δώσουμε προκαταβολικά την προθεσμία πέραν της 30ης Ιουνίου, μέσα στον Ιούλιο να μπορούν να γίνουν οι δηλώσεις.

Άρα, τις μέρες που πήραμε στον Απρίλιο θα τις δώσουμε στον Ιούλιο, σε μια προσπάθεια να δείξουμε ένα πνεύμα εμπιστοσύνης προς την κοινότητα των λογιστών και των επαγγελματιών, στην οποία όμως, θα θέλαμε να ζητήσουμε αυτή η εμπιστοσύνη να μην πάει χαμένη. Δεν θέλουμε να δώσουμε παράταση άλλη και να ξέρετε ότι έχει αποδείξει και αυτός ο Υπουργός και αυτή η πολιτική ηγεσία και εν τέλει αυτή η Κυβέρνηση ότι δεν δίνει παρατάσεις.

Έγινε πολλή συζήτηση για τα POS αν θα δοθεί παράταση ή όχι και δεν δόθηκε. Το ίδιο θα συμβεί και σε αυτή την περίπτωση. Αυτό, για να μη δημιουργήσει πρόβλημα, γιατί δεδομένο είναι ότι κανένα σύστημα δεν μπορεί να δεχτεί 6 εκατομμύρια δηλώσεις σε μια μέρα και ούτε θα έπρεπε, γιατί θα ήταν σπατάλη των χρημάτων του ελληνικού λαού να είχαμε συστήματα που αντέχουν έξι εκατομμύρια δηλώσεις σε μια μέρα. Πρέπει να μοιραστεί η δουλειά το επόμενο χρονικό διάστημα.

Συνεπώς, καλώ την λογιστική κοινότητα να επικοινωνήσει να λειτουργήσετε ως προμηθείς και όχι ως επιμηθείς. Να επικοινωνήσετε τώρα με το πελατολόγιο σας, μόλις ανοίξουν οι εφαρμογές, να τους καλέσετε να συζητήσουν τα δεδομένα που έχουν για τις δηλώσεις τους, να μπορέσετε να κάνετε τις κατάλληλες προσαρμογές. Φέτος θα έχουμε νομίζω την καινοτομία ότι περίπου τις ίδιες μέρες θα έχουμε και για τα νομικά πρόσωπα τις δηλώσεις. Άρα, δεν θα αργήσουν τα νομικά πρόσωπα που είναι πολύ πίσω. Άρα, και για αυτές τις δηλώσεις θα υπάρχει αρκετός χρόνος, μάλιστα φέτος θα υπάρχει ακόμα περισσότερος από ότι υπήρχε συνήθως.

Συνεπώς, οι δηλώσεις θα ανοίξουν ακριβώς τις ημέρες που μπορούμε δεδομένων των ψηφίσεων που έχουμε των διατάξεων. Δεδομένων των ζητημάτων που ψηφίσαμε με τα τεκμήρια κτλ. είχαμε πάρα πολλές αλλαγές και συνεπώς έπρεπε και αυτές να υλοποιηθούν. Από εκεί και πέρα είμαστε σε συνεχή επικοινωνία και με το Οικονομικό Επιμελητήριο και θα είμαστε και με τους υπόλοιπους φορείς της αγοράς. Ζητώ, από τώρα, την εγρήγορση τους για πιθανά προβλήματα -δεν μπορεί κανένας άνθρωπος να το αποκλείσει και κλείνω με αυτό- και μείς δηλώνουμε την ετοιμότητά μας να τα διορθώνουμε άμεσα ώστε να μην επηρεάζουν την ομαλή λειτουργία κατάθεσης των δηλώσεων από εδώ και στο εξής. Ξεκινάει αυτή η δύσκολη περίοδος των δηλώσεων. Όλοι μαζί, χέρι με χέρι Υπουργείο και φορείς της αγοράς είμαι σίγουρος πως θα πετύχουμε το καλύτερο δυνατό αποτέλεσμα.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε κύριε Υφυπουργέ.

Να ρωτήσουμε τώρα τον Ειδικό Αγορητή της Κοινοβουλευτικής Ομάδας «Νέα Αριστερά», τον κύριο Δημήτρη Τζανακόπουλο, τι ψηφίζει Επί της Αρχής.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «Νέα Αριστερά»):** Επιφυλασσόμαστε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ο Ειδικός Αγορητής της Κ.Ο. «Δημοκρατικό Πατριωτικό Κίνημα «Νίκη»», κύριος Ανδρέας Βορύλλας τι ψηφίζει;

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «Νίκη»»):** Επιφυλασσόμαστε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Συνεπώς το σχέδιο νόμου του Υπουργείου Εθνικής Οικονομίας και Οικονομικών γίνεται δεκτό Επί της Αρχής κατά πλειοψηφία.

Κυρίες και κύριοι συνάδελφοι ερχόμαστε στη συζήτηση Επί των Άρθρων. Το λόγο έχει ο Εισηγητής της Πλειοψηφίας, ο κ. Θεόδωρος Καράογλου.

**ΘΕΟΔΩΡΟΣ ΚΑΡΑΟΓΛΟΥ (Εισηγητής της Πλειοψηφίας):** Κύριε Πρόεδρε είμαι βέβαιος ότι με την μεγαλοσύνη που σας διακρίνει θα μας δώσετε τη δυνατότητα να ξεφύγουμε λίγο και να ολοκληρώσουμε.

Κύριε Πρόεδρε, κύριε Υπουργέ, κυρία Γενική Γραμματέα, αγαπητοί συνάδελφοι μέλη της Επιτροπής Οικονομικών Υποθέσεων, η γενική αρχή της νομοθεσίας είναι ότι πρέπει να βλέπεις τη μεγάλη εικόνα, το γενικό σύνολο. Είναι ζήτημα ορθολογικότητας, ορθολογικότητας, ανθεκτικότητας, αποτελεσματικότητας και αυτό γιατί όταν ρυθμίζεις τις αποφάσεις φυσικών και νομικών προσώπων οφείλεις να λαμβάνεις υπόψη σου όλες τις παραμέτρους ώστε τα μέσα που θεσμοθετείς να ανταποκρίνονται στους επιδιωκόμενους στόχους, οι οποίοι με τη σειρά τους πρέπει να ταυτίζονται με την πολιτική και κοινωνική βούληση.

Στην προκειμένη περίπτωση ο νέος Κώδικας Φορολογικής Διαδικασίας που συζητούμε στη Διαρκή Επιτροπή Οικονομικών Υποθέσεων της Βουλής δεν ανατρέπει σχεδιασμούς, αλλά προσαρμόζεται στις πραγματικές συνθήκες και προσπερνά παρωχημένες λογικές. Κλείνει εκκρεμότητες δεκαετιών και βελτιώνει την οικονομική, δημοσιονομική και φορολογική πολιτική. Παράλληλα, ως πολιτεία μας βοηθά να κάνουμε σημαντικά βήματα στην ενίσχυση της διαφάνειας ως προς την επαφή και τις συναλλαγές του πολίτη με τις φορολογικές αρχές. Ανοίγουμε δηλαδή, με δυο λόγια, νέο κεφάλαιο στη σχέση των φορολογουμένων με την εφορία με τη θέσπιση ξεκάθαρων κανόνων τόσο προς την πλευρά του ελεγχόμενου όσο και προς την πλευρά του ελεγκτή. Με την ψηφιοποίηση και τον εκσυγχρονισμό του Κώδικα Φορολογικής Διαδικασίας καθιστούμε σαφές στους πολίτες ότι κανένας συνεπείς φορολογούμενος δεν έχει λόγο να φοβάται την επικοινωνία με τις φορολογικές αρχές. Η εισαγωγή της καθολικής ψηφιακής επικοινωνίας με τη φορολογική διοίκηση ως προς την κοινοποίηση πράξεων, λοιπών εγγράφων και αρχείων παρέχει το πλεονέκτημα της ακριβούς αποτύπωσης αυτών των συναλλαγών. Αυτό σημαίνει ότι δεν θα μπορούν να αμφισβητηθούν δικαστικά ο χρόνος, η μορφή, αλλά και το περιεχόμενο της επικοινωνίας.

Επίσης, όταν απαιτείται επικοινωνία με άλλους φορείς, παραδείγματος χάρη, για τη χορήγηση φορολογικής ενημερότητας, αυτή θα γίνεται μέσω διαλειτουργικότητας, εξέλιξη που συνεπάγεται την ταχύτερη και χωρίς ταλαιπωρία έκδοση φορολογικής ενημερότητας για τον πολίτη, ενώ από εδώ και στο εξής, ο χρόνος διάρκειας ενός ελέγχου θα είναι οριοθετημένος.

Ακόμη, γίνεται απλούστερη η ζωή επιτηδευματιών και επιχειρήσεων που τηρούν απογραφικά βιβλία, αφού απαλλάσσονται της υποχρέωσης προσκόμισης φορολογικών αρχείων, βιβλίων και στοιχείων προς έλεγχο, μιας και εφαρμόζονται καθολικά η διαβίβαση αυτών των στοιχείων μέσω της ψηφιακής πλατφόρμας MyDATA. Την ίδια στιγμή, κλείνουμε τα παράθυρα που εκμεταλλεύονται ορισμένες εποχικές επιχειρήσεις, ώστε να αποφεύγουν τη καταβολή προβλεπόμενων φόρων. Η καθιέρωση του ενδιάμεσου προσδιορισμού φόρου για συγκεκριμένες κατηγορίες επιχειρήσεων, οι οποίες πληρώνουν μια δόση ΦΠΑ και στη συνέχεια εξαφανίζονται, θεραπεύει αυτό το ζήτημα.

Και επειδή τα κόμματα της Αντιπολίτευσης ζητήσατε αποσαφηνίσεις, περνώ στην εξειδίκευση του σχεδίου νόμου, το οποίο αποτελείται από 112 άρθρα και χωρίζεται σε τρεις ενότητες. Η πρώτη ενότητα αφορά τον κώδικα φορολογικής διαδικασίας και περιλαμβάνει τα πρώτα 86 άρθρα, η δεύτερη ενότητα περιλαμβάνει ειδικότερες φορολογικές και συμπληρωματικές διατάξεις και περιλαμβάνει τα άρθρα 87 έως 111 και η τρίτη ενότητα σχετίζεται με την έναρξη ισχύος και είναι το τελευταίο άρθρο 112.

Τις βασικές διατάξεις ανέλυσα στην πρώτη συνεδρίαση της Επιτροπής, οπότε τώρα θα προσπαθήσω να είμαι περιεκτικός ως προς τα άρθρα, ώστε να είμαι εντός του προβλεπόμενου χρόνου. Στέκομαι, λοιπόν, στα άρθρα που θεωρώ ότι είναι τα πιο σημαντικά, ξεκινώντας από το 4άρθρο, με βάση του οποίου δίνεται η δυνατότητα στο Διοικητή της ΑΑΔΕ να μεταβιβάζει αρμοδιότητες και να αναθέτει καθήκοντα του ιδίου ή της φορολογικής διοίκησης σύμφωνα με τον κώδικα και την κείμενη νομοθεσία σε όργανα της φορολογικής διοίκησης, τα οποία μπορεί να ανακαλεί αυθαιρέτως οποτεδήποτε.

Τα άρθρα 5, 6 και 7, αναφέρονται στη κοινοποίηση πράξεων και λοιπών εγγράφων, που όπως ανέφερα, θα γίνεται καταρχήν με ψηφιακό τρόπο, αλλά υπάρχει δυνατότητα σε ορισμένες περιπτώσεις να γίνεται και με τον κλασικό τρόπο, με αλληλογραφία. Παραπέμπω, για να μην χρονοτριβώ, σε ένα υπόμνημα εξαιρετικό, που έχει καταθέσει μια Επιτροπή, θερμά συγχαρητήρια σας αξίζουν κύριε Υπουργέ, γιατί την κάνατε αυτή την Επιτροπή, τη Διαρκή Επιτροπή για την αρωγή της φορολογικής πολιτικής, υπό την προεδρία του κ. Γιώργου Χριστόπουλου, που αναφέρεται στα ζητήματα που προκύπτουν από τα ΕΛΤΑ, τα οποία πολλές φορές δεν βρίσκουν τον αποδέκτη, δεν επιδίδουν επομένως το σχετικό έγγραφο και δεν ενημερώνουν ταυτόχρονα την Φορολογική Αρχή. Άρα, είναι ένα ζήτημα το πώς θα λυθεί αυτό. Προβλέπονται κάποια ζητήματα πιθανά με προθεσμίες κτλ.

Στο άρθρο 9, ρυθμίζονται οι αρμοδιότητες του Διοικητή να εκδίδει ερμηνευτικές εγκυκλίους, η διαδικασία και ο τρόπος δημοσίευσής τους, καθώς και η δεσμευτικότητά του για τους υπαλλήλους της ΑΑΔΕ.

Στο άρθρο 10, προβλέπονται οι προϋποθέσεις εγγραφής στο φορολογικό μητρώο και η απόδοση αριθμού φορολογικού μητρώου στα φυσικά και νομικά πρόσωπα, καθώς και η δυνατότητα απενεργοποίησης και αναστολής του σε περιπτώσεις παύσης οικονομικής δραστηριότητας, πτώχευσης, αφερεγγυότητας, φοροδιαφυγής, λαθρεμπορίας ή νοθείας.

Στο άρθρο 14, ορίζεται ο χρόνος που έχει στη διάθεσή του ο φορολογούμενος προκειμένου να παρέχει πληροφορίες στη φορολογική διοίκηση μετά από έγγραφο αίτημά της, ενώ με το άρθρο 16, προβλέπεται η υποχρεωτική ηλεκτρονική διαβίβαση εγγράφων προς τη φορολογική διοίκηση μέσω του συστήματος MyDATA.

Με το άρθρο 17, ρυθμίζεται η υποχρέωση των επιχειρήσεων που χρησιμοποιούν τερματικά POS, να τα συνδέσουν με τη φορολογική διοίκηση μέσω των ταμειακών μηχανών τους.

Στέκομαι στο άρθρο 21, που προβλέπει την υποχρέωση των υπαλλήλων της φορολογικής διοίκησης του Υπουργείου Εθνικής Οικονομίας και Οικονομικών, καθώς και τρίτων που έχουν ή ανέλαβαν καθήκοντα στη φορολογική διοίκηση για τη τήρηση του φορολογικού απορρήτου, που είναι κάτι πάρα πολύ σημαντικό.

Τα άρθρα 25 και 26, αφορούν στην υποχρέωση τήρησης φακέλου τεκμηρίωσης των ενδοομιλικών συναλλαγών και στη διαδικασία με την οποία υποβάλλεται στο Διοικητή της ΑΑΔΕ αίτημα για προέγκριση της μεθοδολογίας ενδοομιλικής τιμολόγησης.

Από το άρθρο 27 έως και το 35, ρυθμίζονται εξουσίες φορολογικής διοίκησης κατά τη διενέργεια φορολογικού ελέγχου. Πόσοι έχουν πρόσβαση στα λογιστικά αρχεία, βιβλία και στοιχεία, ποιες υποθέσεις επιλέγονται προς έλεγχο κατά προτεραιότητα, οι μέθοδοι έμμεσου προσδιορισμού της φορολογητέας ύλης και βεβαίως, η αμοιβαία διοικητική συνδρομή.

Στα άρθρα 41 έως και 44, ορίζονται θέματα που αφορούν την είσπραξη φόρων. Ποια είναι τα αρμόδια όργανα είσπραξης, πώς καθορίζονται ο χρόνος και οι προθεσμίες καταβολής τους, ο χρόνος και η διαδικασία επιστροφής τους, αλλά και η σειρά εξόφλησης;

Στα άρθρα 59, 60 και 61, που αναφέρονται στις παραβάσεις υποχρεώσεων προς παροχή πληροφοριών που αφορούν τρίτους συναλλασσόμενους, ενώ στο άρθρο 62, τίθεται το θέμα της χρηματικής επιβράβευσης προσώπων κατόπιν επιβολής προστίμου, μετά από επώνυμη καταγγελία στην εφαρμογή QR code απόδειξη της Ανεξάρτητης Αρχής Δημοσίων Εσόδων.

Στο 4ο και 5ο Κεφάλαιο της 1ης Ενότητας είναι τα άρθρα 63 έως 71. Σε αυτά περιγράφονται οι κυρώσεις που επιβάλλονται για παραβάσεις σχετικές με τις ηλεκτρονικές πληρωμές και τη διαβίβαση στοιχείων τους στη φορολογική διοίκηση, όπως επίσης, η επιβολή κοινοποίησης και πληρωμή προστίμων, οι κυρώσεις σε περίπτωση υποτροπής, η παραπομπή υποθέσεων φοροδιαφυγής σε ποινική δίκη και η απαλλαγή λόγω ανωτέρας βίας.

Στα άρθρα 72 έως 86 με τα οποία ολοκληρώνεται η 1η ενότητα, εξειδικεύονται οι διαδικασίες προσφυγής και αμοιβαίου διακανονισμού, καθώς επίσης, και η αμφισβήτηση της πράξης προσδιορισμού φόρου αλλά και οι ποινικές κυρώσεις που προβλέπονται για εγκλήματα φοροδιαφυγής.

Πριν μπούμε στη 2η ενότητα θα ήθελα να κάνω τρεις προτάσεις που νομίζω μπορείτε να τις εξετάσετε, θα σας τις ακτές και αν θέλετε θα τις καταθέσω και με τη μορφή τροπολογίας όταν πρόκειται να έρθει το νομοσχέδιο στην Ολομέλεια. Το άρθρο 75 είναι ένα πάρα πολύ σημαντικό άρθρο, γιατί δίνει τη δυνατότητα στους φορολογούμενους, στους ελεγχόμενους να «κλείνουν» ακόμη και πριν φτάσουν στην Επιτροπή Επίλυσης Φορολογικών Διαφορών. Είναι ένα σημαντικό εργαλείο αυτό το όργανο της εξώδικης Επίλυσης Φορολογικών Διαφορών όμως υπάρχουν κάποια ζητήματα. Ποια είναι τα ζητήματα αυτά. Έχω καταθέσει σχετική ερώτηση και πήρα, κύριε Υπουργέ, μια απάντηση η οποία είναι έξυπνη αλλά δεν απαντά επί της ουσίας.

Δηλαδή, τι ρωτάω. Λέω ότι πολλές φορές ενώ κάποιος άνθρωπος θέλει να «κλείσει» την Επιτροπή αυτή, δεν «κλείνει» γιατί δεν αναστέλλεται καταρχήν η ποινική δίωξη για τα φορολογικά αδικήματα όσο εκκρεμεί η αίτηση αυτή αλλά και στη συνέχεια δεν παύει οριστικά αυτή η ποινική δίωξη, σε περίπτωση τήρησης των προβλεπομένων στο πρακτικό Εξώδικης Επίλυσης Φορολογικής Διαφοράς. Έλεγα, λοιπόν, ότι αν αυτό το αντιμετωπίζαμε θα μπορούσαμε τότε να έχουμε πολύ μεγαλύτερη ελκυστικότητα αυτής της πρότασης, γιατί προφανώς όταν ένας άνθρωπος εκτός από το φορολογικό του «κλείσιμο» έπαυε και η ποινική του δίωξη θα έχει πολύ μεγάλο ενδιαφέρον να «κλείσει». Άρα, λοιπόν, είναι ένα ζήτημα το οποίο και εγώ επιμένω ότι πρέπει να το αντιμετωπίσουμε: «δει δη *χρημάτων, ω άνδρες* *πανέλληνες*» -δεν λέω «Αθηναίοι» γιατί είμαι Μακεδόνας- οπότε θεωρώ λοιπόν ότι πρέπει να το δούμε αυτό. Στην απάντησή σας το αφήνετε ανοικτό και χαίρομαι και στέκομαι σε αυτό.

Η δεύτερη πρόταση μου, σας έχει πλησιάσει και σας έχει μιλήσει σχετικά άνθρωπος, ο οποίος είναι παθών από αυτή την παράλειψη, είναι για τη ρύθμιση χρεών θανόντων από τους κληρονόμους τους. Ενώ για τους ανθρώπους, οι οποίοι είχαν μπει σε μια ρύθμιση δίνονται έχουν δοθεί δύο ευκαιρίες για τη ρύθμιση των οφειλών αυτών υπήρχαν περιπτώσεις ανθρώπων που για διάφορους λόγους για λόγους υγείας δεν μπόρεσαν να «κλείσουν» στη συνέχεια πέθαναν και οι κληρονόμοι τους, γιατί δεν είχαν τη δυνατότητα να εξοφλήσουν και δεν μπόρεσαν να μπουν σε κάποια ρύθμιση, με αποτέλεσμα σήμερα οι κληρονομούμενη περιουσία να είναι πολύ μικρότερη από τον φόρο που πρέπει να πληρώσουν για τις προσαυξήσεις που έχουν μπει. Σας έχουν μιλήσει σχετικά, είπατε ότι είναι ένα ζήτημα που πρέπει να το δούμε, θα επανέλθω γι’ αυτό το ζήτημα γιατί νομίζω ότι είναι μια αδικία που θα πρέπει να την λύσουμε.

 Η τρίτη πρόταση μου αφορά τα διαχειριστικά προβλήματα που γίνονται με κατασχέσεις της ΑΑΔΕ και υπάρχει το εξής περίεργο, κύριε Πρόεδρε. Υπάρχει το ζήτημα ότι το ΚΕΑΟ που αφορά τον ΕΦΚΑ, δηλαδή, όταν κάνει ρύθμιση ο φορολογούμενος αίρει την κατάσχεση, και βεβαίως δεν του δεσμεύει όλα τα χρήματα αρκεί να πληρώνει τη ρύθμιση που έχει κάνει. Σε αντίθεση με την ΑΑΔΕ, η οποία δεν αίρει την κατάσχεση και απ’ όπου βρει χρήματα τα παίρνει όλα! Ενώ ένας φορολογούμενος, δηλαδή, μπορεί να είναι συνεπής και να πληρώνει τη ρύθμισή του, εάν αύριο αυτός έχει ένα μεγαλύτερο έσοδο δεν μπαίνει στη λογική να το πάρουμε τη δόση να δούμε αν πληρώνει τις δόσεις του αλλά του τα παίρνει όλα. Αυτό δημιουργεί ασφυκτικές συνθήκες λειτουργίας για τις επιχειρήσεις και είναι ένα ζήτημα που πρέπει να το δούμε.

Συνεχίζω και ολοκληρώνω, κύριε Πρόεδρε, λέγοντας ότι η 2η Ενότητα του σχεδίου νόμου αφορά τα άρθρα 87 έως 91 που περιλαμβάνουν διατάξεις για την ομαλή εξέλιξη των φορολογικών ρυθμίσεων. Δηλαδή, πώς γίνεται συμψηφισμός, πώς ρυθμίζονται οι βεβαιωμένες οφειλές, υπό ποιες προϋποθέσεις χάνονται ρυθμίσεις.

Στα άρθρα 92 και 93 γίνεται αναφορά στη φορολόγηση χρηματιστηριακών προϊόντων και στα άρθρα 94 και 95 θεσπίζονται κανόνες για την ηλεκτρονική τιμολόγηση, ποιο είναι το πεδίο εφαρμογής ηλεκτρονικής τιμολόγησης και υποβολής ηλεκτρονικού τιμολογίου.

Από το 96 έως το 102 άρθρο είναι οι διατάξεις για τις κρατικές εγγυήσεις του δημοσίου. Περιγράφονται η επιτάχυνση εκκαθάριση αιτημάτων κατάπτωσης λόγω διαδοχής πιστωτικών ιδρυμάτων, η αναστολή του χρόνου παραγωγής, η υποχρέωση πιστωτικών ιδρυμάτων για ρευστοποίηση εξασφαλίσεων, η διαδικασία βεβαίωσης και είσπραξης απαιτήσεων από κατάπτωση εγγύησης του ελληνικού δημοσίου σε περίπτωση θανάτου πρωτοφειλέτη εγγυητή ή συνυπόχρεου ή λύσης, εκκαθάρισης ή διαγραφής από το Γενικό Εμπορικό Μητρώο και άλλες ρυθμίσεις για χρηματοδοτικούς φορείς.

 Στα άρθρα 103 και 104 συμπεριλαμβάνονται διατάξεις για το Ταμείο Παρακαταθηκών και Δανείων και στο άρθρο 105 μια συνταξιοδοτική διάταξη για την αποζημίωση και σύνταξη γονέων άτεκνου και άγαμου υπαλλήλου στρατιωτικού θανόντος σε διατεταγμένη υπηρεσία. Τα είπαμε προηγουμένως για αυτό και θέλω να πιστεύω ότι ο κύριος Πετραλιάς, ο αρμόδιος Υφυπουργός όταν έρθει εδώ θα μας καλύψει όλους, γιατί όπως είπα και πιο πριν οφείλουμε στους ανθρώπους αυτούς και στους συγγενείς τους που έχουν δώσει τη ζωή τους για τον σκοπό που τους επέβαλε η πατρίδα, να τους καλύψουμε όσο καλύτερα μπορούμε.

Κυρίες και κύριοι συνάδελφοι, με τον εκσυγχρονισμό του Κώδικα Φορολογικής Διαδικασίας δεν θέλουμε να φορολογήσουμε ό,τι κινείται, αλλά να προσδιορίσουμε ό,τι φοροδιαφεύγει και μέσα από αυτή τη διαδικασία όσοι δεν πληρώνουν είτε γιατί αδυνατούν είτε γιατί πιστεύουν ότι δεν θα εντοπιστούν, να γνωρίζουν ότι πρέπει και θα περάσουν από την Εφορία για να αποφύγουν τα χειρότερα.

Δεδομένου, ότι την οικονομική πολιτική μιας κυβέρνησης την υποδηλώνει η φορολογική της πολιτική καθιστούμε σαφές ότι εφαρμόζουμε ένα σύγχρονο φορολογικό σύστημα, το οποίο είναι απόλυτα προσαρμοσμένο στα σημερινά κοινωνικά και τεχνολογικά δεδομένα, διότι, κλείνοντας, όπως τόνισε ο αρμόδιος Υφυπουργός Οικονομικών ο κ. Θεοχάρης η φορολογία δεν είναι μέσο τιμωρίας, αλλά ένα από τα πιο αποτελεσματικά εργαλεία εμπέδωσης κοινωνικής δικαιοσύνης.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ευχαριστούμε, κύριε συνάδελφε και συνεχίζουμε με τον κ. Γαβρήλο.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας)**: Ευχαριστώ πολύ, κύριε Πρόεδρε.

Θα προσπαθήσω να αναφερθώ σε μερικά από τα άρθρα του σχεδίου νόμου και θα έχω την ευκαιρία ασφαλώς και στη β΄ ανάγνωση και στην Ολομέλεια να καταπιαστώ για μια ακόμη φορά, όπως έκανα εισαγωγικά στην πρώτη συνεδρίαση, στο σύνολο του νομοσχεδίου.

 Ωστόσο, δεν μπορώ παρά να αναφερθώ με ένα σχόλιό μου σε όσα είπε ο κύριος Υπουργός σε σχέση με την οικονομική και αναπτυξιακή πολιτική της Κυβέρνησης της Νέας Δημοκρατίας και, βέβαια, μίλησε για ελλείμματα και ουσιαστικά ομολόγησε ότι υπάρχει πρόβλημα και με τον τραπεζικό μας πυλώνα και με την κεφαλαιαγορά.

 Εγώ θα έλεγα, ότι δεν υπάρχει πρόβλημα, κύριε Υπουργέ. Είναι συνειδητή επιλογή σας αυτό που συμβαίνει και που ασφαλώς επηρεάζει, κυρίως, τις μικρομεσαίες επιχειρήσεις. Είναι μια συνειδητή αναπτυξιακή πολιτική της Κυβέρνησης της Νέας Δημοκρατίας σε σχέση και με τα επιτόκια, αλλά σε σχέση και με τον τρόπο δανεισμού και πώς αναπτύσσεται η οικονομία μας τα τελευταία χρόνια επί διακυβέρνησης της χώρας από τη Νέα Δημοκρατία.

 Ασφαλώς δεν μπορεί να είστε ευχαριστημένοι, γιατί εκτεθήκατε και το 2023 για το επενδυτικό κενό που υπήρξε, αλλά θα εκτεθείτε, είναι σίγουρο αυτό, και για το 2024 και ασφαλώς όταν μιλάμε για επενδύσεις δεν μας λέτε ποιες είναι αυτές οι επενδύσεις, όταν μιλάμε ουσιαστικά για Real Estate και για τα funds και πολύ μικρό είναι το ποσοστό στις παραγωγικές επενδύσεις.

Αν λάβετε υπόψη σας αυτό που ως καμπανάκι σας χτύπησαν και οι δύο τελευταίοι οίκοι για το μεγάλο δημόσιο χρέος, το μεγάλο ιδιωτικό χρέος και τον αρνητικό δείκτη τρεχουσών συναλλαγών, πολύ φοβάμαι ότι η ελληνική οικονομία βρίσκεται κάτω από σύννεφα γκρίζα και θα έλεγα να μη μας βρει κανένα κακό με αυτά που συμβαίνουν στην ευρύτερη περιοχή με τις γεωπολιτικές ανακατατάξεις, γιατί πολύ φοβάμαι ότι θα βρεθούμε χωρίς να είμαστε έτοιμοι να αντιμετωπίσουμε τις προκλήσεις.

 Έρχομαι τώρα στα άρθρα.

 Στο άρθρο 9 στις ερμηνευτικές Εγκυκλίους και Οδηγίες, «ο Διοικητής δύναται να εκδίδει ερμηνευτικές Εγκυκλίους, καθώς και Οδηγίες για την εφαρμογή της φορολογικής νομοθεσίας. Απαντήσεις που παρέχονται ή απόψεις που διατυπώνονται από υπάλληλο της φορολογικής διοίκησης σχετικά με την ερμηνεία της φορολογικής νομοθεσίας δεν δεσμεύουν τη φορολογική διοίκηση». Η λογική αυτού του άρθρου είναι αυτό που είπα εισαγωγικά στην πρώτη συνεδρίαση της Επιτροπής ότι ουσιαστικά αναγορεύετε τον κύριο Πιτσιλή ως κυρίαρχο κάθε υπόθεσης ουσιαστικά φορολογικών εσόδων. Συνεπώς «ενός ανδρός Αρχή» γίνεται η υπόθεση των δημόσιων εσόδων της χώρας.

 Στο άρθρο 11 «έναρξη και μεταβολές άσκησης επιχειρηματικής δραστηριότητας» επανακαθορίζονται οι περιπτώσεις κατά τις οποίες η φορολογική διοίκηση απαιτεί εγγύηση από οποιαδήποτε οντότητα πρόκειται να ασκήσει δραστηριότητα επιχειρηματικού περιεχομένου, καθώς και τα κατώτατα και ανώτατα όρια αυτής. Ως αφερέγγυο για την εφαρμογή του παρόντος πρόσωπο, πλέον, αυτού που πτώχευσε, νοείται και κάθε πρόσωπο που έχει υπαχθεί σε διαδικασίες πρόληψης αφερεγγυότητας του δεύτερου μέρους του πρώτου βιβλίου του ν.4738 του 2020.

Αυτή είναι η νέα Αρχή, κύριε Υπουργέ; Αυτή είναι η δεύτερη ευκαιρία που προσπαθεί να πείσει η Κυβέρνηση ότι δίνει στους υπερχρεωμένους, όταν τα στοιχεία για τον εξωδικαστικό μιλάνε ήδη από μόνα τους. Το μέτρο έχει επιτύχει σε 14.322 υποθέσεις από τις 57.000 που έχουν αιτηθεί, δηλαδή 25% έως σήμερα και έχει ρυθμίσει οφειλές 6 δις στα 28 δις που έχουν ενταχθεί από τα 250 δις του συνολικού ιδιωτικού χρέους της χώρας. Πώς θα γίνει η επανεκκίνηση της οικονομίας;

Στο άρθρο 25, σχετικά με το φάκελο τεκμηρίωσης, που υποχρεούνται να τηρούν. «Φάκελο τεκμηρίωσης υποχρεούνται να τηρούν και οι μόνιμες εγκαταστάσεις αλλοδαπών επιχειρήσεων στην Ελλάδα για τις παραπάνω συναλλαγές τους με το κεντρικό ή με τα συνδεδεμένα πρόσωπα του κεντρικού τους στην αλλοδαπή, καθώς και τα ημεδαπά νομικά πρόσωπα και νομικές οντότητες για τις παραπάνω συναλλαγές τους με νόμιμες εγκαταστάσεις που διατηρούν στην αλλοδαπή».

Για πείτε μας, λοιπόν, πόσοι έλεγχοι φακέλων τεκμηρίωσης έχουν πραγματοποιηθεί από την ΑΑΔΕ και ποια τα αποτελέσματά τους; Έχει καταπολεμηθεί το φαινόμενο της διάβρωσης φορολογικής βάσης και της μεταφοράς κερδοφορίας επιχειρήσεων σε χώρες με ελκυστικό φορολογικό συντελεστή; Έχουμε κάτι να πούμε σχετικά με αυτό; Μήπως δεν κάνατε κανένα ουσιαστικό έλεγχο και περιμένετε όλα να λυθούν με την εφαρμογή του ελάχιστου εταιρικού φόρου 15% που ψηφίστηκε πριν λίγες μέρες, νομοθεσία που δεν μπορείτε να εκτιμήσετε την επίδρασή της ακόμη στα δημόσια ταμεία;

 Σχετικά με το άρθρο 31 και την επιλογή υποθέσεων προς έλεγχο. «Οι υποθέσεις που ελέγχονται επιλέγονται με απόφαση του Διοικητή με βάση κριτήρια ανάλυσης κινδύνου, στοιχεία από εσωτερικές και εξωτερικές πηγές πληροφόρησης ή εξαιρετικά με βάση άλλα κριτήρια, τα οποία καθορίζονται από τον Διοικητή και δεν δημοσιοποιούνται».

Η επιλογή υποθέσεων προς έλεγχο αποτελεί μια κρίσιμη παράμετρο της αξιοπιστίας της φορολογικής διοίκησης, οφείλει να γίνεται με αντικειμενικές επιστημονικές μεθόδους, με αξιόπιστα δεδομένα, ώστε να προκύπτει ένα άρτιο δείγμα φυσικών και νομικών προσώπων προς έλεγχο. Με αυτό τον τρόπο εμβαθύνεται το αίσθημα δικαίου του φορολογούμενου και η εμπιστοσύνη του προς την φορολογική διοίκηση. Δυστυχώς, όμως, η διαδικασία αποτελεί ένα μαύρο κουτί για όλους μας, πέρα από το διοικητή και κάποιους υπηρεσιακούς παράγοντες, με το αποτέλεσμα η κατά παραγγελία εντολή ελέγχου σε όποιον ενοχλεί την Κυβέρνηση ενδεχομένως. Αντιπροσωπευτικό παράδειγμα ο έλεγχος σε εκδότη που αντιπολιτεύεται την Κυβέρνηση, το είδαμε αυτό τους τελευταίους μήνες, με τα όργανα και υπηρεσιακούς παράγοντες της ανεξάρτητης ΑΑΔΕ να ενημερώνουν, ως μη όφειλαν τάχα, το Μέγαρο Μαξίμου.

Στο άρθρο 45, λήψη διασφαλιστικών μέτρων. «Η φορολογική διοίκηση, προκειμένου να διασφαλίζει την είσπραξη φόρων, μπορεί σε επείγουσες περιπτώσεις και για να αποτραπεί επικείμενος κίνδυνος για την είσπραξη των φόρων να προβαίνει με βάση τον εκτελεστό τίτλο του άρθρου 44 πριν από τη λήξη της προθεσμίας καταβολής της οφειλής και χωρίς δικαστική απόφαση στην επιβολή συντηρητικής κατάσχεσης κινητών, ακινήτων, εμπράγματα των δικαιωμάτων σε αυτά, απαιτήσεων και γενικά όλων των περιουσιακών στοιχείων του οφειλέτη του δημοσίου είτε βρίσκονται στα χέρια του είτε στα χέρια τρίτου».

Και εμείς λέμε, η διάταξη αυτή υπάρχει από τον αρχικό Κώδικα 4174/2013. Η προληπτική ουσιαστική κατάσχεση είναι μια ακραία πράξη διασφάλισης δημοσίων εσόδων, ειδικά σήμερα που είμαστε εντός μιας κρίσης ιδιωτικού χρέους.

Στο άρθρο 75, αποδοχή πράξεων στο πλαίσιο φορολογικού ελέγχου. «Ενδεχόμενη απώλεια εσόδων λόγω της μείωσης των προστίμων από την παρεχόμενη δυνατότητα αποδοχής των πράξεων του φορολογικού ελέγχου».

 Αυτή είναι μια μεταβατική, μια εκβιαστική, περισσότερο θα λέγαμε, μέθοδος αποδοχής αποτελεσμάτων ελέγχου της φορολογικής διοίκησης με επικείμενη μείωση προστίμων προς τον ελεγχόμενο. Έτσι μόνο μπορούμε να το δούμε, κύριε Υπουργέ και να το προσεγγίσουμε και όχι μια ευκαιρία να ζυγίσει και να σταθμίσει ο φορολογούμενος και αυτός που ελέγχεται, τι τον συμφέρει.

Στα άρθρα 87 – 91, νομίζουμε ότι είναι εκτός πραγματικότητας η δυνατότητα επανένταξης σε μία σειρά από ρυθμίσεις χρεών με την υποχρέωση να καταβάλει άμεσα ο φορολογούμενος τις δόσεις, που δεν είχε πληρώσει από την στιγμή της απώλειας της ρύθμισης, αφορά μια σειρά ρυθμίσεων από το 2014 έως το 2021.

Σας το έχουμε ξαναπεί, η τρέχουσα κρίση ιδιωτικού χρέους επιβάλλει ολιστικές και πιο τολμηρές παρεμβάσεις, με πάνω από 250 δις, όπως είπαμε, ιδιωτικό χρέος, η χώρα βιώνει μια πραγματική κρίση. 100 δις ιδιωτικού χρέους που μεταβιβάστηκε από τράπεζες σε funds, 106 δις ιδιωτικού χρέους στην ΑΑΔΕ τον Δεκέμβριο του 2023, 1,5 εκατομμύριο οφειλέτες της ΑΑΔΕ από τα 3,9 εκατομμύρια οφειλέτες υπό καθεστώς αναγκαστικών μέτρων είσπραξης τον Δεκέμβριο του 2023, δηλαδή, ποσοστό περίπου στο 39%, 47 δις ιδιωτικού χρέους στον ΕΦΚΑ.

Άρθρα 92 - 93. Φόρος συναλλαγών εξωχρηματιστηριακού δανεισμού μετοχών, φόρος τόκων από προϊόντα δανεισμού στην Αγορά Παραγώγων του Χρηματιστηρίου Αθηνών. Η σύμβαση δανεισμού μετοχών εισηγμένων στο Χρηματιστήριο Αθηνών πραγματοποιείται εξωχρηματιστηριακά και κάθε συναφής πράξη δεν υπάγεται στο τέλος χαρτοσήμου. Καταργείται ο φόρος με συντελεστή 2‰ στον δανεισμό μετοχών εισηγμένων στο Χρηματιστήριο Αθηνών, που πραγματοποιείται εξωχρηματιστηριακά με το ν.4038/2012. Από τον φόρο εισοδήματος απαλλάσσονται οι τόκοι από τα προϊόντα δανεισμού τίτλων της αγοράς παραγώγων του Χρηματιστηρίου Αθηνών, που αποκτούν τα φυσικά πρόσωπα. Όλα αυτά σημαίνουν απώλεια δημοσίων εσόδων, χωρίς κάποια ακριβής εκτίμηση από την πλευρά του Υπουργείου.

Άρθρο 96. Προβλέπεται ότι για τη βεβαίωση οφειλών από την κατάπτωση της εγγύησης του Ελληνικού Δημοσίου για δάνεια από πιστωτικά ιδρύματα, τα οποία στη συνέχεια μεταβιβάστηκαν ως περιουσιακά στοιχεία λόγω διαδοχής, που έλαβε χώρα έως την 31/12/2013, την έλλειψη οποιουδήποτε στοιχείου, εγγράφου ή δικαιολογητικού που απαιτείται δυνάμει της αναφερόμενης ΚΥΑ, να αναπληρώνει βεβαίωση του πιστωτικού ιδρύματος που λόγω της ανωτέρω διαδοχής κατέχει το δάνειο ή του φορέα, στον οποίο ενέχει στη συνέχεια μεταβιβαστεί ή ο οποίος, διαχειρίζεται το δάνειο. Με βάση τα ανωτέρω, εξετάζονται τόσο εκκρεμεί στην αρμόδια Διεύθυνση Κρατικών Εγγυήσεων και Κίνηση Κεφαλαίων του Γενικού Λογιστηρίου του Κράτους αιτήματα όσο και αιτήματα κατάπτωσης που έχουν απορριφθεί για τους ανωτέρω λόγους και τα οποία επανυποβάλλονται με επικαιροποιημένα στοιχεία, χωρίς να θεωρούνται νέα αιτήματα κατάπτωσης, με μέριμνα των πιστωτικών ιδρυμάτων εντός της οριζόμενης αποκλειστικής προθεσμίας. Αυτή, κατά τη γνώμη μας, είναι πιθανά μια προβληματική διάταξη όπου διορθώνεται η απώλεια εγγράφων από τραπεζικά ιδρύματα που χορήγησαν δάνεια με την εγγύηση του Ελληνικού Δημοσίου και έτσι έρχεται και έτσι την προσεγγίζουμε.

Άρθρο 101. Ρύθμιση ζητημάτων αναφορικά με την παροχή εγγύησης του Ελληνικού Δημοσίου σε δανειακές συμβάσεις για τη στεγαστική αποκατάσταση των παλιννοστούντων ομογενών από τις χώρες της πρώην Σοβιετικής Ένωσης, τροποποίηση παρ. 2 του άρθρου 44 του ν.5024/2023. Είναι μια θετική διάταξη, η οποία θέτει υπό την εγγύηση του Ελληνικού Δημοσίου δάνεια, που είχαν δοθεί σε αυτή την κατηγορία πολιτών, χωρίς εγγραφή υποθήκης ή προσημείωσης ακινήτων.

Άρθρο 105. Ενδεχόμενη ετήσια δαπάνη από την καταβολή σύνταξης στους αναφερόμενους δικαιούχους στην περίπτωση θανάτου υπαλλήλου ή στρατιωτικού σε διατεταγμένη υπηρεσία. Επίσης, θετική διάταξη, παρέχεται το δικαίωμα υπό τις οριζόμενες προϋποθέσεις στους γονείς ατέκνου και άγαμου υπαλλήλου ή στρατιωτικού, θανούντος σε διατεταγμένη υπηρεσία, να επιλέξουν αντί του εφάπαξ οικονομικού βοηθήματος, όπως ίσχυε ο ν.2592/1998.

Άρθρο 106. Έλεγχος προέλευσης περιουσιακών στοιχείων που εισφέρονται σε κοινωφελές ίδρυμα, τροποποίηση παρ. 1 άρθρου 51 Κώδικα κοινωφελών περιουσιών και σχολαζουσών κληρονομιών. Πριν από την έκδοση του Προεδρικού Διατάγματος (ΠΔ), διατυπώνεται γνώμη της Αρχής Καταπολέμησης της Νομιμοποίησης Εσόδων από Εγκληματικές Δραστηριότητες σχετικά με τη νομιμότητα της προέλευσης των περιουσιακών στοιχείων, που προσφέρονται στο κοινωφελές ίδρυμα από τον εκάστοτε ιδρυτή. Είναι μια θετική διάταξη από άποψη διαφάνειας.

Άρθρο 110. Δαπάνη ύψους 87.000 ευρώ περίπου από την καταβολή της οριζόμενης ειδικής αποζημίωσης στα αναφερόμενα όργανα απογραφής, τα οποία απασχολήθηκαν στη συλλογή των στοιχείων της Απογραφής Πληθυσμού - Κατοικιών έτους 2021 και δεν αποζημιώθηκαν για την απασχόληση αυτή. Εδώ έχουμε ακόμη μια, όπως φάνηκε, επιτελική επιτυχία λόγω κατάλληλου προγραμματισμού. Δράση, χωρίς δέσμευση του κατάλληλου κονδυλίου και φτάσαμε εδώ που φτάσαμε.

Με αυτές τις σκέψεις τα συγκεκριμένα άρθρα που αναφέρθηκα, όπως είπαμε, επιφυλασσόμεθα και για τη στάση μας στην Ολομέλεια και εκεί θα αναπτύξουμε συνολικά την κρίση μας σε όλα τα άρθρα και στο εν λόγω νομοσχέδιο, αλλά και τις διατάξεις, τις οποίες βλέπουμε θετικές και θα μπορούσαμε να ψηφίσουμε.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε και εμείς, κύριε συνάδελφε.

Το λόγο έχει ο έχει Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ», ο κ. Παρασκευάς Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ** **(Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»:** Ευχαριστώ, κύριε Πρόεδρε.

Έχω πει ήδη αρκετές φορές σε σχετικά νομοσχέδια στην Επιτροπή μας, κύριε Πρόεδρε, το γνωρίζετε πολύ καλά, νομίζω και η πολιτική ηγεσία, κύριοι συνάδελφοι, ότι εκτός και αν έχουμε να πούμε κάτι συγκεκριμένο για άρθρα, μια συγκεκριμένη πρόταση, μια άλλη οπτική κριτική ή υποστήριξη, νομίζω ότι παίρνει μία σοβαρή υπόσταση η τρίτη συνεδρίαση όταν τη βλέπουμε ως συνέχεια της συνεδρίασης που προηγήθηκε, αυτής της ακρόασης φορέων. Είναι μια ανταπόδοση στη δική τους ανταπόκριση στην πρόσκλησή μας, της τοποθέτησής τους, όχι να λειτουργήσουμε ως σχολιαστές αλλά να αξιολογήσουμε αυτά που ακούσαμε και να κάνουμε ένα βήμα παραπέρα.

Νομίζω έτσι μπορούμε να βελτιώνουμε την παραγωγή νομοθετικού έργου, που είναι και η βασική αποστολή των Επιτροπών της Βουλής και ένα από τα σκέλη της θεσμικής αποστολής που έχει Βουλή συνολικά.

Προφανώς, δε θα αναφερθώ σε επιμέρους διατάξεις για τον πυρήνα του νομοσχεδίου που αφορά τον Κώδικα, γιατί, για να μη στεναχωριέται ο κ. Υπουργός, έγινε σαφές, κύριε Υπουργέ, από την πρώτη συνεδρίαση τουλάχιστον σε ό,τι με αφορά, ότι εμείς για όλες αυτές τις διαδικασίες που σχετίζονται με την ψηφιακή κοινοποίηση, με όλες αυτές τις βελτιώσεις, με ένα ακόμα βήμα που γίνεται για να φθάσουμε στη μη υποβολή φορολογικών δηλώσεων από μισθωτούς και συνταξιούχους, μια τεράστια κατηγορία, στην σοβαρή βελτίωση και χωρίς ταλαιπωρία στην απόκτηση φορολογικής ενημερότητας, στο ότι δε χρειάζεται να τρέχουμε από φορέα σε φορέα της γενικής κυβέρνησης, για παράδειγμα αυτοδιοίκηση, αυτό που λέγαμε, είναι αμφίπλευρο και στους δήμους πολλές φορές δεν κοινοποιείται εγκαίρως μία τακτοποίηση ενός πολίτη, είναι χρήση εργαλείων της ψηφιακής εποχής, είναι σοβαρές απλουστεύσεις που κάνουν τη ζωής μας καλύτερη και βελτιώνουν και τα έσοδα του κράτους.

Από κει και πέρα, η δική μας η αποστολή, η δική μας η δουλειά εδώ πέρα είναι, όπως είπα, να αξιολογούμε και ότι ακούσαμε, για να προσπαθήσουμε όλοι μαζί να πάμε ένα βήμα παραπέρα.

Έτσι, λοιπόν, ξεκινάω και λέω πολύ συνοπτικά, ακούσαμε κάποια πράγματα από τους εκπροσώπους των αστυνομικών και των στρατιωτικών. Εντάξει, προφανώς, αυτό που λέτε για τους έγγαμους και άγαμους κάπως έτσι είναι. Αυτό ήταν κάτι επιπλέον που τέθηκε εδώ πέρα. Η διάταξη, προφανώς, πρέπει να γίνει πιο ρητή όχι για να διασκεδάσει ανησυχίες αλλά γιατί νομίζω ότι έγινε σαφές ότι δεν αλλάζει κάτι από την προηγούμενη διάταξη, απλά δίνεται δικαίωμα εναλλακτικό.

Ωραία, αυτό, λοιπόν, το εναλλακτικό δικαίωμα να γίνει σαφέστερο και αν μπορεί να βελτιωθεί με το αφορολόγητο, όπως είπανε οι εκπρόσωποι. Καλό είναι κακό δεν είναι, γιατί είναι μια πολύ ιδιαίτερη κατηγορία. Δε θα θέλαμε να υπάρχει τέτοια κατηγορία, να μην υπήρχαν θύματα εν ώρα υπηρεσίας αλλά, να όμως, είναι αδύνατο να μην υπάρχει αυτό.

Νομίζω γι’ αυτό είναι δικαιολογημένη η ευαισθησία όλων μας με αυτό το κομμάτι των συνανθρώπων μας που κάνουν αυτές τις επιλογές και έχουν ένα ρίσκο πολύ περισσότερο από όλους εμάς τους υπόλοιπους.

 Το ίδιο ισχύει για διάφορες βελτιώσεις σε διατάξεις. Θέλω να πιστεύω ότι θα τις δούμε. Το Οικονομικό Επιμελητήριο κατέθεσε συγκεκριμένες εναλλακτικές διατυπώσεις, έκανε και ανάγνωση ο πρόεδρος, για κάποια άρθρα. Εμείς τις ακούσαμε, όσο πρόλαβα να δω και στο ενδιάμεσο, αρκετά λογικές, γιατί έκανα μια καταγραφή. Δεν πήραμε, βέβαια, τα ίδια τα πρακτικά αλλά βρήκαμε εύλογες αυτές τις προτάσεις. Μιλάω τώρα για συγκεκριμένα άρθρα, πάντα για συγκεκριμένα άρθρα. Να μην τα επαναλάβω, αν και τα έχω σημειώσει, όπως είπα, όλα.

Τώρα έχω μια μικρή επιφύλαξη γι’ αυτό που είπε η Εκπρόσωπος της Ένωσης Ελληνικών Τραπεζών, κύριε Πρόεδρε, για τον ν.3869. Θα δω λιγάκι τα πρακτικά επακριβώς παρότι την άκουσα όλη την απάντηση και κατέγραψα την απάντηση, έχω μια μικρή επιφύλαξη, αν έτσι έχουν τα πράγματα. Θα επανέλθω την Τετάρτη το πρωί. Από κει και πέρα μένω σε τρία σημεία στα οποία έχουν σχέση με την πρώτη συνεδρίαση μας και ξεκινάω από την ερώτηση στην ΑΑΔΕ για να πάει επίσημα. Όπως είχα πει και στην πρώτη συνεδρίαση, ανέτρεξα και στα πρακτικά και είχα πει τα εξής: «πόσες υποθέσεις περνάνε στην παραγραφή λόγω του ότι δεν έχουν ελεχθεί». Παραγράφονται γιατί αρχειοθετούνται γιατί έχει παρέλθει ο χρόνος και δεν ολοκληρώθηκε ο έλεγχος.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Λόγω πενταετούς παραγραφής.

 **ΠΑΡΑΣΚΕΥΑΣ ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο «ΠΑΣΟΚ – ΚΙΝΗΜΑ ΑΛΛΑΓΗΣ**)**:** Ναι ακριβώς, περνάνε στην πενταετή παραγραφή….

 **ΜΑΡΙΑ ΨΥΛΛΑ (Γενική Γραμματέας Φορολογικής Πολιτικής):** Με συγχωρείτε που παρεμβαίνω, απλώς δεν έχει σχέση με τα ληξιπρόθεσμα αυτό, έχει σχέση με την παραγραφή.

 **ΠΑΡΑΣΚΕΥΑΣ ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο «ΠΑΣΟΚ – ΚΙΝΗΜΑ ΑΛΛΑΓΗΣ**)**:** Ναι, το διορθώνω, γιατί είδα και στην πρώτη συνεδρίαση που το είχα βάλει έτσι μπήκε η λέξη «ληξιπρόθεσμη» γι’ αυτό και το τονίζω τώρα για να πάει σωστά. Είπαμε θα πάει από την Επιτροπή στον κύριο Πιτσιλή γραπτά……

 **ΜΑΡΙΑ ΨΥΛΛΑ (Γενική Γραμματέας Φορολογικής Πολιτικής):** Φορολογικού ελέγχου πενταετής παραγραφής.

 **ΠΑΡΑΣΚΕΥΑΣ ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο «ΠΑΣΟΚ – ΚΙΝΗΜΑ ΑΛΛΑΓΗΣ**)**:** Λόγω μη περαίωσης του φορολογικού ελέγχου στο προβλεπόμενο από το νόμο διάστημα πάνε σε παραγραφή. Ποια είναι η εξέλιξη αυτών των υποθέσεων; Δηλαδή, ήταν μερικές χιλιάδες και τώρα είναι λιγότερες; Είναι περισσότερες; Να έχουμε μια εικόνα κι αν υπάρχουν και κάποια άλλα στοιχεία που να έχουν σχέση με τον όγκο, δεν υπάρχουν εδώ πρόστιμα και ληξιπρόθεσμα, δεν ξέρεις εκεί που ελέγχεις αν θα αποδώσει ο έλεγχος 1 ευρώ ή 1.000 ευρώ ή 1 εκατομμύριο, έτσι δεν είναι; Δεν υπάρχει αριθμός. Ότι στοιχεία εν πάση περιπτώσει υπάρχουν και κυρίως στην εξέλιξη στην πορεία στο χρόνο θα ήθελα. Πως πάει αυτή η υπόθεση;

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Κατανοητή η ερώτηση εντάξει.

 **ΠΑΡΑΣΚΕΥΑΣ ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο «ΠΑΣΟΚ – ΚΙΝΗΜΑ ΑΛΛΑΓΗΣ**)**:** Αν χρειαστεί θα επικοινωνήσω και με τον ίδιο τον κύριο Πιτσιλή.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Θα ενημερωθεί και ο κύριος Υφυπουργός και η κυρία Γενική Γραμματέας και θα μας δώσουν την απάντηση στην ερώτηση σε όλα τα μέλη.

 **ΠΑΡΑΣΚΕΥΑΣ ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο «ΠΑΣΟΚ – ΚΙΝΗΜΑ ΑΛΛΑΓΗΣ**)**:** Η απάντηση πρέπει να είναι για όλα τα μέλη, προφανώς δεν είναι για προσωπική χρήση η ερώτηση. Θα επανέλθω για το θέμα του του ψηφιακού χάσματος. Δηλώνω κατ’ αρχάς ικανοποίηση και η απάντηση του Υπουργού προχθές και σήμερα του κυρίου Πιτσιλή διασκεδάζανε κάποιες από τις ανησυχίες μας, εμείς θα γίνουμε πιο συγκεκριμένοι από την μεριά μας κύριε Πρόεδρε, αφού υπάρχει μια κοινή αποδοχή ότι πρέπει να αποφύγουμε προβλήματα που μπορεί να προέλθουν από αυτό το ψηφιακό χάσμα. Νομίζω ότι μπορούμε και πρέπει να συμβάλουμε στο να μην έχουμε ουσιαστικά πολίτες δύο κατηγοριών και να πάμε σε περιττές επιβαρύνσεις, άλλο ένας που θέλει να πάει οπωσδήποτε στο λογιστή του, ελεύθερος είναι να πάει δεν τον εμποδίζει κανείς, εγώ λέω τώρα εμείς ως πολιτεία τι πρέπει να οργανώνουμε για την πρόσβαση των πολιτών και την εξυπηρέτησή τους.

Κλείνω με το επίμαχο θέμα, κύριε Υπουργέ δεν είναι στην περίμετρο οι ρυθμίσεις και τα πρόστιμα, έχετε βάλει διατάξεις εσείς πρώτα από όλα και στον πυρήνα του Κώδικα και έξω από τον πυρήνα του Κώδικα. Εμένα δεν με πείσατε για το θέμα της απομείωσης κατά 50% έως και 25% να πηγαίνει αντιστοίχως για τους τόκους υπερημερίας. Προσέξτε άκουσα πολύ προσεκτικά την απάντηση.

 Πιθανά σε ένα, δύο, τρία χρόνια, να έχουμε βελτιώσει τους χρόνους -και τη διάταξη έχω διαβάσει καλά, άκουσα και την απάντησή σας - να βελτιωθούν πάρα πολύ οι χρόνοι με την αυτοματοποιημένη αποδοχή της προτροπής για Τροποποιητική Δήλωση, πιθανόν να βελτιωθούν οι χρόνοι. Αυτή τη στιγμή, όμως, έχουμε ένα δεδομένο. Αυτή τη διάταξη την προτείναμε πρώτη φορά στο «Φορολογικό Νομοσχέδιο» τον Νοέμβρη μήνα, Δεκέμβριο, πότε ήταν; Και σας είχα πει ότι το Δεκέμβρη φέτος, «κλείνουν υποθέσεις πενταετίας, 5 έτη επί 8,76%», πόσο είναι το επιτόκιο; Είναι τόσο και ενώ ο άλλος με την Τροποποιητική, ωραία, πάει και έχει το 40% έκπτωση με συμφωνημένη Τροποποιητική με τον Ελεγκτή, έρχεται και θέλει και από πάνω και ένα 45%. Τον Δεκέμβρη τον ερχόμενο, πάλι τα ίδια πράγματα θα έχουμε, κύριε Υπουργέ.

Πενταετίας θα είναι. Οι 8 στους 10, να μην πω οι 10, στους 10. Γιατί δεν είναι όλες οι υποθέσεις ίδιες. Η μεγάλη πλειονότητα των περιπτώσεων θα επιβαρυνθεί με αυτόν τον τόκο.

Νομίζω, εμείς θα την επαναφέρουμε, λοιπόν, την Τροπολογία και όπως, επίσης και για τα πρόστιμα, νομίζω, πρέπει να τον ακούσουμε. Είπατε, άκουσα τώρα, είπατε να μην το «απλώσουμε» παραπάνω. Μα είναι δύο-τρία. Εγώ σας μίλησα ουσιαστικά γι’ αυτά που είπαν όλοι οι Φορείς. Γι’ αυτά σας μίλησα προχθές, την Παρασκευή. Εγώ δεν ζήτησα για σοβαρές φορολογικές παραβάσεις, να αρχίσουμε να κάνουμε εκπτώσεις σε πρόστιμα. Γιατί υπάρχουν πολύ σοβαρές φορολογικές παραβάσεις, οι οποίες είναι άδικο για τους συνεπείς φορολογούμενους. Να ανοίγουμε κουβέντα περί προστίμου κ.λπ.. Εμείς εδώ μιλάμε για πρόστιμα τώρα, όπου τα ποσά.

Ακούσαμε πολύ ενδιαφέρουσες απόψεις. Σας είπα εγώ την Τετάρτη, θα έρθω με γραπτές προτάσεις που θα είναι πολύ κοντά σε αυτά που ακούστηκαν. Είχα πει, από την αρχή ότι στην τελευταία συνεδρίαση μας θα έρθω με γραπτές προτάσεις για το θέμα των προστίμων. Νομίζω ότι έχουμε περιθώρια να εξορθολογήσουμε κάποια πράγματα και βέβαια για το ζήτημα των δόσεων. Ξέρετε την πρότασή μας. Εμείς την έχουμε κάνει ολοκληρωμένα, γιατί το ζήτημα του ιδιωτικού χρέους, είναι ένα ζήτημα που μας απασχολεί ιδιαίτερα και στο οποίο κάποια στιγμή πρέπει να γίνει δεκτή η οπτική μας. Εμείς επιμένουμε σε αυτή την οπτική και ενδυναμώθηκε η πεποίθησή μας αυτή σήμερα με την ακρόαση Φορέων.

 Ευχαριστώ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Εμείς ευχαριστούμε, κύριε συνάδελφε.

 Τον λόγο έχει ο Ειδικός Αγορητής της Κ.Ο. «Κ.Κ.Ε.», Χρήστος Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «Κ.Κ.Ε.»):** Ευχαριστώ, κύριε Πρόεδρε.

 Είναι γεγονός πως έχουμε να κάνουμε με ένα νομοσχέδιο που έχει ταξικό προσανατολισμό. Δεν έρχεται σαν κεραυνός εν αιθρία.

Όλο το προηγούμενο διάστημα, ήρθαμε αντιμέτωποι με νομοσχέδια «φοροεξόντωσης» των μικρών αυτοαπασχολούμενων, ενός άκρως ταξικού Κρατικού Προϋπολογισμού που εξασφάλισε προνόμια και πεδίο κερδοφορίας σε ομίλους, πολυεθνικές και από την άλλη, «έπνιξε» τα δικαιώματα, τις ανάγκες του Ελληνικού λαού.

 Έρχονται επανειλημμένα Οδηγίες από την Ευρωπαϊκή Ένωση, όπως και η τελευταία που συζητήσαμε προ δεκαπενθημέρου που στην ουσία μείωσε το φόρο στο 15% στις μεγάλες πολυεθνικές με κερδοφορία πάνω από 750 εκατομμύρια, ενώ συνεχίζουμε να ζούμε σε ένα περιβάλλον, όπου οι τραπεζικοί όμιλοι συνεχίζουν να απολαμβάνουν τον αναβαλλόμενο φόρο. Οι εφοπλιστές, την απαλλαγή φορολογίας, το ίδιο και τα funds και οι μεγάλοι όμιλοι έχουν τη δυνατότητα, μέσω οργανωμένων νομικών και λογιστικών οικονομικών υπηρεσιών, να γλιτώνουν το φόρο.

Στην ουσία, απευθύνεται ο Κώδικας στους μικρούς αυτοαπασχολούμενους πάλι και διακατέχεται από ένα περιεχόμενο και «προστιμολαγνείας» και «φορομπηχτικής» πολιτικής, αλλά και «τρομοκρατίας». Γι’ αυτό και το καταψηφίζουμε.

 Θα θέλαμε να καθησυχάσουμε τον κ. Υπουργό ότι θα βρεθούν Κόμματα που θα ψηφίσουν, γιατί συμφωνούν στο χαρακτήρα της πολιτικής της Ευρωπαϊκής Ένωσης και τις επιταγές, γιατί τα έχουν ψηφίσει οι περισσότεροι και μέσα στην Ευρωπαϊκή Ένωση. Τώρα απλά έρχονται εδώ και διαφωνούν είτε γιατί βρισκόμαστε παραμονές Ευρωεκλογών είτε γιατί θέλει ο ένας να διαφοροποιηθεί από τον άλλον απέναντι στο ποιος μπορεί καλύτερα να ασκήσει τις επιταγές και τις εντολές του «Διευθυντηρίου των Βρυξελλών».

Εμείς είμαστε κάθετα αντίθετοι με την προσπάθεια που γίνεται και μέσα στην Ευρωπαϊκή Ένωση για την ενιαία ψηφιακή καπιταλιστική αγορά και την οχύρωση των ευρωπαϊκών μονοπωλίων, απέναντι στα μονοπώλια των Ηνωμένων Πολιτειών, της Κίνας και των άλλων δυνάμεων, της Ρωσίας. Και γι’ αυτό ακριβώς, επειδή στον προσανατολισμό έχει την ενίσχυση, τη θωράκιση των κερδών και των προνομίων των μονοπωλίων, είμαστε αντίθετοι και στις οδηγίες που έρχονται από την Ευρωπαϊκή Ένωση και τις καταψηφίζουμε και στην Ευρώπη και εδώ.

Παρ’ όλα αυτά όμως, αισθανόμαστε την ανάγκη να πούμε ότι, αν θέλαμε να συζητούσαμε ένα τέτοιο νομοσχέδιο, θα πρέπει να ήταν στηριγμένο στις πραγματικές ανάγκες των εργαζομένων σήμερα, και παραδείγματος χάρη, επειδή εκατομμύρια εργαζόμενοι σήμερα, μικροί αυτοαπασχολούμενοι και βιοπαλαιστές αγρότες, χρωστάνε δεκάδες χιλιάδες ευρώ στην εφορία και στον ΕΦΚΑ, θα μπορούσε να είχε μέσα μια προνομιακή ρύθμιση με διαγραφή τόκων, προστίμων και μεγάλου μέρους του κεφαλαίου, έτσι ώστε να μπορούν να ανταπεξέλθουν όλοι αυτοί που έδωσαν τη μάχη, και της δεκαετούς κρίσης και της περιόδου COVID. Kαι που σήμερα είναι θύματα, αν θέλετε, και της πολιτικής που έχει επιβάλλει, και η Ευρωπαϊκή Ένωση και τα κόμματα του ευρωομολόγου, και η κυβέρνηση έχει καθοριστική ευθύνη όλων των πληθωριστικών πιέσεων στα εισοδήματα και στην καθημερινότητά τους.

Θα μπορούσαμε να ήμασταν θετικοί. Και προσέξτε τώρα, τα επαναλαμβάνω ορισμένες φορές. Μιλάμε για ένα ψηφιακό κράτος που ισχυρίζεται ότι έρχεται να λύσει προβλήματα. Τι γίνεται όμως την ίδια στιγμή; Ενώ έρχεται να λύσει προβλήματα, ξεπηδούν το ένα μετά το άλλο τα ιδιωτικά ΚΕΠ. ΚΕΠ την υποβολή αιτήσεων συνταξιοδότησης. ΚΕΠ για τη διεκπεραίωση voucher. Γυρίστε τις γειτονιές. ΚΕΠ για την αίτηση για την αλλαγή παρόχου ή την υποβολή αιτήσεων στις εταιρείες ενέργειας. ΚΕΠ για τα πάντα. Και αυτό, δεν είναι τώρα λόγος να καθόμαστε «να ‘ρθουμε στα χέρια», ας το πούμε έτσι, αλλά να γνωρίζουμε την πραγματικότητα.

Είπε ο Υπουργός πρωτύτερα, είπε και ο κύριος Πιτσιλής πως εξυπηρετούνται από τις ΔΟΥ. Οι ΔΟΥ έχουν περιοριστεί, κλείνουνε. Φοροτεχνικός είμαι και μάλιστα ασχολούμαι με την μαρίδα. Κλείνουν οι ΔΟΥ. Δεν προλαβαίνουν οι υπάλληλοι να σηκώσουν τηλέφωνο μέσα στις ΔΟΥ. Μετακινούνται βιαίως από εκεί που είχαν μία ρουτίνα, αυξανόμενο και το κόστος της ίδιας της ζωής τους, στα κέντρα βεβαίωσης και είσπραξης οφειλών και σε άλλες υπηρεσίες, οι οποίες δεν εξυπηρετούν σε καμία περίπτωση, ούτε στόχο και προσανατολισμό έχουν να λύσουν αυτές τις απορίες, τα ερωτήματα που είπα και πρωτύτερα των αυτοαπασχολούμενων, των εργαζομένων, των συνταξιούχων κλπ.

Βάλαμε το ζήτημα της ΕΦΕΕΑ, γιατί ακριβώς μας εκφράζει απόλυτα όλο το πλαίσιο των αιτημάτων της. Είτε έχει να κάνει με την υποβολή των MyData μόνο στα έσοδα. Είτε με το να αποτελούν τα βιβλία εσόδων εξόδων και τα στοιχεία, τη μοναδική πηγή καθορισμού των κερδών μιας επιχείρησης. Είτε για την ανάκληση της απόφασης που ήταν για το κλείδωμα του ΦΠΑ και που ακόμα δεν έχουμε πάει στην υποβολή των απλογραφικών βιβλίων. Είτε για τη θεσμοθέτηση της ασθένειας του λογιστή - φοροτέχνη και την καθιέρωση του Αυγούστου, ως μήνα μη δηλωτικών υποχρεώσεων. Είτε για την απενεργοποίηση με προοπτική κατάργησης του ν.4557 που φορτώνει στους λογιστές όλα τα βάρη των παραβάσεων που μπορεί να έχει ένας πελάτης τους.

Την ίδια στιγμή, προσέξτε τώρα, με επίσημα στοιχεία και δεν μπορεί να το αμφισβητήσει κανένας, δεν έχουμε πιάσει το 50%, όχι των αιτημάτων, της διασύνδεσης POS με ταμειακές μηχανές. Της διασύνδεσης, όχι των αιτήσεων.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Δεν είπαμε εμείς το αντίθετο

**ΧΡΗΣΤΟΣ ΤΣΟΚΑΝΗΣ(** Ειδικός Αγορητής της Κ.Ο. «[Κ.Κ.Ε.](https://www.hellenicparliament.gr/Vouleftes/Ana-Koinovouleftiki-Omada/?partyId=6c1c6b64-edd8-4c50-850d-3dc993e05b43)») Παντού, επικαλείται όλο το κυβερνητικό επιτελείο, ότι είμαστε στο 90%.

Για να ολοκληρώσω, θα τοποθετηθείτε ούτως η άλλως, αν αναλογιστεί κανείς ότι είμαστε στο 45 με 50% και είμαστε στις 15 του Απρίλη, καταλαβαίνετε ότι μέσα σε 15 μέρες, είναι γνώμη μας και το είπαμε και στην πρωτολογία μας, ότι δεν πρόκειται να είναι αρκετό το διάστημα για να συνδεθούνε.

Δεύτερον, να πάρουμε υπόψη μας ότι το ένα πέμπτο των συνδεδεμένων POS με τις ταμειακές μηχανές και τα μεταφέρουμε από επίσημα στόματα τεχνικών, μόλις κάνει την αναβάθμιση το POS το βράδυ, το πρωί παύει να είναι συνδεδεμένο με την ταμειακή μηχανή στο ένα πέμπτο των συνδέσεων, με αποτέλεσμα να ξαναπευθύνεται στον τεχνικό.

Τρίτον, από 1η Ιουλίου, όλοι αυτοί που μπήκαν στη διαδικασία και το εξοδολόγιο, τα voucher δεν τα δέχονται και καλώς δεν τα δέχονται γιατί δεν πληρώνονται οι τεχνικοί αυτή τη στιγμή. Έχουν πληρωθεί μέχρι το Δεκέμβριο. Κι ας με διαψεύσετε. Θα μπουν, λοιπόν, πολλοί από αυτούς που ασχολούνται με την εστίαση σε αγορά καινούργιας ταμειακής μηχανής από 1η Ιουλίου – δεν νομίζω να κάνω λάθος κύριε Υπουργέ - σε καινούργια αγορά ταμειακού συστήματος, όταν έχουν τραπέζια στο χώρο της επιχείρησής τους.

 Πάμε τώρα στο θέμα των φορολογικών δηλώσεων. Οι φορολογικές δηλώσεις, παλαιότερα, έλεγε το Υπουργείο, ότι θα ανοίγουν στις αρχές με μέσα Φλεβάρη και θα κρατάνε μέχρι τέλους Ιούνη. Η γνώμη η δικιά μας είναι, ότι, επιβάλλεται να δοθεί από τώρα ημερομηνία καταληκτική χωρίς καμία παράταση, τέλος του Οκτώβρη και τέλος του Δεκέμβρη και να μπορούν να υποβληθούν μέσω λογιστή - φοροτέχνη χωρίς πρόστιμο. Δεν πρέπει να παίζουμε με τις φορολογικές δηλώσεις. Το Υπουργείο ήδη εδώ και 3, 4 χρόνια, προχωρούσε σε αυτοματοποιημένη οριστικοποίηση, μάλλον, επανυποβολή και οριστικοποίηση φορολογούμενων, που διαπίστωνε, ότι δεν είχαν δηλώσει χωρίς δική τους υπαιτιότητα, είτε γιατί το ΕΦΚΑ είτε γιατί ο εργοδότης καθυστερούσε να υποβάλει στοιχεία, ενώ είχε υποβάλει έγκαιρα ο φορολογούμενος τη δήλωση και έστελνε μηνύματα. Και αυτό με τα μηνύματα θα ήθελα να πάψει να θεωρείται ότι είναι μία εξέλιξη. Εγώ το βλέπω ως οπισθοδρόμηση, γιατί καθημερινά τα τηλέφωνα των λογιστών εκεί που χτυπούσαν 5,6,7 φορές για να πάρουν μία σοβαρή πληροφορία, χτυπάνε 136 και 200 φορές χωρίς να μπορεί κανένας να καταλάβει τι γίνεται, τι σημαίνει ένα μήνυμα, και να χάνει τον ύπνο του το βράδυ.

 Τώρα, θα το πούμε και αύριο στην παρέμβασή μας και στην Ολομέλεια, ότι έχει πολύ μεγάλη σημασία για μας, και θα ήταν σε θετική κατεύθυνση αν προχωρούσαμε σε δημιουργία άμεσα το επόμενο διάστημα μιας ευνοϊκής ρύθμισης.

 Όσον αφορά την προστιμολαγνεία, πράγματι, βάζει ένα ζήτημα το Υπουργείο και λέει ότι όποιος αποδεχτεί το αποτέλεσμα του ελέγχου 50% έκπτωση, όμως, θα σας πω εγώ κάτι. Ο φορολογούμενος δηλώνει στα βιβλία εσόδων, εξόδων το «ζήτα» του. Πληρώνει το ΦΠΑ του νόμιμα, κόβει την απόδειξη του νόμιμα, συμπίπτει και με το POS και επειδή δεν μεταφέρεται στο ESend τρώει το ένα πρόστιμο μετά το άλλο. Δηλαδή, τους βάζουμε μια σειρά προστίμων, τα οποία ερχόμαστε και λέμε μετά, ότι θα τα περιορίσουμε ενώ είναι άδικα στην πηγή τους.

 Είναι ένα ζήτημα, το οποίο εμάς μας απασχολεί ως ΚΚΕ. Καταθέσαμε ερώτηση και το επόμενο διάστημα, θα προσπαθήσουμε να την κάνουμε και επίκαιρη ερώτηση στο Υπουργείο Οικονομικών. Έχει να κάνει με τα δάνεια των ομογενών Ελλήνων από την πρώην Σοβιετική Ένωση. Δεν είναι παλιννοστούντες, γιατί δεν φύγανε και ξαναγύρισαν. Είναι Έλληνες ομογενείς από την πρώην Σοβιετική Ένωση. Υπάρχει νομοθεσία, η οποία είναι σε ισχύ, ο ν.2790 για παράδειγμα, που προέβλεπε ότι στους Έλληνες ομογενείς από την πρώην Σοβιετική Ένωση, θα πρέπει να παρέχονται δωρεάν γη, δωρεάν έξοδα και επιδότηση των εξόδων για την οικοδομική άδεια, δωρεάν κατοικίες και την ίδια στιγμή ένας πληθυσμός που σήμερα έχει δανειστεί χρήματα και είναι γύρω στις 35 με 40.000 ευρώ, έρχεται το Υπουργείο και το μόνο που θα πει είναι με την εγγύηση του ελληνικού δημοσίου. Δηλαδή, θα πάνε τα χρήματα στην εφορία και θα προχωρήσουν οι κατασχέσεις, οι τόκοι, τα πρόστιμα και τα λοιπά κλπ. Εμείς έχουμε συγκεκριμένη πρόταση. Το αναφέρουμε στην ερώτηση, μιλάμε για κατάργηση όλων των τόκων και των προστίμων, για περικοπή του 50% του κεφαλαίου του δανεισμού και για εξόφληση του δανείου με το 10% του ετήσιου εισοδήματος του καθενός.

Ευχαριστώ κύριε πρόεδρε. Συγγνώμη για την υπέρβαση του χρόνου.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ευχαριστούμε κύριε συνάδελφε. Το λόγο έχει ο κ. Φωτόπουλος, Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ».

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης),Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Γαβρήλος Γεώργιος, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Μεταξάς Βασίλειος, Μανωλάκου Διαμάντω, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τζανακόπουλος Δημήτριος, Βορύλλας Ανδρέας, Κόντης Ιωάννης, Χαλκιάς Αθανάσιος, Καζαμίας Αλέξανδρος και Καραγεωργοπούλου Ελένη.

**ΣΤΥΛΙΑΝΟΣ ΦΩΤΟΠΟΥΛΟΣ( Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ κύριε Πρόεδρε. Ως μια γενική παρατήρηση στο νομοσχέδιο, θέλω να πω, ότι οι ενστάσεις μας εντοπίζονται σε πράγματα που δεν κάνει και όχι σε αυτά τα οποία νομοθετεί.

 Η πρώτη παρατήρηση σχετίζεται με αυτό που είπα νωρίτερα. Το γεγονός πως στη δημόσια διαβούλευση είχαμε πολύ λίγα σχόλια, αναλογικά με το ενδιαφέρον που μπορεί να έχει μια αναμόρφωση του Κώδικα Φορολογικής Διαδικασίας, αναδεικνύει στην ουσία, αυτό που λέμε ότι οι αλλαγές δεν είναι τόσες όσες για την διακυβέρνηση.

Ο νέος Κώδικας Φορολογικής Διαδικασίας κάθε άλλο παρά νέος είναι. Διέπεται απολύτως από τη λογική του αρχικού νόμου του 2013, όταν η ψηφιοποίηση ήταν ακόμα στα σπάργανα. Δεν γίνεται καμία πρόβλεψη στο γεγονός ότι πλέον το να κατέχεις τους κωδικούς taxis ενός φορολογούμενου σου δίνει πρόσβαση ουσιαστικά σε όλη τη σχέση που έχει αυτός με το δημόσιο. Η πρόταση η δική μας είναι ότι θα πρέπει στο άμεσο μέλλον να προβλεφθεί μια γενική εξουσιοδότηση προς το λογιστή, ώστε με τους δικούς του κωδικούς να μπορεί να καλύπτει απρόσκοπτα όλες τις υποχρεώσεις του πελάτη του, χωρίς να τον ταλαιπωρεί με συνεχείς εξουσιοδοτήσεις για το καθετί. Αυτό θα διασφάλιζε και την αμοιβή και την αντιμετώπιση της μαύρης οικονομίας. Το ίδιο, επίσης, έπρεπε να συμβεί και με άλλα επαγγέλματα, όπως π.χ. συμβολαιογράφους, μηχανικούς, δικηγόρους, ώστε οι κωδικοί των φορολογουμένων ούτε να κοινοποιούνται ευρέως, ούτε λογιστές να επιβαρύνονται με υποχρεώσεις εκτός ειδικότητας μόνο και μόνο γιατί γνωρίζουν τους κωδικούς του taxisnet.

Παρατήρηση δεύτερη. Μιλάμε για προσυμπληρωμένες δηλώσεις. Προσυμπληρωμένες δηλώσεις, για να είμαστε ειλικρινείς, ήταν ούτως ή άλλως, τουλάχιστον όσον αφορά τους μισθωτούς και τους συνταξιούχους. Άρα, μιλάμε για μια αυτόματη οριστικοποίηση όταν παρέλθει η καταληκτική ημερομηνία, κάτι με το οποίο είμαστε σύμφωνοι και είναι προς τη σωστή κατεύθυνση, καθώς αφενός υπάρχουν άνθρωποι οι οποίοι ξεχνάνε, ενώ υπάρχουν και έκτακτα γεγονότα τα οποία δεν τους επιτρέπουν να υποβάλλουν τη δήλωση τους εμπρόθεσμα με αποτέλεσμα να επιβαρύνονται με πρόστιμα.

Εδώ και 11 χρόνια, από τότε που οι δηλώσεις έχουν γίνει υποχρεωτικές, η υποβολή των δηλώσεων, οφείλω να σας καταθέσω λόγω επαγγέλματος, έχει γίνει ιδιαίτερα δυσχερής.

Προβλήματα: Οι δηλώσεις ανοίγουν αιφνιδιαστικά. Τα έντυπα και τις οδηγίες τα βλέπουμε μόλις το σύστημα ανοίξει. Αυτό στερεί τη δυνατότητα και της σωστής προετοιμασίας και τον προγραμματισμό στα λογιστήρια. Υπάρχουν, επίσης, λανθασμένες βεβαιώσεις αποδοχών, οι οποίες δεν μπορούν να ανακληθούν. Έχουμε περίπτωση φορολογουμένου ο οποίος εμφανίζεται να έχει εισόδημα από εταιρεία στην οποία δεν έχει δουλέψει ποτέ και τρέχουμε να αποδείξουμε στην εφορία ότι δεν είμαστε ελέφαντες. Οι δηλώσεις νομικών προσώπων ανοίγουν μετά από αυτές των φυσικών προσώπων, δημιουργώντας μεγάλο πρόβλημα στον προγραμματισμό. Όταν οι δηλώσεις, σας υπενθυμίζω, ήταν χειρόγραφες, τον Απρίλιο τελειώναμε με τις επιχειρήσεις και μπορούσαμε το Μάιο απρόσκοπτα να ασχοληθούμε με μισθωτούς και συνταξιούχους. Οι δηλώσεις νομικών προσώπων, όπως έχουν γίνει τα τελευταία χρόνια, έχουν πλέον τόσες διασταυρώσεις και τόση λεπτομέρεια στην ανάλυση που, στην ουσία, δεν πρόκειται για μια δήλωση, αλλά για μια ελεγκτική διαδικασία και, μάλιστα, αρκετά απαιτητική.

Προτείνουμε: Από το Φεβρουάριο ή τον Μάρτιο να υποβάλλονται απλουστευμένες προσωρινές δηλώσεις επιχειρήσεων και νομικών προσώπων, μόνο με κύκλο εργασιών, μικτό κέρδος, δαπάνες, αναμόρφωση και φορολογητέο αποτέλεσμα. Μόνο σύνολα, καμία ανάλυση. Οι επιχειρήσεις να ξεκινούν να πληρώνουν φόρο με την υποβολή της απλούστατης και εύκολης φορολογικής δήλωσης. Στη συνέχεια, κατά τους μήνες Απρίλιο, Μάιο και Ιούνιο να υποβάλλονται οι δηλώσεις ιδιωτών. Τα έντυπα Ε3 και έντυπα Ν να καταρτίζονται μόνο από λογιστές και να έχουν καταληκτική ημερομηνία εντός του έτους, ώστε να καταγράφονται όλες οι λεπτομέρειες. Εάν ο φόρος, ο οποίος έχει ήδη πληρωθεί υπολείπεται από το φόρο που προκύπτει από το έντυπο Ν πάνω από 20%, τότε να προβλέπονται προσαυξήσεις φόρου ανάλογα με το ποσοστό της διαφοράς και την απόλυτη διαφορά του φόρου εισοδήματος.

Τα έντυπα και οι οδηγίες να δημοσιεύονται το αργότερο μέχρι την 1η Νοεμβρίου του έτους αναφοράς. Οι δηλώσεις ιδιωτών να ανοίγουν από την 1η Μαρτίου. Όταν υπάρχει αλλαγή στις βεβαιώσεις αποδοχών, το θίξαμε και στον Διοικητή της ΑΑΔΕ, να ενημερώνονται αμέσως οι φορολογούμενοι προκειμένου να αλλάξουν τη φορολογική τους δήλωση. Σε περίπτωση ελέγχου των δικαιολογητικών να γίνεται μια προσωρινή εκκαθάριση. Να μην υπάρχει πρόστιμο σε εθελοντικές διορθώσεις εντός του έτους. Τελευταίο, αλλά όχι μικρότερης σημασίας, κατά τη διάρκεια της υποβολής των δηλώσεων να μην υπάρχουν αλλαγές και στη διαδικασία και στη νομοθεσία.

Παρατήρηση τρίτη. Στο παρόν νομοσχέδιο δεν ασχοληθήκατε καθόλου με τα πρόστιμα για τις δηλώσεις πληροφοριακού χαρακτήρα, καθώς και τις δηλώσεις οικονομικού ενδιαφέροντος. Δυστυχώς, η φορολογική διοίκηση μας κάνει να πιστεύουμε πως πιστεύει ότι τα πρόστιμα είναι η μόνη κινητήριος δύναμη για τη φορολογική συμμόρφωση. Δε διστάζει, μάλιστα, να υποτιμά παρά τις διαμαρτυρίες των φορέων για πολύ δύσκολες ή ακόμη και απολύτως ακατόρθωτες υποχρεώσεις αναφορικά με τα MyDATA, απαντώντας ότι δεν υπάρχει πρόβλημα από τη στιγμή που δεν επιβάλλονται πρόστιμα. Ακόμη, καλό είναι να τονίσουμε ότι τα ακριβά πρόστιμα μπορεί να ήταν μια λύση όταν οι παραβάσεις διαπιστώνονταν πολύ σπάνια. Τώρα, όμως, στον ψηφιακό κόσμο οποιαδήποτε παράβαση διαπιστώνεται πάντα, οπότε τα πρόστιμα είναι και άδικα και αναποτελεσματικά.

Είμαστε ακόμα σε καθεστώς ψηφιακής μετάβασης, οφείλουμε να το αναγνωρίσουμε, η οποία θα κρατήσει για αρκετό διάστημα. Μέχρι την πλήρη ψηφιακή ολοκλήρωση, σε ένα ρευστό και διαρκώς μεταβαλλόμενο περιβάλλον τα ακριβά πρόστιμα με το παραμικρό καθιστούν το έργο της φορολογικής συμμόρφωσης πολύ δυσχερές, ανθυγιεινό και, τελικά, απάνθρωπο για όλους τους φοροτεχνικούς.

 Επίσης, αντιμετωπίζουν με την ίδια αυστηρότητα ένα απλό ανθρώπινο λάθος που διορθώνεται άμεσα και μια περίπτωση αντικειμενικής αδυναμίας με τη στρατηγική και δόλια φοροδιαφυγή.

Επίσης, στο ευμετάβλητο περιβάλλον έχουν παρατηρηθεί περιπτώσεις που ενώ γνωρίζουμε τον φόρο που πρέπει να πληρωθεί και την προθεσμία του, δυστυχώς, δεν γνωρίζουμε τον τρόπο που πρέπει να υποβληθεί η δήλωση ή υπάρχει αδυναμία υποβολής της. Προτείνουμε να δημιουργηθεί μια μόνιμη ταυτότητα πληρωμής για κάθε Αριθμό Φορολογικού Μητρώο, ώστε να μπορεί οποιοσδήποτε να πληρώνει τις υποχρεώσεις του τωρινές και μελλοντικές χωρίς η υποβολή της δήλωσης να είναι προαπαιτούμενο.

Να μην υπάρχει κανένα απολύτως πρόστιμο για καθυστέρηση μέχρι τέσσερις μήνες. Να υπάρχουν μόνο προσαυξήσεις και τα πρόστιμα να μην είναι οριζόντια, αναλογικά και ως προς το ποσό του φόρου και ως προς το χρόνο καθυστέρησης και σίγουρα αναλογικά της φοροδοτικής ικανότητας της επιχείρησης και όχι, του είδους των τηρουμένων βιβλίων, αν είναι απλογραφικά ή διπλογραφικά. Αυτό οφείλουμε να το ξεπεράσουμε, γιατί υπάρχουν επιχειρήσεις με απλογραφικά βιβλία που είναι στο όριο, στο 1,5 εκατομμύριο ή στο 1,6 και υπάρχουν και επιχειρήσεις με διπλογραφικά βιβλία με 50 και 100 χιλιάδες τζίρο.

Να υπάρχει ιδιαίτερη επιείκεια σε καθυστερήσεις μέχρι το τέλος του επόμενου έτους της κρίσης που αφορά η πράξη, καθώς και στις περιπτώσεις οικειοθελούς συμμόρφωσης χωρίς την όχληση της ΑΑΔΕ.

Παρατήρηση τέταρτη. Με το παρόν νομοσχέδιο καταργείτε ουσιαστικά την προσκόμιση των λογιστικών βιβλίων σε περίπτωση φορολογικού ελέγχου για επιχειρήσεις με απλογραφικά βιβλία. Αυτό έρχεται σε ευθεία αντίθεση με το ν.4308/2014 και τα ΕΛΠ περί αξιοπιστίας του λογιστικού συστήματος. Επίσης, υπάρχουν στοιχεία που δεν απεικονίζονται στα MyDATA, όπως τα δεδομένα του βιβλίου απογραφών. Θυμίζω εδώ ότι το όριο για τη διενέργεια απογραφής είναι τα 150.000 ευρώ. Σε αυτές τις περιπτώσεις τι θα κάνουμε;

Θεωρούμε, λοιπόν, πως η παρούσα διάταξη θα αποτελέσει αντικείμενο προστριβών, καθώς σίγουρα δεν είναι σύννομο και με το εθνικό και με το ευρωπαϊκό δίκαιο και θα έχει αποτέλεσμα να ταλαιπωρούνται στα δικαστήρια επιχειρήσεις και ελεύθεροι επαγγελματίες.

Παρατήρηση Πέμπτη. Ο νέος Κώδικας Φορολογικής Διαδικασίας φαίνεται να μην λαμβάνει καθόλου υπόψιν τη νέα πραγματικότητα που διαμορφώνουν τα MyDATA, με αποτέλεσμα, ούτε να διαφυλάσσει τη διαδικασία από κακόβουλες πρακτικές, ούτε να εκμεταλλεύεται τις δυνατότητες του.

Για παράδειγμα, μια επιχείρηση μπορεί να λάβει ένα τιμολόγιο που δεν την αφορά, είτε από λάθος του προμηθευτή, είτε από εσκεμμένη απόπειρα απάτης. Δεδομένης, λοιπόν, της καθημερινής χρήσης της πλατφόρμας και των πολύ σύντομων προθεσμιών υπάρχει ο κίνδυνος ένας βοηθός λογιστή από βιασύνη ή λάθος να αποδεχτεί αυτά τα λανθασμένα τιμολόγια. Τι γίνεται στην περίπτωση αυτή; Πώς τα απορρίπτει ο λήπτης και πώς προστατεύεται από τυχόν απαιτήσεις της εταιρείας που έστειλε το λανθασμένο τιμολόγιο;

Τα MyDATA πέρα από όργανο καταπολέμησης της φοροδιαφυγής μπορούν να γίνουν και ένα εργαλείο φοροδιαφυγής με αυτόν τον τρόπο. Δεν υπάρχει καμία ιδιαίτερη κύρωση στη διαβίβαση, το χαρακτηρισμό και τη λήψη εικονικών παραστατικών.

Προτάσεις μας. Νομοθετική πρωτοβουλία, ώστε ο εκπρόσωπος κάθε οντότητας να μπορεί αιτιολογημένα να απορρίπτει παραστατικά ως απαράδεκτα ή εικονικά, ακόμα κι αν αρχικά τα είχε αποδεχτεί.

Ιδιαίτερη πρόνοια, ώστε όταν τα MyDATA χρησιμοποιούνται για εικονικές συναλλαγές να υπάρχουν συγκεκριμένες αυστηρές ποινές. Εδώ, θα πρέπει να υπάρχουν τα πρόστιμα και όχι, σε ανθρώπινα σφάλματα και ελάχιστες καθυστερήσεις.

Τα MyDATA να γίνουν ένα εργαλείο διευκόλυνσης και είσπραξης της απαίτησης ή πληρωμής της υποχρέωσης. Να υπάρχει η δυνατότητα, όχι η υποχρέωση, να ορίζονται προθεσμίες πληρωμής όπου το άλλο μέρος να το κάνει αποδεκτό. Να μπορεί ο εκδότης να κάνει εκχώρηση απαίτησης εις χείρας τρίτων μέσω του MyDATA. Να μπορεί ο λήπτης να πληρώνει την απαίτησή του για κάποιο τιμολόγιο μέσω του TAXISNET.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κ. Πρόεδρε. Κύριε Υπουργέ, έχουμε ένα νομοσχέδιο με το οποίο αναμορφώνεται χωρίς ιδιαίτερες και ρηξικέλευθες αλλαγές ο Κώδικας Φορολογικής Διαδικασίας. Γίνεται μια προσπάθεια επικαιροποίησης κατά κύριο λόγο, διότι, πρόκειται για ένα νομοθέτημα που είχε ψηφιστεί το 2013 και από τότε έχουν μεσολαβήσει πάρα πολλές τροποποιήσεις του νομοθετήματος.

Έχει γίνει εξαιρετικά πολύπλοκο να προσδιορίσει κανείς τι ισχύει και τι δεν ισχύει. Στις περισσότερες περιπτώσεις έχουμε να κάνουμε με τεχνικού χαρακτήρα ρυθμίσεις, χωρίς, όμως, να αλλάζει κάτι στην κατά τη γνώμη μου εξαιρετικά προβληματική και βαθιά ταξική οικονομική φορολογική πολιτική της Κυβέρνησης.

Θα μου επιτρέψετε, λοιπόν, μιας και είστε εδώ, μερικά προκαταρκτικά σχόλια πριν εστιάσω στις επιφυλάξεις, τις οποίες έχουμε σε αρκετά άρθρα του νομοσχεδίου, αλλά οι προκαταρκτικές αυτές επισημάνσεις θα είναι πολιτικού χαρακτήρα διότι το ζήτημα της φορολογικής πολιτικής είναι πρωτίστως πολιτικό, στρατηγικό, είναι ζήτημα κατεύθυνσης, δεν είναι ζήτημα τεχνικών ρυθμίσεων. Αυτή τη στιγμή τα ληξιπρόθεσμα χρέη προς το ελληνικό δημόσιο, για τα οποία και εσείς όταν ήσασταν αντιπολίτευση σηκώνατε πάρα πολύ υψηλά τους τόνους, βρίσκονται περίπου στα 106 δισεκατομμύρια ευρώ. Από αυτά τα 106 δισεκατομμύρια ευρώ, κύριε Υπουργέ, δεν γνωρίζουμε πόσα είναι εισπράξιμα αυτή τη στιγμή. Δεν υπάρχει καμία δυνατότητα καταγραφής και δεν έχει υπάρξει καμία κίνηση από την μεριά της ΑΑΔΕ ή του Υπουργείου Οικονομικών έτσι ώστε να προσδιοριστεί ποια από αυτά τα 106 δισεκατομμύρια ευρώ είναι εισπράξιμα. Αυτό είναι το πρώτο στοιχείο, το οποίο ορίζει και μια γκρίζα ζώνη ως προς τον προσδιορισμό τελικά του βάθους και της έκτασης της πραγματικής κρίσης ιδιωτικού χρέους που σοβεί στην Ελλάδα εδώ και πάρα πολλά χρόνια και για την οποία κρίση ιδιωτικού χρέους που σοβεί στην Ελλάδα δεν έχετε κάνει απολύτως τίποτα.

Αυτή τη στιγμή 3,8 εκατομμύρια φορολογούμενοι από τους 6,6 εκατομμύρια φορολογούμενους έχουν ληξιπρόθεσμες οφειλές στο ελληνικό δημόσιο.

Τι ύψους είναι αυτές οι οφειλές;

Ποιοι από αυτούς είναι μεγαλοφειλέτες;

Ποιοι από αυτούς, οι οποίοι έχουν ληξιπρόθεσμες οφειλές, είναι αν θέλετε άνθρωποι, οι οποίοι βρίσκονται μεταξύ πραγματικής φθοράς και αφθαρσίας;

Αυτά είναι ζητήματα που σχετίζονται άμεσα με την αντιμετώπιση του προβλήματος της κρίσης χρέους. Προσέξτε, 1,5 εκατομμύριο - ένας στους πέντε δηλαδή, ένας στους τέσσερις μάλλον - από τα 6,6 εκατομμύρια φορολογούμενους, 300.000 άνθρωποι παραπάνω σε σχέση με το 2019 που αναλάβατε την Κυβέρνηση βρίσκονται αυτή τη στιγμή σε διαδικασία αναγκαστικών μέτρων είσπραξης. Ενάμισι εκατομμύριο. Μιλάμε για έναν στους τέσσερις φορολογούμενους. Ως προς αυτά τα ζητήματα, δηλαδή την ουσία, τον πυρήνα της κρίσης χρέους στην Ελλάδα το συγκεκριμένο νομοσχέδιο δεν κάνει απολύτως τίποτα.

Να δούμε όμως και κάποια από τα συνολικότερα στοιχεία της φορολογικής πολιτικής. Ξέρετε η επιβάρυνση από τους έμμεσους φόρους αυτή τη στιγμή στην Ελλάδα είναι στο 55%. Δηλαδή, μόνο από το ΦΠΑ και τον Ειδικό Φόρο Κατανάλωσης εισπράττουμε το 55% των εσόδων μας ως κράτος αντιστρέφοντας στην πραγματικότητα την ισορροπία μεταξύ έμμεσων και άμεσων φόρων που υπάρχει σε όλη την υπόλοιπη Ευρώπη.

Ξέρετε ποια ήταν η ετήσια μεταβολή μεταξύ του 2022 και του 2023 σε σχέση με το ποσοστό αυτό;

Αύξηση 7,56%, ποσοστιαία αύξηση, της σχέσης μεταξύ άμεσων και έμμεσων φόρων. Επίσης, λόγω και της φορολογικής πολιτικής της Κυβέρνησης ο μέσος μισθός -ο μέσος πραγματικός μισθός- έχει χάσει αυτή τη στιγμή το 7,5% της αγοραστικής του δύναμης ενώ η αγοραστική δύναμη των νοικοκυριών έχει μειωθεί κατά 40%. Και τούτο διότι οι πληθωριστικές πιέσεις είναι τέτοιες που κατά κανένα τρόπο δεν ισοσταθμίζονται καν από τις αυξήσεις, οι οποίες γίνονται στους μισθούς είτε μιλάμε για τον κατώτατο μισθό είτε μιλάμε για την μεσοσταθμική αύξηση που βλέπει ένας μισθωτός ή πολύ περισσότερο ένας συνταξιούχος. Ο μέσος πραγματικός μισθός έχει χάσει περίπου 7,5% της αγοραστικής του δύναμης.

Τι έχει κάνει η Κυβέρνηση στη φορολογική πολιτική για να μπορέσει να αντιμετωπίσει αυτή την κατάσταση, που από ότι καταλαβαίνω υπάρχει και ένα ζήτημα ως προς την αναγνώρισή της, δεν δέχεστε καν ότι αυτή είναι η πραγματικότητα.

Τι έχει κάνει λοιπόν;

Καμία μείωση στον ΦΠΑ, καμία μείωση στον Ειδικό Φόρο Κατανάλωσης, μείωση του φόρου στις ανώνυμες επιχειρήσεις, μείωση του φόρου στη συγκέντρωση κεφαλαίου, απαλλαγή του φόρου στις γονικές παροχές μέχρι του ύψους των 3,2 εκατομμυρίων ευρώ. Και αναρωτιέται κανείς, σε ποιους απευθύνεται αυτή η φορολογική απαλλαγή; Απευθύνεται στο μέσο μισθωτό ή στο μέσο συνταξιούχο; Όχι βέβαια, απευθύνεται σε συγκεκριμένα κοινωνικά στρώματα, τα οποία κινούνται στα υψηλά έως υψηλότατα εισοδηματικά κλιμάκια και έχουν μεγάλη και πολύ μεγάλη ακίνητη περιουσία. Και θα μπορούσαμε να συνεχίσουμε αυτό το κατάλογο σε σχέση με τις φοροαπαλλαγές, οι οποίες απευθύνονται σε πολύ συγκεκριμένες κοινωνικές δυνάμεις.

Πριν μπω, λοιπόν, στα άρθρα, κάτι τελευταίο, το οποίο αφορά, όμως, τη φορολογική πολιτική και τη συζήτηση που κάνουμε εδώ σήμερα. Δέκα χρόνια μετά τον πρώτο νόμο για την αναμόρφωση της τότε Γενικής Γραμματείας Δημοσίων Εσόδων, με πρώτο, αν θυμάμαι καλά, Γενικό Γραμματέα και τον κ. Θεοχάρη, ο οποίος είναι αυτή τη στιγμή στο Υπουργείο Οικονομικών, έχει την πολιτική ευθύνη μαζί σας κύριε Υπουργέ, για τα ζητήματα της φορολογικής πολιτικής. Ο πρώτος Γενικός Γραμματέας, ο οποίος, αν θυμάμαι καλά, είχε αποπεμφθεί από τον κ. Σαμαρά, εξαιτίας της επιλογής τότε να θεσμοθετήσετε ως κυβέρνηση της ΝΔ τον ΕΝΦΙΑ, γι’ αυτό είχε αποπεμφθεί το Σεπτέμβρη του 2014, τρεις μήνες πριν από τις εκλογές, οι οποίες προκλήθηκαν τον Δεκέμβρη του 2014 και έγιναν το Γενάρη του 2015, είχε αποπεμφθεί τότε ο κ. Θεοχάρης, βεβαίως η επιλογή ήταν επιλογή της κυβέρνησης της ΝΔ, εν πάση περιπτώσει, αυτό ειρήσθω εν παρόδω, δέκα χρόνια μετά την αναμόρφωση του νομοθετικού πλαισίου, το οποίο στη συνέχεια οδήγησε και στην ίδρυση της Ανεξάρτητης Αρχής Δημοσίων Εσόδων, υπό την πίεση της Τρόικας, απαιτείται μια συζήτηση απολογισμού, η οποία θα είναι και τεχνικού, αλλά και πολιτικού χαρακτήρα.

Τι έχει επιτύχει η ΑΑΔΕ στα δέκα χρόνια αυτά της ημιαυτόνομης από την κεντρική διοίκηση λειτουργίας της; Ξέρετε, κύριε Χατζηδάκη, είχαν κυκλοφορήσει κάποιες μελέτες πολύ σημαντικές, τη περίοδο που η χώρα βρισκόταν ακόμα στη δίνη της χρηματοπιστωτικής κρίσης, σε σχέση με την φορολογητέα ύλη, η οποία είχε αποκρυφθεί τη περίοδο 2000-2010 και με κάποιους υπολογισμούς, οι οποίοι ήταν πολύ επιεικείς, είχε υπολογιστεί αυτή η αποφευχθείσα φορολογητέα ύλη για τη δεκαετία μεταξύ των 450 και των 600 δισεκατομμυρίων ευρώ. Αν ακούσει κανείς αυτό τον αριθμό, θα πει, ότι αυτά είναι υπερβολές, δεν γίνονται. Πού βρισκόμαστε σήμερα;

Ο κ. Στουρνάρας, πριν από μερικούς μήνες, έκανε την εξής επισήμανση. Τα δηλωμένα φορολογικά εισοδήματα, η δηλωμένη φορολογητέα ύλη για το 2022, ήταν περίπου στα 80 δισεκατομμύρια ευρώ, τη στιγμή που η καταναλωτική δαπάνη έφτασε στα 140 δισεκατομμύρια ευρώ, χωρίς μείωση των αποταμιεύσεων. 60 δισεκατομμύρια ευρώ, λοιπόν, υπολογίζεται η αποκρυβείσα φορολογητέα ύλη. Και μη μου πείτε, ότι αυτό συμβαίνει επειδή κάποιοι δεν κόβουν αποδείξεις για τυρόπιτες, όπως λέγατε τη περίοδο του 2009-2014, ότι το πρόβλημα χρέους της χώρας προέκυψε επειδή κάποιοι δεν έκοβαν αποδείξεις για τις τυρόπιτες, κάτι άλλο συμβαίνει, το οποίο προφανώς αφορά τα υψηλά εισοδήματα και τις μεγάλες και πολύ μεγάλες εταιρείες και σε τίποτα δεν έχει αλλάξει η δομή του φορολογικού προβλήματος της χώρας σε σχέση με τη περίοδο πριν από τη κρίση. Και τούτο είναι στρατηγική επιλογή της δικής σας Κυβέρνησης, κύριε Χατζηδάκη, στρατηγικότατη επιλογή ενίσχυσης πολύ συγκεκριμένων κοινωνικών δυνάμεων και κοινωνικών συμφερόντων.

 Πολύ σύντομα θα πως το εξής. Θα ήθελα να μιλήσω και για τις προσυμπληρωμένες δηλώσεις, στις οποίες αναφέρετε ως παράδειγμα μεγάλης μεταρρύθμισης ενώ στην πραγματικότητα όλοι γνωρίζουμε ότι για τους μισθωτούς και τους συνταξιούχους προσυμπληρωμένες οι δηλώσεις υπάρχουν ήδη. Για το γεγονός ότι δεν αλλάζει κάτι σε ό,τι αφορά τα πρόστιμα, 71 άρθρα, απλώς ταξινομούνται τα πρόστιμα διαφορετικά.

Θέλω όμως να πω κάτι για τα άρθρα 88 έως 91 όπου «ελαστικοποιούνται» κατά τι, οι προϋποθέσεις διατήρησης των ρυθμίσεων υπερχρεωμένων οφειλετών. Θα σας πω μόνο ότι οι διατάξεις αυτές είναι απολύτως ανεπαρκείς διότι δεν αλλάζουν τη δομή της ρύθμισης, δεν οδηγούν σε διαγραφές κεφαλαίου, σε διαγραφές τόκων έτσι ώστε να δημιουργηθεί μια δυνατότητα σε εκείνους που έχουν πραγματικό οικονομικό πρόβλημα να κάνουν μια ρύθμιση, που και έσοδα στο ελληνικό κράτος θα αποφέρει αλλά την ίδια στιγμή θα δώσει και μια ανάσα σε υπερχρεωμένα νοικοκυριά και αυτοαπασχολούμενους κατά κύριο λόγο, απλώς διευθετείται με λίγο διαφορετικό τρόπο η δυνατότητα διατήρησης της ρύθμισης και όσον αφορά την αναβίωση των ρυθμίσεων. Ποια είναι η προϋπόθεση για να αναβιώσει μια ρύθμιση η οποία έχει απολεσθεί; Να καταβληθεί το σύνολο των ληξιπρόθεσμων οφειλών της ρύθμισης. Πρόκειται στην πραγματικότητα για κοροϊδία, διότι αν υπήρχε από κάποιον η δυνατότητα να καταβάλει το σύνολο των ληξιπρόθεσμων οφειλών της ρύθμισης για να την αναβιώσει, τότε πολύ απλά δεν θα είχε χάσει τη ρύθμιση. Επομένως, είναι δώρον άδωρον αυτό το οποίο κάνετε.

Εν πάση περιπτώσει υπάρχουν εδώ δύο ανταγωνιστικές στρατηγικές σε ότι αφορά τη συνολική φορολογική πολιτική της Κυβέρνησης. Εγώ θα το πω με μία απλή φράση: Εσείς απαλλάσσετε τους πλούσιους για να επιβαρύνεται τους φτωχούς. Αυτή είναι η συνολική πολιτική στρατηγική, η οποία υπακούει στο νεοφιλελεύθερο δόγμα στο τόσο βαθιά πιστεύετε. Το οποίο είναι το δόγμα των trickle-down economics όσο και αν θέλετε- και επειδή είστε και έξυπνος πολιτικός να προσπαθήσετε να πείτε ότι δεν κάνετε αυτό- είναι οι πράξεις σας και τα νομοθετήματα σας, τα οποία σας προδίδουν.

Ευχαριστώ πάρα πολύ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε.

Το λόγο έχει ο κ. Βορύλλας.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”):**  Ευχαριστώ, κύριε Πρόεδρε.

Κύριε Υπουργέ το κόμμα μας με αίσθημα ευθύνης θα προτείνει τη βελτίωση συγκεκριμένων διατάξεων του υπό συζήτηση σχεδίου που κρίνονται αναγκαίες για το στόχο που έχει τεθεί, δηλαδή, να ελαχιστοποιηθούν οι προστριβές και η ταλαιπωρία φορολογουμένων, ώστε να εμπεδωθεί ένα κλίμα εμπιστοσύνης και ασφάλειας δικαίου στις σχέσεις του φορολογούμενου με τη φορολογική διοίκηση. Τέλος, να δοθεί η δυνατότητα αναβίωσης των ρυθμίσεων που χάθηκαν για το μεγαλύτερο αριθμό οφειλετών.

 Η ψηφιακή επικοινωνία της φορολογικής διοίκησης με τους φορολογούμενους που προβλέπεται από την παράγραφο 1 του άρθρου 5 του νομοσχεδίου ως προς την κοινοποίηση πράξεων και λοιπών εγγράφων και αρχείων είναι προς τη σωστή κατεύθυνση. Προτείνουμε η επικοινωνία με τις κλασικές μεθόδους να διατηρηθεί για πολίτες που δεν έχουν εξοικείωση με τη χρήση των νέων τεχνολογιών.

Στο άρθρο 9, ορίζεται η έκδοση ερμηνευτικών εγκυκλίων και οδηγιών για την εφαρμογή της φορολογικής νομοθεσίας. Προτείνουμε την προσθήκη ενός νέου άρθρου, (άρθρου 9(α)) με τίτλο: Διαρκής διαβούλευση με επαγγελματικούς φορείς». Όπου τα πολύπλοκα φορολογικά θέματα και οι θεσμικοί φορείς όπως το Οικονομικό Επιμελητήριο, οι Δικηγορικοί Σύλλογοι και οι Ενώσεις Λογιστών Φοροτεχνικών να μπορούν να αιτούνται προς τον διοικητή της ΑΑΔΕ την έκδοση ερμηνευτικών εγκυκλίων και οδηγιών για την εφαρμογή της φορολογικής νομοθεσίας.

Σχετικά με το άρθρο 28 του σχεδίου νόμου, προτείνουμε το διάστημα του φορολογικού ελέγχου να μην ξεπερνά συνολικά τους 12 μήνες μαζί με οποιαδήποτε παράταση.

Ως προς την παράγραφο 5 του άρθρου 36. Προτείνουμε στις περιπτώσεις όπου ενεργοποιείται η διάταξη ενδιάμεσου προσδιορισμού φόρου και προκύπτουν σημαντικά ποσά να προβλέπεται η φορολογική διοίκηση να δύναται να αναστέλλει τη χρήση ΑΦΜ ή να προβαίνει σε απενεργοποίηση του σύμφωνα με τα οριζόμενα στην παράγραφο 6 του άρθρου 10 του παρόντος νομοσχεδίου.

Είναι γνωστό εδώ και δεκαετίες ότι ορισμένες επιχειρήσεις που φοροδιαφεύγουν συστηματικά έχουν εικονικούς νόμιμους εκπροσώπους αλλοδαπούς ή υπέργηρους πολίτες με καθαρά ΑΦΜ. Πρόκειται κυρίως για καταστήματα υγειονομικού ενδιαφέροντος, νυχτερινά κέντρα, εστιατόρια, ταβέρνες φούρνους, καθώς, και πρατήρια υγρών καυσίμων. Με αυτό τον τρόπο προστατεύεται ο πραγματικός δικαιούχος ιδιοκτήτης της επιχείρησης που φοροδιαφεύγει. Προτείνουμε η φορολογική διοίκηση να δύναται να αναστέλλει τη χρήση ή να προβαίνει σε απενεργοποίηση του ΑΦΜ εκτός των εικονικών νόμιμων εκπροσώπων και κατόπιν σχετικής έρευνας των πραγματικών δικαιούχων ιδιοκτητών των επιχειρήσεων που φοροδιαφεύγουν και άμεσα να δεσμεύονται τα περιουσιακά τους στοιχεία.

 Εν συνεχεία, στο άρθρο 75 «περί αποδοχής πράξεων στο πλαίσιο φορολογικού ελέγχου» είναι στη σωστή κατεύθυνση, διότι όταν οι προσαυξήσεις και τα πρόστιμα που επιβάλλονται μειώνονται τότε ο φορολογούμενος θα αποδεχθεί την κύρια οφειλή πιο εύκολα. Θα πρέπει, όμως, να αξιολογηθεί εκ νέου το ύψος έκπτωσης στα πρόστιμα και στις προσαυξήσεις, ούτως ώστε να μην βρεθούμε πάλι προ των πυλών μιας νέας αναγκαίας σύστασης εξωδικαστικών επιτροπών, οι οποίες κατατείνουν την δικαστηριακή αποσυμφόρηση. Αν επί παραδείγματι, μέχρι και της δικαστικής προσφυγής το ποσό της έκπτωσης εκκινεί από 75% και φτάνει προ των δικαστικών πυλών στο 50% σε περιπτώσεις εφάπαξ καταβολών, ένας φορολογούμενος θα σκεφτεί σοβαρά το ενδεχόμενο να μην προσφύγει στη δικαιοσύνη, γεγονός που συνεπάγεται τόσο την αποσυμφόρηση των δικαστηρίων όσο και την ταχεία εισπραξιμότητα των καταλογισθέντων ποσών και προστίμων.

Τέλος τα άρθρα 87, 88, 89, 90 και 91 αναφέρονται στις ρυθμίσεις οφειλών και την απώλεια αυτών. Με τα παραπάνω άρθρα του νομοσχεδίου δίνεται η δυνατότητα επανένταξης σε ρυθμίσεις που είχαν πρακτικά χαθεί, επειδή οι φορολογούμενοι δεν κατέβαλαν εμπρόθεσμα δύο ή και περισσότερες μηνιαίες δόσεις της ρύθμισης είτε λόγω αδυναμίας είτε λόγω λάθους του συστήματος που δεν αναγνώρισε την πληρωμή ως εμπρόθεσμη.

Η επανένταξη όλων αυτών των οφειλετών μπορεί να γίνει εφόσον πληρούνται οι ακόλουθες προϋποθέσεις: οι ρυθμίσεις τους δεν έχουν διαγραφεί από τους λογαριασμούς του Taxisnet, αλλά παραμένουν παγωμένες στο σύστημα με γνωστοποιημένο στους οφειλέτες τον κωδικό πληρωμής τους, που δεν είναι άλλος από την ταυτότητα ρυθμιζόμενης οφειλής της κάθε ρύθμισης και εφόσον από τώρα και μέχρι τη δημοσίευση των διατάξεων του νέου φορολογικού νομοσχεδίου και του Κώδικα Φορολογικών Διαδικασιών στην Εφημερίδα της Κυβερνήσεως πληρώσουν χρησιμοποιώντας την ταυτότητα ρυθμιζόμενης οφειλής της κάθε χαμένης ρύθμισης όλες τις μηνιαίες δόσεις που άφησαν απλήρωτες και έγιναν εκπρόθεσμες.

 Σύμφωνα με εκτιμήσεις στο ΥΠΕΘΟ, περίπου 230.000 ρυθμίσεις χάθηκαν λόγω του αυστηρού πλαισίου που υπάρχει αυτή τη στιγμή. Με βάση την εκτίμηση του οικονομικού επιτελείου, περίπου, 1,2 δισ. ευρώ χάθηκαν από τα Κρατικά Ταμεία, ποσό το οποίο θα μπορέσει να εισπραχθεί εφόσον οι φορολογούμενοι αναβιώσουν τις ρυθμίσεις που έχασαν, μετά και τις αλλαγές που θα επέλθουν μέσω του νέου Κώδικα.

Στην πράξη η αναβίωση των παραπάνω ρυθμίσεων απαιτεί οι φορολογούμενοι να είναι σε θέση να αποπληρώσουν μεγάλο αριθμό δόσεων, κάτι που πρακτικά δεν είναι εφικτό για την πλειοψηφία των οφειλετών και αυτό αφορά μόνο μικρό αριθμό οφειλετών που διαθέτουν ρευστότητα.

 Σε όλα τα παραπάνω θα πρέπει να ληφθεί υπόψη ότι η πανδημία δημιούργησε νέα χρέη που σε πολλές περιπτώσεις αθροίστηκαν με τα χρέη της περιόδου οικονομικής κρίσης και των μνημονίων.

Η πρόταση του Κινήματός μας είναι η επανένταξη όλων των οφειλετών των ρυθμίσεων που χάθηκαν σε μία νέα ρύθμιση των 120 δόσεων που θα περιλαμβάνει και τυχόν νέα χρέη που δημιουργήθηκαν μέχρι 31/12/2023. Η δυνατότητα αυτή θα πρέπει να επεκταθεί σε όλους τους φορολογούμενους που μέχρι σήμερα δεν είχαν ενταχθεί σε καμία ρύθμιση, πλην όμως δημιούργησαν νέα χρέη κατά την πανδημία. Επίσης, η ίδια δυνατότητα θα πρέπει να δοθεί και στους κληρονόμους οφειλών.

 Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ευχαριστούμε, κύριε συνάδελφε και συνεχίζουμε με τον κ. Χαλκιά μέσω Webex.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»)**: Σας ευχαριστώ πάρα πολύ.

Κυρίες και κύριοι συνάδελφοι, η τοποθέτησή μου επί του νομοσχεδίου είναι κυρίως σε ότι αφορά στην αποτελεσματική εξυπηρέτηση των πολιτών. Ωστόσο, όπως έχω ήδη τονίσει υπάρχουν κάποια σημεία που χρήζουν βελτιώσεων και περνάω κατευθείαν σε αυτά.

 Στο άρθρο 5 ορίζεται ως μέθοδος επικοινωνίας μεταξύ φορολογικής διοίκησης και φορολογουμένων η αποστολή μηνυμάτων ηλεκτρονικού ταχυδρομείου. Στην παράγραφο 7 του συγκεκριμένου άρθρου αναφέρεται η συστημένη επιστολή για πρώτη φορά, ενώ στο άρθρο 83 η αποστολή έντυπων αρχείων αναφέρεται ρητά ως ενδεδειγμένος τρόπος επικοινωνίας.

 Κατά τη γνώμη μας, πρέπει το άρθρο 5 να αλλάξει, ώστε να αναφέρεται και η αποστολή εντύπων ενημερωτικών, όταν η ηλεκτρονική επικοινωνία δεν είναι εφικτή για παράδειγμα σε περιπτώσεις ηλικιωμένων, αλλά και άλλων κατηγοριών πολιτών που δεν διαθέτουν λογαριασμό ηλεκτρονικού ταχυδρομείου.

 Το άρθρο 9 θεωρώ πως είναι εκ φύσεως προβληματικό. Όπως αναφέρει το άρθρο «οι ερμηνευτικές Εγκύκλιοι του Διοικητή είναι δεσμευτικές για τη φορολογική διοίκηση, αλλά όχι για τον φορολογούμενο, αλλά εάν αυτός εν τέλει αποφασίσει να τις ακολουθήσει κατά την διεκπεραίωση των υποθέσεών του, τότε δεν τίθεται θέμα ανακρίβειας των δηλώσεων».

 Εάν δεν είναι δεσμευτικές για τον φορολογούμενο, τότε γιατί να είναι δεσμευτικές για τη φορολογική διοίκηση και πώς διασφαλίζουμε την τήρηση των νόμων, όταν ο καθένας θα μπορεί να κάνει ό,τι κρίνει ότι τον βολεύει περισσότερο;

Για παράδειγμα, ο νόμος λέει ότι οι δηλώσεις οποιουδήποτε είδους πρέπει να υποβάλλονται εντός 30 ημερών από τη μεταβολή, αλλά βγαίνει εγκύκλιος που λέει εντός 15 ημερών. Κάποιος φορολογούμενος ακολουθεί το νόμο, αλλά η φορολογική διοίκηση δεν δέχεται την δήλωση γιατί ακολουθεί την εγκύκλιο. Θα πρέπει ο φορολογούμενος να υποστηρίξει ότι δεν είχε λάβει γνώση της εγκυκλίου και αν αυτό είναι δυνατόν, πώς στοιχειοθετείται, ότι όντως δεν έλαβε γνώση;

Γενικά το άρθρο 9 είναι ασαφές και δεν ευνοεί τη διαφάνεια στις σχέσεις μεταξύ φορολογικής διοίκησης και πολίτη, οπότε και πρέπει να τροποποιηθεί, ώστε να είναι για όλους δεσμευτικές οι εγκύκλιοι ή να καταργηθεί τελείως γιατί θολώνει το τοπίο.

 Άρθρο 10, παράγραφος 8. Παρ’ όλο που δεν αναφέρεται κάτι το οποίο δεν ισχύει μέχρι σήμερα, καλό είναι να αρπάξουμε την ευκαιρία και να αλλάξουμε αυτό που ισχύει σήμερα.

Το άρθρο 10, παράγραφος 8 μιλάει για το ΑΦΜ φυσικού προσώπου που ασκεί επιχειρηματική δραστηριότητα και καταλαβαίνουμε όλοι ότι αναφέρεται στην περίπτωση ατομικών επιχειρήσεων. Θεωρώ απαράδεκτο το γεγονός να συσχετίζεται ο ΑΦΜ του φυσικού προσώπου με αυτό της επιχείρησης σε κάθε νομική μορφή αυτής, ειδικά όταν πάρα πολλοί εργαζόμενοι είναι με μπλοκάκι και ως εκ τούτου υποχρεούνται σε έναρξη επιχειρηματικής δραστηριότητας. Οι περισσότεροι το κάνουν με ίδρυση ατομικών επιχειρήσεων και λόγω της δημοσιότητας ΓΕΜΗ τα προσωπικά τους στοιχεία παραμένουν ευρέως διαθέσιμα, συμπεριλαμβανομένου και του προσωπικού τους ΑΦΜ, ο οποίος κανονικά προστατεύεται από τις διατάξεις του νόμου περί προστασίας δεδομένων προσωπικού χαρακτήρα. Ακόμα και μετά τη λήξη της δραστηριότητας τα στοιχεία παραμένουν ανοικτά στον οποιονδήποτε.

 Εάν βάλουμε στην εξίσωση ότι οι περισσότεροι αυτοαπασχολούμενοι δηλώνουν σαν έδρα της επιχείρησης την κατοικία τους μιλάμε για ακόμη περισσότερα προσωπικά δεδομένα, που βγαίνουν παράνομα και καταχρηστικά στη δημοσιότητα. Ο ΑΦΜ του ατόμου θα έπρεπε να είναι διακριτός από αυτόν της επιχείρησης, ακόμη και στην περίπτωση ατομικών. Είναι ευκαιρία υπό το πρίσμα του συγκεκριμένου νομοσχεδίου να αλλάξουμε και αυτή την καταχρηστική, επαναλαμβάνω, πρακτική.

Παρόμοιο πρόβλημα υπάρχει και στο ζήτημα της έδρας, ειδικά για περιπτώσεις ατομικών επιχειρήσεων παροχής υπηρεσιών, αλλά και διαδικτυακών πωλήσεων. Άρθρο 11, παράγραφος 3 «Στη δήλωση έναρξης περιλαμβάνεται τουλάχιστον ο τόπος άσκησης της επιχειρηματικής δραστηριότητας». Και ερωτώ, ένας φιλόλογος που κάνει ιδιαίτερα μαθήματα και θέλει να είναι νόμιμος, να δηλώνει κανονικά ό,τι βγάζει από αυτό και δεν έχει αυτός ή κάποιος συγγενής του ιδιόκτητο ακίνητο για να κάνει μια παραχώρηση χρήσης, τι κάνει; Ή θα πρέπει να νοικιάσει κατάστημα, που οι τιμές είναι απλησίαστες και που του είναι ουσιαστικά αχρείαστο ή θα πρέπει να πείσει τον ιδιοκτήτη του να αλλάξει το μισθωτήριο, που κανένας δεν το κάνει.

Ακόμη ένα παράδειγμα, όπου η ισχύουσα νομοθεσία είναι άκαμπτη, αφορά σε όσους θέλουν να κάνουν αποκλειστικά διαδικτυακές πωλήσεις.

Για παράδειγμα, κάποια κυρία θέλει να πουλήσει μέσω ίντερνετ πλεκτές τσάντες ή έργα τέχνης, μπορεί να το κάνει νόμιμα; Όχι, εάν δεν έχει και κάποιο φυσικό κατάστημα. Αν είναι δυνατόν εν έτει 2024 και σε μια χώρα που υποτίθεται ότι θέλει να ενισχύσει τη μικρομεσαία επιχειρηματικότητα να υπάρχουν τέτοιοι περιορισμοί, να ζητάνε να υπάρχει φυσική έδρα. Πραγματικά αυτό πρέπει να αλλάξει.

Επίσης, στο άρθρο 14 πρέπει να αποσαφηνιστούν οι λόγοι που δεν οφείλονται σε υπαιτιότητα των φορολογουμένων. Ποιοι είναι ακριβώς αυτοί οι λόγοι; Δεν πρέπει να είναι σαφώς ορισμένοι ή θα είναι και αυτοί κατά περίπτωση, ανάλογα με τη διακριτική ευχέρεια του υπαλλήλου που χειρίζεται την υπόθεση ή θα βγαίνουν και αυτοί με μια απόφαση του Διοικητή, όπως όλα τα υπόλοιπα;

 Το έχουμε πολλάκις επισημάνει, ότι τέτοιες γενικότητες δεν ευνοούν τη διαφάνεια στις σχέσεις κράτους – πολίτη, όπως έχουμε επισημάνει και ότι υπάρχουν τεχνικές δυσκολίες στη διασύνδεση των τερματικών POS με τις ταμειακές μηχανές. Tο είπαμε εμείς, το λένε και οι εταιρείες πληροφορικής, αλλά το άρθρο 17 δεν κάνει λόγο καθόλου για την περίπτωση, όπου η διασύνδεση είναι τεχνικά ανέφικτη.

Προχωράω στο άρθρο 20. Καταλαβαίνω την ανάγκη για μετάφραση στα ελληνικά οποιουδήποτε εγγράφου σε άλλη γλώσσα. Περίμενα ότι, τουλάχιστον, τα έγγραφα στην αγγλική να εξαιρούνται. Είναι τελείως διαφορετικό να απαιτείται κάποια πιστοποίηση της γνησιότητάς τους και να απαιτείται μετάφραση, ειδικά από τη στιγμή που το σύνολο των υπαλλήλων, πρέπει να έχει ένα ελάχιστο Β2 για τον διορισμό του. Δεν μπορεί να μην υπάρχει, τουλάχιστον, ένας υπάλληλος σε κάθε τμήμα που να μην καταλαβαίνει αγγλικά το 2024. Το αναφέρω αυτό, κυρίως για το κόστος μιας επίσημης μετάφρασης είναι υψηλό και, μάλιστα, πάει κοντά στα 30 με 50 ευρώ ανά σελίδα. Κατ’ αντιστοιχία, θα μπορούσε και η Ελλάδα να παρέχει πιστοποιητικά στην αγγλική, αφού οι περισσότερες χώρες, ειδικά εντός Ευρωπαϊκής Ένωσης, δεν απαιτούν επίσημες μεταφράσεις στη γλώσσα τους, εάν τα πιστοποιητικά είναι στην αγγλική.

Άρθρο 21, περί απορρήτου. Εξαιρούνται από το απόρρητο κάποια πολύ ευαίσθητα προσωπικά δεδομένα πολιτών, όπως πλήρη διεύθυνση κατοικίας, στοιχεία γονέων και πλήρη στοιχεία επικοινωνίας, χωρίς να αποσαφηνίζεται επαρκώς ο λόγος για τον οποίο δεν ισχύει το απόρρητο.

Άρθρα 25 και 26, που αφορούν τις ενδοομιλικές συναλλαγές. Στο άρθρο 25 παρ.6, αναφέρονται κάποιες κατηγορίες επιχειρήσεων που εξαιρούνται από την υποχρέωση υποβολής φακέλου τεκμηρίωσης. Γεγονός που βρίσκουμε απαράδεκτο να συμβαίνει, ειδικά στη σημερινή εποχή που οι ενδοομιλικές συναλλαγές συντελούν καθοριστικά στην αύξηση των τιμών. Ο τρόπος, με τον οποίον εκτελούνται αυτές οι συναλλαγές, πρέπει να είναι διαφανείς και να γίνεται ουσιαστικός έλεγχος, ώστε να αποφεύγονται και να τιμωρούνται, όταν διαπιστώνονται φαινόμενα υπερτιμολογήσης και τριγωνικών συναλλαγών που οδηγούν τις τιμές στα ύψη και αποδίδουν υπερκέρδη στις επιχειρήσεις. Ο φάκελος τεκμηρίωσης, πρέπει να είναι υποχρεωτικός για κάθε επιχείρηση, που εκτελεί ενδοομιλικές συναλλαγές.

Άρθρο 42, περί επιστροφής φόρου. Συγκεκριμένα, για την παρ.5, έχω να τονίσω ότι υπάρχουν και φόροι που δεν έπρεπε να έχουν χρεωθεί και η Φορολογική Διοίκηση δεν έχει προβεί στην απαλλαγή των φορολογουμένων από αυτούς. Έχω συγκεκριμένο παράδειγμα, ήδη, από την εποχή που επιβλήθηκε το μνημονιακό χαράτσι μέσω της ΔΕΗ. Γνωρίζω περίπτωση όπου η ΔΕΗ, που τότε είχε την αρμοδιότητα υπολογισμού του ποσού αυτού, δεν έλαβε υπόψη της ότι η οικογένεια ήταν πολύτεκνη. Όπως ήταν αναμενόμενο και παρά τις οχλήσεις της οικογένειας προς την ΔΕΗ, το ποσό δεν μειώθηκε και μεταβιβάστηκε ως απλήρωτο στην εφορία. Προσκόμισαν εκ νέου τα στοιχεία ότι ήταν πολύτεκνοι και δεν έπρεπε να επιβληθεί τόσο μεγάλο χαράτσι. Η εφορία απάντησε ότι έχουν δίκιο, αλλά πρέπει να πληρώσουν πρώτα ολόκληρο το ποσό, με τόκους και μετά να κάνουν αίτηση, για να τους επιστραφεί το ποσό. Το αρχικό, προφανώς, όχι αυτό με τους τόκους, γιατί έτσι λειτουργεί η Φορολογική Διοίκηση, καλείσαι πρώτα να πληρώσεις το λάθος άλλων και μετά θα αποκατασταθεί η αδικία.

Επί των υπόλοιπων άρθρων θα τοποθετηθώ στην επόμενη συνεδρίαση.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε τον κ. Χαλκιά.

Κλείνουμε τον κύκλο των τοποθετήσεων των Εισηγητών και των Ειδικών Αγορητών των Κοινοβουλευτικών Ομάδων, με την Ειδική αγορήτρια της Κ.Ο. «Πλεύση Ελευθερίας - Ζωή Κωνσταντοπούλου», την κυρία Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Σας ευχαριστώ, κύριε Πρόεδρε.

Θα ξεκινήσω με κάποια σχόλια γενικά, ότι νομοθετείτε πάλι έχοντας σχεδιάσει στη βάση αναβαθμιζόμενων ή ακόμα και εκτός λειτουργίας πλατφορμών ή ακόμα και με ανύπαρκτες πλατφόρμες, όπως παραδέχτηκε ο κ. Θεοχάρη, στην περίπτωση του άρθρου 75 παρ.1, η οποία είναι και η μόνη ευεργετική διάταξη για τους Έλληνες πολίτες και τους Έλληνες φορολογούμενους, με εξοντωτικά πρόστιμα, με τη μετάθεση της άσκησης δημοσιονομικής πολιτικής στις πλάτες των λογιστών, μετατρέποντας τη Δημόσια Διοίκηση σε στυγνό ελεγκτή και τιμωρό, με ποινές δυσανάλογες του φορολογικού αδικήματος. Καμία εμπέδωση, συνεπώς, δίκαιης φορολόγησης, ισονομίας και ισοπολιτείας, δεν μπορεί να υπάρξει με τέτοιου είδους σχεδιασμό. Νομοθετείτε, κατά βάση, με εικονική πραγματικότητα, παραβλέποντας την απογοήτευση, την ανώφελη πίεση και την αδικία σε βάρος των φορολογουμένων.

Ορισμένα παραδείγματα χαρακτηριστικά αυτού του είδους της νομοθέτησης είναι, ότι έχοντας υποβάλλει εκπρόθεσμα μία δήλωση των 10 ευρώ και έχοντας υποβάλλει εκπρόθεσμα μία δήλωση των 100.000 ευρώ, το Ελληνικό κράτος επιβάλλει και στις δύο περιπτώσεις το ίδιο πρόστιμο.

Ακολούθως, επιβάλλει πρόστιμο 500 ευρώ στην περίπτωση τήρησης διπλογραφικών βιβλίων, για όσους τηρούν απλογραφικά βιβλία 250 και 100 ευρώ για όσους δεν τηρούν βιβλία. Τα ίδια ισχύουν αν υποβάλεις εκπρόθεσμα μια δήλωση 10 ευρώ αλλά και το ίδιο αν υποβάλεις εκπρόθεσμα μια δήλωση 100 χιλιάδων ευρώ.

Άλλου είδους ατόπημα, το οποίο συνεχίζεται και διαλαμβάνεται στο περιεχόμενο των άρθρων 22, 53 και 54, τιμωρείτε αυστηρότερα την εθελοντική συμμόρφωση από την σκόπιμη φοροδιαφυγή. Στην εθελοντική συμμόρφωση επιβάλλεται πρόστιμο 500 ευρώ για όσους τηρούν διπλογραφικά βιβλία, όπως προ είπα, για όσους τηρούν απλογραφικά βιβλία 250 και 100 για όσους δεν τηρούν βιβλία. Στη συνειδητή φοροδιαφυγή που υποβάλλεται δήλωση μετά την κλήση για έλεγχο το πρόστιμο γίνεται το 50 % του φόρου. Αυτά ισχύουν από το 2014, το τρίτο που ανέφερα, η τρίτη περίπτωση και τελευταία, από το 2018 και δεν τα διορθώνετε ούτε με τον νυν Κώδικα Φορολογικής Διοίκησης.

Περνάω στο άρθρο 12, που το μεταφέρετε με αρκετές αλλαγές από το ν. 4987/2022 και αφορά στην έκδοση αποδεικτικού ενημερότητας και βεβαίωσης οφειλής, το οποίο αγγίζει μια πολύ μεγάλη μερίδα πολιτών που επιχειρούν να πουλήσουν και δυστυχώς δεν μπορούν χωρίς φορολογική ενημερότητα. Εδώ, σε εκτέλεση των διατάξεων του ν.4987, εκδώσατε την ερμηνευτική εγκύκλιο του Υπουργείου Οικονομικών, την 2089, με ημερομηνία δημοσίευσης σε ΦΕΚ 28/12/2023.

 Καλά - καλά, δηλαδή, δεν έχει στεγνώσει το μελάνι. Εκεί μας λέτε όσα μας λέτε και υποδεικνύετε για τον τρόπο εφαρμογής των διατάξεων του άρθρου 12 του ν. 4987, για τις προϋποθέσεις έκδοσης αποδεικτικού ενημερότητας. Έρχεστε, δε, με το σημερινό άρθρο και μας λέτε αφενός στην παράγραφο 2, ότι χορηγεί η φορολογική διοίκηση αποδεικτικό ενημερότητας εφόσον ο φορολογούμενος δεν έχει οφειλές στη φορολογική διοίκηση από οποιαδήποτε αιτία και έχει υποβάλει τις απαιτούμενες φορολογικές δηλώσεις των τελευταίων 5 ετών και εξαιρείτε και πάλι, όπως και στο παρελθόν, την περίπτωση να είχε ρυθμίσει. Θεωρούμε ότι είναι ακατανόητο να έχει κάποιος ρυθμίσει τις οφειλές του και να μη μπορεί να εκδώσει φορολογική ενημερότητα.

Στην παράγραφο 4 περαιτέρω του ίδιου άρθρου, κατά παρέκκλιση των παραγράφων 2 και 3, αν ο φορολογούμενος έχει ενταχθεί σε πρόγραμμα ρύθμισης οφειλών ή έχει οφειλές μη ληξιπρόθεσμες ή σε αναστολή, δύναται να εκδοθεί αποδεικτικό ενημερότητας περιορισμένης ισχύος, η οποία δεν μπορεί να υπερβαίνει τον ένα μήνα και μετά τη συμμόρφωση του οφειλέτη σε πρόγραμμα ρύθμισης ορίζει η φορολογική διοίκηση υποχρεωτικά όρο παρακράτησης στις περιπτώσεις που το αποδεικτικό ενημερότητας εκδίδεται για είσπραξη χρημάτων ή μεταβίβαση ακινήτου ή σύσταση εμπραγμάτου δικαιώματος επ’ αυτού από επαχθή αιτία. Υποχρεωτικά, δηλαδή, ορίζεται μία προϋπόθεση παρακράτησης από το τίμημα όταν υπάρχει.

Εδώ μπαίνετε σε μια διαδικασία νομικού ατοπήματος, χρησιμοποιώντας την έκφραση «σύσταση εμπράγματου δικαιώματος επ’ αυτού από επαχθή αιτία». Τέτοιο πράγμα στη νομική επιστήμη δεν υπάρχει. Πραγματικά, δεν καταλαβαίνω γιατί και στον προηγούμενο νόμο και τώρα μιλάτε για σύσταση εμπράγματου δικαιώματος από επαχθή αιτία.

Τι ακριβώς εννοείτε;

Η σύσταση εμπράγματου δικαιώματος είναι η σύσταση επικαρπίας, η σύσταση υποθήκης ή μπορούμε να μιλάμε για σύσταση οριζόντιων ιδιοκτησιών ή καθέτων κατόπιν διανομής επίσης και να ακολουθεί διανομή ή ανταλλαγή. Σε μια τέτοια περίπτωση δεν θεωρείται επαχθή αιτία. Δεν πρόκειται για πώληση, δεν είναι τίμημα όταν υπάρχει μια διαφορά στις δύο μερίδες εκείνων που διανέμουν την περιουσία τους. Η διαφορά στην αξία των διανεμομένων ακινήτων δεν είναι τίμημα και δεν πληρώνει κάποιος κάτι σε κάποιον.

Συνεπώς, πώς θεωρείται ότι συστήνεται εμπράγματο δικαίωμα από επαχθή αιτία; Δε θα πρέπει να το δείτε και να κάνετε μια άλλη διατύπωση; Γιατί, πραγματικά, είναι εξάμβλωμα νομικής φύσης αυτό και το ακολουθείτε και στο νυν σχέδιο νόμου. Το νομοθετήσατε πιο παλιά αλλά εξακολουθεί και υπάρχει. Δεν το έχετε εντοπίσει, νομίζω. Δεν ξέρω, ποιος πραγματικά γράφει τέτοιου είδους πράγματα;

Εκδίδεται, λέτε, με ποσό παρακράτηση ποσοστού 70% επί του τιμήματος. Ποσοστό 70% επί του τιμήματος. Γιατί πραγματικά πρέπει να παρακρατείτε το 70% του τιμήματος; Δεν είναι κάτι το οποίο σημαίνει πρόσβαση στην περιουσία του πολίτη που έχει ρυθμίσει τα χρέη του, με έναν τρόπο που υπερβαίνει κάθε είδους όριο; Για ποιο λόγο τότε να πουλήσει τότε ο άνθρωπος, για να μπορέσει να εξυπηρετήσει και δικές του λειτουργικές ανάγκες, αν πρόκειται να γίνει παρακράτηση του 70%;

Αυτό όμως είναι θέμα ουσίας, το άλλο είναι θέμα και ουσίας και τύπου.

Σε σχέση, τώρα, με λοιπά άρθρα που είναι πολύ βασικά, στο άρθρο 5 υπάρχει ένα ζήτημα τεκμηρίου γνώσης ψηφιακής, το συνεχίζεται αυτό, ενώ ψηφιακά αναλφαβητισμός καλπάζει και είναι δεδομένο ότι υπάρχει. Ακόμα όμως και εκεί που απαιτείται ειδική ψηφιακή γνώση το αντικείμενο μέσα από το οποίο θα εφαρμόσει κάποιος αυτά που γνωρίζει είναι προβληματικό, γιατί οι πλατφόρμες δυσλειτουργούν και είμαστε μάρτυρες καθημερινής «τρέλας», λογιστές, συμβολαιογράφοι, δικηγόροι, όσοι ασχολούνται με τις πλατφόρμες καταλαβαίνουν ότι υπάρχει πλήρης δυσλειτουργία σε πάρα πολλές των περιπτώσεων. Παραγνωρίζεται, φυσικά, ότι υπάρχει πολύ μεγάλη μερίδα πληθυσμού, οι οποίοι στερούνται και υπολογιστών ή έχουν ακόμα και απαρχαιωμένους υπολογιστές ή ακόμα δεν έχουν διασύνδεση στο διαδίκτυο. Μην σας φαίνεται παράξενο, στη Θεσσαλία για παράδειγμα μετά από όλες αυτές τις φυσικές καταστροφές υπάρχουν πολίτες χωρίς σύνδεση στο διαδίκτυο μονίμως τουλάχιστον, υπάρχουν κινητά απαρχαιωμένα, πολύ παλιά, τα οποία δεν είναι «έξυπνα» κινητά για να μπορούν να κάνουν τις συναλλαγές τους με έναν τρόπο, ούτε έχουν την ψηφιακή παιδεία γι’ αυτό. Γι’ αυτούς τους πολίτες γιατί δεν μεριμνάτε; Γιατί τους απαξιώνεται; Είναι μεγάλη μερίδα του πληθυσμού, δεν είναι λίγοι αυτοί.

Η προθεσμία της παραγράφου 4 του άρθρου 5 είναι πολύ ασφυκτική. Θα πρέπει κάπως να το αντιμετωπίσετε διαφορετικά με μία επέκταση, πιστεύουμε. Στο άρθρο 14, επίσης, είναι πολύ ασφυκτική προθεσμία και εκεί των 10 ημερών για να παρασχεθούν οι πληροφορίες στη διοίκηση από τον φορολογούμενο. Θα πρέπει να προβλέπονται εξαιρέσεις και λόγοι παράτασης της προθεσμίας, όπως ασθένεια ή απουσία εκτός Ελλάδας.

Στα άρθρα 27 έως 35 μιλάτε για φορολογικούς ελέγχους. Έχουμε μια πρόταση για το άρθρο 30, μία επαναδιατύπωση πρακτικά. Ο επιτόπιος φορολογικός έλεγχος διενεργείται στην έδρα ή στην οικία ή και οπουδήποτε αναπτύσσεται οικονομική δραστηριότητα του φορολογούμενου κατά το επίσημο ωράριο εργασίας της φορολογικής διοίκησης και μπορεί να παρατείνεται μέχρι την ολοκλήρωσή του. Η φορολογική διοίκηση δύναται να διενεργεί επιτόπιο φορολογικό έλεγχο και εκτός του επίσημου ωραρίου εργασίας εφόσον απαιτείται από το είδος των δραστηριοτήτων του φορολογουμένου. Στην περίπτωση αυτή γίνεται ειδική μνεία στην εντολή φορολογικού ελέγχου. Εφόσον οι όροι που αναφέρονται στο εδάφιο 1 είναι περίκλειστοι και μη προσιτοί σε τρίτους, η είσοδος σε αυτούς επιτρέπεται μόνο με εντολή του αρμόδιου εισαγγελέα και ο έλεγχος πραγματοποιείται μόνο με την παρουσία δικαστικού λειτουργού.

Στο άρθρο 32 μιλάτε για μεθόδους έμμεσου προσδιορισμού φορολογητέας ύλης, άραγε τεκμήρια βάσει των οποίων θα επιβάλλεται η φορολόγηση των πολιτών. Υπάρχει στη διαβούλευση μία πολύ σημαντική παρατήρηση που πιστεύω ότι θα την έχετε δει και επειδή ο χρόνος είναι περιορισμένος, σας παραπέμπω στην εφαρμογή του άρθρου 43 παράγραφος 2 του Συντάγματος γιατί πραγματικά η νομοθέτηση αυτή εγκυμονεί τον κίνδυνο και πάλι παραβίασης βασικών διατάξεων του Συντάγματος, όπως επίσης στην παράγραφο 1 του άρθρου 78 και στην απόφαση του Συμβουλίου Επικρατείας την 510/2019. Η νομοθετική εξουσιοδότηση για να είναι νόμιμη πρέπει να είναι ειδική και ορισμένη μας λένε οι δικαστές του Συμβουλίου Επικρατείας, δηλαδή να προβαίνει σε συγκεκριμένο προσδιορισμό του αντικειμένου της και να καθορίζει τα όρια της σε σχέση προς αυτό. Συνεπώς η εξουσιοδοτική διάταξη του άρθρου 83 παράγραφος 33 και του άρθρου 32 που παρέχει τη δυνατότητα στη διοίκηση να ρυθμίσει το ειδικότερο περιεχόμενο τεχνικών ελέγχου της παραγράφου 1 ο τρόπος εφαρμογής τους δεν είναι ειδική και ορισμένη εφόσον δεν καθορίζονται στην εξουσιοδότηση αυτή ειδικώς και συγκεκριμένως τα θέματα που μπορούν να ρυθμιστούν κανονιστικώς.

Στο άρθρο 36, πολύ λίγο χρόνο θα χρειαστώ ακόμα και στην επόμενη συνεδρίαση θα συμπληρώσω τα υπόλοιπα, η παράγραφος 4 του άρθρου 36 είναι προδήλως αντισυνταγματική, δεν είναι δυνατόν η διοίκηση να συμπληρώνει τη φορολογική δήλωση για λογαριασμό του φορολογούμενου κατά την κρίση μας και να επιβάλλει φορολόγηση επί τη βάσει αυτής.

Το άρθρο 62 είναι παντελώς προκλητικό και απερίγραπτο που μπορείτε και το διατυπώνεται, να μεταθέτετε τις υποχρεώσεις του κράτους στον πολίτη μαζί με αυτή την καλλιέργεια κουλτούρας καταδότη, να καταγγέλλει ο ένας τον άλλον για να μπορεί να εισπράξει το αντάλλαγμα και να έχει τα ευεργετήματα.

Είναι συνέχεια αυτής, της Κυβερνητικής Πολιτικής, που θέλει τον πολίτη – πελάτη, ο οποίος θα ζει μέσα από τα Pass, τις αμοιβές για καταγγελίες συμπολιτών του. Για φορολογικές παραβάσεις σήμερα, αύριο για ένα παράνομο παρκάρισμα και ουκ έστιν αριθμός, ίσως και για τα πολιτικά φρονήματα.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προέδρος της Επιτροπής):** Σας ευχαριστούμε κύρια Καραγεωργοπούλου και θα κλείσουμε τη σημερινή Συνεδρίαση, με την τοποθέτηση του Υπουργού Εθνικής Οικονομίας και Οικονομικών, του κυρίου Κωστή Χατζηδάκη. Κύριε Υπουργέ, έχετε τον λόγο.

 **ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, κυρίες και κύριοι συνάδελφοι, είμαι εδώ σήμερα στη συνεδρίαση της Επιτροπής, για να υπογραμμίσω και εγώ από την πλευρά μου, τη σημασία αυτής της παρέμβασης.

 Είναι μια παρέμβαση, εκ πρώτης όψεως, θα νομίζει κανείς, τεχνική. Στην πραγματικότητα, γνωρίζουν όσοι ασχολούνται περισσότερο με τα φορολογικά, οι δικηγόροι του φορολογικού δικαίου, οι λογιστές, οι εφοριακοί, ότι είναι μια παρέμβαση πολύ σημαντική, όπως και να την βλέπει κανείς, για τη φορολογική καθημερινότητα των πολιτών. Νομίζω και πιστεύω, γίνονται βήματα μπροστά που βελτιώνουν την επαφή των φορολογικών αρχών με τους πολίτες, εκσυγχρονίζουν το φορολογικό μας πλαίσιο και κάνουν την καθημερινότητά μας λιγότερο δύσκολη.

 Θα αναφερθώ, λοιπόν, για λόγους που σχετίζονται με την ενημέρωση της ίδιας της Επιτροπής, αλλά προφανώς και όσων ασχολούνται με τα συγκεκριμένα ζητήματα, δικηγόρων, λογιστών και των φορολογουμένων, σε 11 βασικές αλλαγές που γίνονται με το νέο Κώδικα Φορολογικής Διαδικασίας. Προκειμένου να είναι σαφές το μήνυμα, από την πλευρά της Κυβέρνησης, θα το πω με όσο πιο απλά λόγια γίνεται για τους πολίτες.

 Το πρώτο είναι, ότι θεσπίζεται και στον Κώδικα Φορολογικής Διαδικασίας, η οριστικοποίηση των φορολογικών δηλώσεων, για όσους έχουν εισοδήματα αποκλειστικά από μισθούς και συντάξεις. Δεν γινόταν μέχρι σήμερα;

 Πράγματι γινόταν, αλλά εδώ, εάν, δεν υπάρξει κάποια αντίρρηση του φορολογούμενου, από εδώ και πέρα αυτοματοποιείτε η δήλωση και δεν βλέπω πού έγκειται η αντισυνταγματικότητα αυτής της Ρύθμισης, όπως ειπώθηκε τελευταία, καθώς ο φορολογούμενος έχει το δικαίωμα προφανώς, αλλοίμονο, να αμφισβητήσει οτιδήποτε έχει βεβαιώσει η Εφορία. Δεν είναι κάτι που ισχύει αυτομάτως και χωρίς τη γνώμη του φορολογούμενου.

 Αλλά είναι ένα βήμα μπροστά και έρχεται σε συνέχεια ενός άλλου βήματος που είχε γίνει πριν από αρκετά χρόνια, που είναι η Ηλεκτρονική Υποβολή υποχρεωτικά, των Φορολογικών Δηλώσεων.

 Πολλοί τότε, το είχαν αμφισβητήσει, δεν γίνεται στην Ελλάδα αυτό, δεν προχωρεί κτλ. Γίνεται όμως, γίνεται και να μάθουμε και το ρήμα «γίνεται» στον τόπο μας όχι, μόνο το ρήμα «δεν γίνεται» την άρνηση μπροστά.

 Εμείς, βλέπουμε τη θετική σκοπιά των πραγμάτων και έτσι, θέλουμε να νομοθετήσουμε, δεν προχωρούμε με σημειωτόν, προχωρούμε κανονικά, μπροστά.

 Δεύτερη παρέμβαση, καταργούμε την υποχρέωση προσκόμισης βιβλίων και των σχετικών στοιχείων στην Εφορία για επιτηδευματίες και μικρές επιχειρήσεις εφόσον, πια όλα τα στοιχεία διαβιβάζονται στο MyDATA. Αφού προχωράμε με το MyDATA, προφανώς, παρέλθει η υποχρέωση προσκόμισης βιβλίων και των σχετικών στοιχείων. Άλλη μια παρέμβαση εκσυγχρονισμού, άλλη μια παρέμβαση στη σφαίρα του αυτονόητου, άλλη μια παρέμβαση στη σφαίρα της καταπολέμησης της γραφειοκρατίας.

 Θέλω να πω με αυτήν την αφορμή, ότι μέχρι πριν από 20 - 25 μέρες, άκουγα κριτική από μερίδα των λογιστών για το MyDATA. Το MyDATA όμως, έχει προχωρήσει πια. Όλοι εκείνοι που του ασκούσαν κριτική, βλέπουν ότι είναι ένα σημαντικό βήμα μπροστά, μάλιστα, μάλιστα, μάλιστα. Επειδή, μιλάμε με την Αγορά και μεταφέρουμε ακριβώς, αυτά που ακούμε, όπως ακούγαμε πριν από ένα μήνα αυτά τα οποία σας λέω.

Τώρα πια υπάρχει μια μετατόπιση στις εκτιμήσεις σε σχέση με το πώς λειτουργεί το ΜyDATA και σίγουρα αυτό που θα θυμάται ο κόσμος είναι αυτή τη σημαντική παρέμβαση εκσυγχρονισμού, δεν θα θυμάται την γκρίνια. Εκείνοι που θέλουν να γκρινιάζουν, βεβαίως. Έτσι έχουν διαλέξει στη ζωή τους. Δικαίωμά τους. Υπάρχουν και σε αυτήν την αίθουσα και σε αυτή τη Βουλή. Δεν θα υποδείξω εγώ στον καθένα πώς θα προχωρήσει στη ζωή του, αλλά πάντως, αυτούς που θυμόμαστε γενικώς στην Πολιτική, δεν είναι αυτούς που γκρινιάζουν εξ επαγγέλματος, αλλά αυτούς που κάνουν αλλαγές και μεταρρυθμίσεις.

Τρίτη παρέμβαση, αξιοποιούμε πλήρως τις ψηφιακές τεχνολογίες, στην επικοινωνία. Η επικοινωνία μεταξύ πολιτών και ΑΑΔΕ θα γίνεται πράγματι με ψηφιακά μέσα. Με ανάρτηση στο σύστημα TAXIS και προσωπική ηλεκτρονική ειδοποίηση μέσω email και μόνο κατ’ εξαίρεση, σε πολύ ειδικές περιπτώσεις, θα συνεχίσουν να χρησιμοποιούνται οι κλασικές μέθοδοι, επιστολές, επιδόσεις κλπ.

Πράγματι, λαμβάνουμε υπ’ όψιν ιδιαιτερότητες, αλίμονο. Οι φορολογικές Αρχές δεν θα είναι «απάνθρωπες», αλλά θέλω να καταστήσω σαφές ότι, όπως προχωρήσαμε σε μια σειρά από άλλα βήματα ψηφιακού εκσυγχρονισμού, με τον ίδιο τρόπο θα προχωρήσουμε και στα φορολογικά ζητήματα και θα ήλπιζα, η Βουλή των Ελλήνων, στην ολότητά της, όλες οι πτέρυγες, να υποστηρίξουν τέτοιου είδους παρεμβάσεις, οι οποίες δεν είναι μόνο παρεμβάσεις εκσυγχρονισμού, αλλά αντιμετωπίζουν και τυχόν αθέμιτες συναλλαγές, καθώς η ηλεκτρονική ψηφιακή επαφή του πολίτη με την Εφορία σταματάει κάθε υποψία για συναλλαγές, ενδεχομένως, «κάτω από το τραπέζι».

Τέταρτη παρέμβαση. Θέτουμε συγκεκριμένο χρονικό πλαίσιο για τους φορολογικούς ελέγχους, ώστε να μην χρονίζουν και ξεκαθαρίζουμε τις έννοιες του μερικού, του πλήρους επιτόπιου ή απομακρυσμένου ελέγχου. Θέτουμε ως όριο, καταρχάς, το ένα έτος για την ολοκλήρωση του ελέγχου. Υπό προϋποθέσεις, δίνουμε παράταση επιπλέον ενός έτους, 6 και 6 μήνες, με συγκεκριμένη δικαιολόγηση, από την πλευρά της Εφορίας και η διάταξη αυτή θα βελτιωθεί περαιτέρω, θα συμπεριλάβει και περιπτώσεις, στις οποίες υπάρχει ήδη παρέμβαση των εισαγγελικών Αρχών ή Αρχών τρίτων χωρών κ.λπ., προκειμένου να μην διαφεύγουν από τον έλεγχο φορολογούμενοι, οι οποίοι ελέγχονται ήδη από τη Δικαιοσύνη ή από Αρχές τρίτων χωρών για περιπτώσεις φοροδιαφυγής και ελπίζω ότι αυτό είναι κατανοητό.

Πάμε να βάλουμε τις Φορολογικές Αρχές να «κινηθούν νωρίτερα», με σεβασμό απέναντι στους φορολογούμενους, να μην διαιωνίζονται οι έλεγχοι και ο πολίτης να αισθάνεται θύμα, πράγμα το οποίο κλονίζει μεταξύ των άλλων και την εμπιστοσύνη απέναντι στην Οικονομία συνολικά και από την άλλη πλευρά, πρέπει να βρούμε τη χρυσή τομή έτσι ώστε να μην επιβραβεύσουμε άθελά μας περιπτώσεις φοροδιαφυγής, ιδιαίτερα μεγαλύτερης φοροδιαφυγής.

Πέμπτη παρέμβαση. Θεσπίζουμε τη δυνατότητα του «ενδιάμεσου προσδιορισμού φόρου», βάζοντας τέλος σε φαινόμενα «κοροϊδίας» του Μηχανισμού, από επιχειρήσεις συχνά εποχικές, νεοσυσταθείσες που λειτουργούν για λίγο χρονικό διάστημα και κλείνουν από τη μια μέρα στην άλλη, χωρίς να αποδίδουν ούτε ένα ευρώ φόρο. Και εδώ θα περίμενα ομοφωνία από τη Βουλή. Περιμένω ομοφωνία, διότι δεν νομίζω ότι έχουμε κανένα λόγο να καλύπτουμε διάφορες επιχειρήσεις - δεν το λέω για σας, το λέω συνολικά, γιατί άκουσα διάφορες παρατηρήσεις - ,οι οποίες δημιουργούνται ξαφνικά, πληρώνουν ενδεχομένως μια πρώτη δόση φόρου και μετά «που τον είδατε;», με «αυτοφωράκηδες», με διάφορα τεχνάσματα κ.λπ.. Η Πολιτεία ανεξαρτήτως κομματικών τοποθετήσεων, με τη Βουλή, μάλλον, πρέπει να είναι «απέναντι» σε τέτοιου είδους πρακτικές και αυτό είναι που πάμε να αντιμετωπίσουμε, όλους αυτούς τους «πονηρούληδες» που νομίζουν ότι είναι πιο έξυπνοι από όλους τους υπόλοιπους και από τις επιχειρήσεις που είναι δίπλα τους, οι οποίες καταβάλλουν κανονικά τους φόρους και είναι στον ίδιο κλάδο και κάνουν με αυτόν τον τρόπο αθέμιτο ανταγωνισμό.

Εμείς είμαστε υπέρ της επιχειρηματικότητας, προφανώς, ως Κόμμα, δεν το κρύψαμε ποτέ. Αλλά δεν είμαστε υπέρ της παραβατικότητας. Άλλο το ένα θέμα κι άλλο το άλλο.

Έκτη παρέμβαση. Επεκτείνουμε την αναστολή του ΑΦΜ, αλλά και την παροχή εγγύησης σε περίπτωση ανάκτησής του και σε όσους διαπράττουν λαθρεμπορία ή νοθεία προϊόντων που υπόκεινται σε φόρο κατανάλωσης.

Το λέω διότι από ελλιπή πληροφόρηση, διάφορα μέσα ενημέρωσης εξεπλάγησαν για το συγκεκριμένο θέμα, διαβάζοντας το από την αντίθετη πλευρά, ότι δήθεν χαριζόμαστε σε λαθρεμπόρους. Στην πραγματικότητα, αυστηροποιούμε το πλαίσιο, εις βάρος φυσικά των λαθρεμπόρων. Αν υπάρχουν προτάσεις περαιτέρω αυστηροποίησης, είμαστε εδώ να κουβεντιάσουμε.

Πάντως, σε σύγκριση με τα μέχρι τώρα ισχύοντα, εδώ είναι κινήσεις που υπογραμμίζουν νομίζω, μια αυστηρότητα της κυβέρνησης απέναντι, στο συγκεκριμένο ζήτημα.

Έβδομη πρωτοβουλία. Τακτοποιούμε μια σημαντική εκκρεμότητα για 230.000 ρυθμίσεις που βρίσκονται σε μια γκρίζα ζώνη. Εδώ, το ξεκαθαρίσαμε, ανεξαρτήτως τίτλων που υπήρχανε για μια δυο μέρες σε ορισμένα έντυπα, δεν είναι η επανεκκίνηση των δόσεων, δεν είναι νέο καθεστώς δόσεων. Είναι μια τεχνική διευθέτηση που κάνουμε λόγω εκκρεμοτήτων από το παρελθόν, αυστηρών ρυθμίσεων που υπήρχαν επί Τρόικα, μη συνεννοήσεις των φορολογικών αρχών με τους φορολογούμενους. Υπάρχουν χιλιάδες συμπολίτες μας, οι οποίοι νομίζουν ότι έχουν ρυθμίσει τις υποθέσεις τους σε σχέση με την εφορία. Ενώ αυτό δεν συμβαίνει. Και κάποια στιγμή έχουν τον κίνδυνο να έρθει η εφορία και να τους πει ότι είστε «κόκκινοι». Ερχόμαστε λοιπόν τώρα και ρυθμίζουμε το συγκεκριμένο θέμα, τους δίνουμε τη δυνατότητα να κλείσουν το ζήτημα τους, καθώς δεν θεωρούνται «κόκκινοι» αλλά έχουν την εκκρεμότητα, στην πράξη. Επομένως, αυτό είναι εκείνο που κάνουμε. Μια τεχνική διευθέτηση μιας εκκρεμότητας που αφορά πράγματι, πολλούς συμπολίτες μας. Σίγουρα υπηρετούνται και πρέπει να εξυπηρετούνται οι συμπολίτες μας αυτοί και πρέπει να εξυπηρετηθούν, αλλά το παρουσιάζω στις σωστές του διαστάσεις για να μην γίνονται παρεξηγήσεις. Και από δω και πέρα, το όλο θέμα θα ρυθμιστεί από την πλευρά των φορολογικών αρχών με ένα νέο ψηφιακό σύστημα για να μην υπάρχουν όλες αυτές οι εκκρεμότητες και η ανάγκη να έρχεται η πολιτεία κατά καιρούς και να αντιμετωπίζει τέτοιου είδους ζητήματα.

Όγδοη παρέμβαση. Ξεκαθαρίζουμε τους κανόνες που αφορούν την απώλεια των ρυθμίσεων, από εδώ και στο εξής. Σήμερα, η μη υποβολή των προβλεπόμενων δηλώσεων φόρου εισοδήματος έχει καθυστέρηση υποβολής τους ακόμα και μια μέρα, έχει ως συνέπεια την απώλεια των ρυθμίσεων για άλλες οφειλές. Το ίδιο ισχύει και για τυχόν ληξιπρόθεσμες οφειλές, που αν δημιουργηθούν για έστω και μια μέρα, συνεπάγεται απώλεια ρύθμισης. Αυτό παύει να ισχύει. Δίνουμε τη δυνατότητα πληρωμής και τακτοποίησης των οφειλών εκτός ρύθμισης, εντός τριών μηνών, προκειμένου να αποφευχθεί η απώλεια της ρύθμισης.

Ένατη παρέμβαση. Προβλέπουμε έκπτωση από 25 έως και 50% για τα πρόστιμα, ως προς τους φορολογούμενους που θα αποδεχθούν τις οφειλές που έχουν προκύψει έπειτα από φορολογικό έλεγχο. Η βασική φιλοσοφία της διάταξης είναι, ότι όσο νωρίτερα αποδεχθείς τις οφειλές σου, τόσο υψηλότερο ποσοστό έκπτωσης θα πετύχεις όσον αφορά τα πρόστιμα που έχουν επιβληθεί. Για να οδηγήσουμε, για τους πολίτες αυτές τις περιπτώσεις, ταχύτερα να λύνουν τις υποθέσεις τους, εκτός αν είναι πεπεισμένοι ότι έχουν δίκιο 100%, οπότε φυσικά υπάρχει η διέξοδος των δικαστηρίων. Γι’ αυτό το λόγο καταργείται η σχετική επιτροπή εξωδικαστικής επίλυσης των διαφορών. Υπάρχουν πλέον αντικειμενικά κριτήρια, τα οποία περιγράφονται αναλυτικά και τα οποία εφαρμόζονται με τη λογική που σας είπα.

Δέκατη ρύθμιση. Παρέχουμε τη δυνατότητα υποβολής εκπρόθεσμης τροποποιητικής δήλωσης έως και την 10η μέρα από την κοινοποίηση του προσωρινού διορθωτικού προσδιορισμού. Έτσι διευκολύνονται οι πολίτες και οι επιχειρήσεις, καθώς αυτό που ισχύει ως σήμερα, είναι η δυνατότητα υποβολής τους μέχρι την ημέρα κοινοποίησης του προσωρινού διορθωτικού προσδιορισμού φόρου.

Και ενδέκατη παρέμβαση. Συμμορφωνόμαστε, όπως είναι αυτονόητο και υποχρέωσή μας, απέναντι σε μια απόφαση του Συμβουλίου Επικρατείας, σχετικά με την κοινοποίηση της πράξης προσδιορισμού φόρου.

Παίρνουμε τα όρια, τα οποία και τα βάζουμε μέσα στη ρύθμιση. Τα όρια, τα οποία θεωρεί ως σωστά το Συμβούλιο της Επικρατείας ως προς την πενταετία και τα όρια αυτά λειτουργούν στην πράξη υπέρ του φορολογούμενου. Δεν είναι η ερμηνεία που υιοθετούσαν μέχρι τώρα οι φορολογικές αρχές, αλλά, η ερμηνεία όσων είχαν προσφύγει στο Συμβούλιο της Επικρατείας. Επομένως, αυτές είναι 11 βασικές αλλαγές που έρχονται με τον Κώδικα Φορολογικής Διαδικασίας. Αλλάζει το σύνολο του φορολογικού δικαίου, έχουμε φέτος 5 κωδικοποιήσεις. Κάποιες, οι οποίες πιστοποιούν και βάζουν σε τάξη το ήδη ισχύον φορολογικό δίκαιο, όπως θα είναι ο Κώδικας Φορολογίας Εισοδήματος και κάποιες άλλες που αλλάζουν αρκετά πράγματα, διατηρώντας, φυσικά και πολλές άλλες σωστές ρυθμίσεις, όπως είναι εδώ ο Κώδικας Φορολογικής Διαδικασίας ή όπως θα είναι αργότερα, η παρέμβαση που θα γίνει για παράδειγμα στον τελωνειακό Κώδικα ή στον τρόπο λειτουργίας του φόρου χαρτοσήμου.

Όλες αυτές οι πέντε αλλαγές στη νομοθεσία θα γίνουν φέτος. Με αυτό το νόμο και με αυτούς τους πέντε κώδικες, θα αλλάξει συνολικά η φορολογική πολιτική της χώρας; Έχουν γίνει πολλές παρεμβάσεις για τη φορολογία από την Κυβέρνηση Μητσοτάκη με κυριότερες ίσως, αυτές, που έγιναν στην αρχή σε σχέση με το ύψος των φορολογικών συντελεστών. Μειώθηκαν πολλοί άμεσοι φόροι και έμμεσοι φόροι και νομίζω οι πολίτες το γνωρίζουν, δεν είναι ανάγκη εγώ να το επαναλαμβάνω.

 Πριν από λίγους μήνες, φέραμε τον νόμο μας για την αντιμετώπιση της φοροδιαφυγής, ο οποίος λειτουργεί κατά σύμπτωση και αυτός σε 11 διαφορετικά επίπεδα, ξεκινώντας από τα POS και φτάνοντας στο λαθρεμπόριο των καυσίμων, την αυστηρότερη νομοθεσία που υπήρξε για το λαθρεμπόριο των καυσίμων και θα προχωρήσουμε. Θα προχωρήσουμε, βεβαίως συνετά, μελετημένα, χωρίς απότομες κινήσεις. Όπως είπα και στο συνέδριο των Δελφών πριν από λίγες μέρες, βεβαίως, οι κώδικες θα περάσουν φέτος όλα αυτά που είπα για το χαρτοσήμο, για τον τελωνειακό κώδικα κλπ., αλλά, ρυθμίσεις άλλου τύπου σαν και αυτές που ρωτάνε πολλές φορές μέσα ενημέρωσης, όχι. Ότι είναι να περάσει, θα περάσει από του χρόνου.

Πάμε με ήρεμα νερά με το σχεδιασμό που έχουμε και ότι διαβάζουν κατά καιρούς οι πολίτες μην τα πιστεύουν. Δεν ισχύουν. Τα λέω και από αυτό εδώ το βήμα. Η Κυβέρνηση έχει ήδη πολύ απλωμένο τραχανά στο Υπουργείο Οικονομικών. Δεν θα προλαβαίνουμε να τα φέρουμε ακόμα και να θέλουμε διότι, έχουμε και άλλους νόμους να φέρουμε για συγχωνεύσεις των επιχειρήσεων, για το Υπερταμείο, τον προϋπολογισμό, το τετραετές σχέδιο της χώρας και τα λοιπά.

Επομένως, ο σχεδιασμός μας είναι αυτός και ακολουθεί αυτά που είπαμε στις προγραμματικές δηλώσεις της Κυβέρνησης. Ανατρέξτε και θα δείτε, ότι είμαστε απολύτως συνεπείς. Υπενθυμίζω, για του χρόνου, θα πρέπει να περιμένουμε τη μονιμοποίηση της επιστροφής του ειδικού φόρου κατανάλωσης για τους αγρότες, την κατάργηση του τέλους επιτηδεύματος για τους ελεύθερους επαγγελματίες, συν κάποια άλλα μέτρα από το σκέλος των δαπανών. Ενίσχυση, δηλαδή, συγκεκριμένων κοινωνικών ομάδων.

 Επίσης, να σημειώσω, ως προς τις ρυθμίσεις κανείς δεν θέλει να είναι αδιάφορος απέναντι σε κοινωνικά αιτήματα, ούτε πολιτικά, ούτε κοινωνικά, ούτε ανθρώπινα. Απλώς, μπείτε στα παπούτσια μας σας παρακαλώ και στα παπούτσια του όποιου Υπουργού Οικονομικών, πρέπει να βρίσκει κανείς τη σωστή ισορροπία ανάμεσα στην κάλυψη των ανθρώπων που για τον άλφα ή βήτα λόγο έχουν υποχρεώσεις απέναντι στο δημόσιο και από την άλλη, στην ανάγκη να υπάρχει μια κουλτούρα εκπλήρωσης των υποχρεώσεων όλων των πολιτών προς το δημόσιο. Εάν το δημόσιο υπερβάλλει προς μία κατεύθυνση, προς την κατεύθυνση της αυστηρότητας, θα είναι προφανώς κοινωνικά άδικο. Αν υπερβάλλει προς την άλλη κατεύθυνση, ουσιαστικά, θα στείλει το σήμα μην πληρώνετε τους φόρους σας, αυτό θα ήταν τεράστιο λάθος να το πούμε, διότι επίκεινται και άλλες ρυθμίσεις και μετά τις 120 δόσεις, θα υπάρξουν δήθεν 250 ή 1.250 δόσεις και ούτω καθεξής. Διότι, κι εμείς στηριζόμαστε στην είσπραξη των εσόδων προκειμένου να ασκήσουμε, να εκπληρώσουμε τις στοιχειώδεις υποχρεώσεις της πολιτείας και όλα αυτά που προβλέπονται στον προϋπολογισμό. Άρα, πάντοτε προσπαθούμε να ισορροπούμε.

Μια τελευταία παρατήρηση σε σχέση με τα POS. Δεν ισχυριστήκαμε ποτέ ότι έχει τοποθετηθεί το 90% των POS, έχουμε δώσει συγκεκριμένους αριθμούς. Πράγματι, ήταν στο τέλος Μαρτίου γύρω στα 45% - 50%, ειπώθηκε από το ΚΚΕ προηγουμένως, αυτό είπαμε κι εμείς, αλλά είπαμε ότι υπάρχουν ραντεβού μέχρι το τέλος Απριλίου που καλύπτουν το 90%. Είναι δεσμεύσεις συγκεκριμένες και των επιχειρήσεων και των τεχνικών.

Επαναλαμβάνω με αυτή την αφορμή και από αυτό εδώ το βήμα ότι δεν υπάρχει περίπτωση καμία, ούτε μία στο τρισεκατομμύριο, να μη συνδεθούν οι ταμειακές μηχανές με το POS. Θα γίνει. Τελείωσε. Το υπογραμμίζω και το υπογραμμίζω για δύο λόγους. Πρώτον, γιατί είναι έργο ενταγμένο στο Ταμείο Ανάκαμψης ως ορόσημο και δεν γίνεται η χώρα να στερηθεί τη χρηματοδότηση της από τις Βρυξέλλες ή έστω μέρος της χρηματοδότησης επειδή κάποιοι δεν λένε να συνδεθούν και δεύτερον, γιατί εάν στο τέλος Απριλίου πράγματι έχει συνδεθεί, όπως σήμερα είναι οι προβολές μπροστά, το 90% των επιχειρήσεων, δεν μπορεί το 10% να κάνει αθέμιτο ανταγωνισμό στο 90%, να έχεις ένα κατάστημα που είναι σε ένα τομέα, σε μια γειτονιά και να είναι συνδεδεμένο το POS με την ταμειακή μηχανή και το διπλανό κατάστημα να μην είναι συνδεδεμένο. Δεν υπάρχουν οι πιο έξυπνοι δήθεν, οι οποίοι κοροϊδεύουν την πολιτεία και οι άλλοι που είναι τίμιοι και συμμορφώνονται και που θα είναι το 90% κι εμείς για κάποιο λόγο θα πρέπει να κοιτάμε μόνο το 10%. Όχι, δεν είναι σωστό όχι μόνο απέναντι στην πολιτεία, δεν είναι σωστό και απέναντι στον κλάδο τους. Για τον λόγο αυτό ήδη η ΑΑΔΕ έχει έρθει σε επαφή, έχει επιβάλει πρόστιμα σε μεγάλες επιχειρήσεις με τζίρο άνω του ενός εκατομμυρίου, έχει ξεκινήσει ήδη κρούσεις, επαφές και με μικρότερες επιχειρήσεις, έχουν όλο τον καιρό να κάνουν ό,τι νομίζουν, να κάνουν φυσικά τα ραντεβού τους, εάν δεν έχουν συμμορφωθεί να αποδείξουν ότι υπήρχαν λόγοι ανωτέρας βίας, αλλά η πολιτεία δεν έχει κανένα περιθώριο να μην εφαρμόσει το νόμο για τους δυο λόγους που εξήγησα προηγουμένως, Ταμείο Ανάκαμψης και λόγοι ισότιμου ανταγωνισμού μεταξύ των ίδιων των επιχειρήσεων.

Είμαι βέβαιος ότι και η Βουλή έχει αυτή τη θέση, διότι δεν θα μπορούσα να φανταστώ ποιος Βουλευτής της Βουλής των Ελλήνων θα υποστήριζε ότι πρέπει να διακοπεί η χρηματοδότηση της χώρας από τις Βρυξέλλες ή πως κάποιοι σε ένα συγκεκριμένο κλάδο θα έπρεπε να ανταγωνίζονται τους συναδέλφους τους με έναν αθέμιτο τρόπο. Φαντάζομαι ότι σε αυτό είμαστε ομόφωνοι όλοι και νομίζω ότι είναι θέμα κοινής λογικής να προχωρήσουμε το ταχύτερο δυνατόν προς αυτή την κατεύθυνση. Εμείς από την πλευρά της Κυβέρνησης υπογραμμίζουμε την αποφασιστικότητά μας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Σας ευχαριστούμε, κύριε Υπουργέ.

Με την τοποθέτηση του κυρίου Υπουργού Εθνικής Οικονομίας και Οικονομικών, κ. Κωστή Χατζηδάκη, ολοκληρώσαμε την τρίτη συνεδρίαση της Επιτροπής. Επόμενη συνεδρίαση την Τετάρτη στις 10:00 στην Αίθουσα Γερουσίας. Καλό απόγευμα.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Καββαδάς Αθανάσιος, Καλαφάτης Σταύρος, Καράογλου Θεόδωρος, Καρασμάνης Γεώργιος, Κρητικός Νεοκλής, Μηταράκης Παναγιώτης (Νότης), Μπαραλιάκος Ξενοφών (Φώντας), Σαλμάς Μάριος, Σκόνδρα Ασημίνα, Γεροβασίλη Όλγα, Καραμέρος Γεώργιος, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Γαβρήλος Γεώργιος, Βατσινά Ελένη, Γερουλάνος Παύλος, Κουκουλόπουλος Παρασκευάς (Πάρις), Σταρακά Χριστίνα, Μεταξάς Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τζανακόπουλος Δημήτριος, Βορύλλας Ανδρέας, Καζαμίας Αλέξανδρος και Καραγεωργοπούλου Ελένη.

Τέλος και περί ώρα 17:50΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**